**Obrazloženje**

**Prijedloga Proračuna Grada Karlovca za 2026. godinu i**

**projekcija za 2027. - 2028. godinu**

# UVOD

Metodologija za izradu i donošenje proračuna jedinica lokalne i područne (regionalne) samouprave te financijskih planova proračunskih i izvanproračunskih korisnika propisana je Zakonom o proračunu („Narodne novine“, broj 144/21) i podzakonskim aktima kojima se uređuje provedba navedenog Zakona:

* Pravilnik o planiranju u sustavu proračuna („Narodne novine“, broj 1/24)
* Pravilnik o proračunskom računovodstvu i Računskom planu („Narodne novine“, broj 158/23 i 154/24)
* Pravilnik o proračunskim klasifikacijama („Narodne novine“, broj 4/24 i 122/25)
* Pravilnik o korištenju sredstava Europske unije („Narodne novine“, broj 44/24).

Zakonom o proračunu definirano je da se proračun sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. Predstavničko tijelo jedinice lokalne i područne (regionalne) samouprave donosi proračun, odnosno plan za proračunsku godinu i projekcije za sljedeće dvije proračunske godine na razini skupine ekonomske klasifikacije (druga razina). Proračun i financijski planovi usvajaju se u valuti euro, što je obveza koja proizlazi iz Zakona o uvođenju eura kao službene valute u Republici Hrvatskoj.

Ministarstvo financija je, sukladno odredbama članka 26. Zakona o proračunu i na osnovi Odluke o proračunskom okviru za razdoblje 2026. – 2028., izradilo Upute za izradu prijedloga proračuna jedinica lokalne i područne (regionalne) samouprave za razdoblje 2026. - 2028. Ove Upute dostavljaju se svim županijama, gradovima i općinama kako bi njihovo upravno tijelo za financije u suradnji s drugim upravnim tijelima izradilo upute za izradu prijedloga financijskih planova upravnih tijela te proračunskih i izvanproračunskih korisnika jedinica lokalne i područne (regionalne) samouprave i dostavile ih svojim proračunskim i izvanproračunskim korisnicima. Izmjenama i dopunama Pravilnika o proračunskim klasifikacijama iz rujna 2025. godine („Narodne novine“, broj 122/25) proširena je obveza primjene jedinstvenih oznaka izvora financiranja te jedinice lokalne i područne (regionalne) samouprave u planiranju i izvršavanju proračuna i financijskog plana od proračunskog ciklusa za razdoblje 2026. -2028. primjenjuju izvore financiranja unutar razreda 5 Pomoći i 8 Namjenski primici na sljedeći način:

* 51 Programi Unije, 510 Programi Unije
* 56 Fondovi EU, 561 Europski socijalni fond plus, 562 Kohezijski fond, 563 Europski fond za regionalni razvoj, 564 Fond za pomorstvo, ribarstvo i akvakulturu, 565 Europski poljoprivredni fond za ruralni razvoj, 566 Modernizacijski fond, 567 Socijalni fond za klimatsku politiku
* 57 Ostali programi EU, 575 Fond za azil, migracije i integraciju, 577 Fond za pravednu tranziciju, 578 Fond za unutarnju sigurnost, 579 Fond za integrirano upravljanje granicama
* 58 Instrumenti EU nove generacije, 581 Mehanizam za oporavak i otpornost - bespovratna sredstva
* 5012 Pomoći iz državnog proračuna kroz nacionalno sufinanciranje EU projekta
* 50815 Pomoći kroz namjenski primitak od zaduživanja – NPOO
* 810 Namjenski primici od zaduživanja-ostali

zajedno sa dodatnim analitičkim oznakama izvora financiranja kako slijedi:

* 00 raspoloživ predujam ili unaprijed naplaćen prihod
* 11 predfinanciranje iz općih prihoda i primitaka
* 31 predfinanciranje iz vlastitih prihoda
* 43 predfinanciranje iz ostalih prihoda za posebne namjene
* 81 predfinanciranje iz namjenskih primitaka od zaduživanja.

Jedinice i njihovi proračunski i izvanproračunski korisnici kod planiranja i izvršavanja prihoda i primitaka te rashoda i izdataka koriste najniže razine izvora financiranja, odnosno razinu skupine odnosno podskupine.

Upravni odjel za proračun i financije izradio je u rujnu 2025. godine Upute za izradu Proračuna Grada Karlovca za razdoblje od 2026.- 2028. i dostavio ih proračunskim korisnicima s obrascima za izradu strukturnih dijelova proračuna.

Upute su sadržavale:

1. Metodologija izrade proračuna JLP(R)S
   1. Namjenski i vlastiti prihodi proračunskih korisnika
   2. Preraspodjele u 2026.
   3. Provedbeni program JLP(R)S
   4. Primjena programske i organizacijske klasifikacije u izradi proračuna JLP(R)S
   5. Izrada i donošenje proračuna i projekcija
   6. Primjena Uredbe o načinu ocjene i postupku odobravanja investicijskih projekata
   7. Primjena načela transparentnosti
2. Okvirni prijedlog opsega financijskog plana
3. Metodologija izrade prijedloga financijskog plana proračunskog korisnika JLP(R)S
   1. Procjena prihoda i primitaka
   2. Prijedlog Plana rashoda i izdataka
   3. Obrazloženje financijskog plana
   4. Obrazloženje programa
   5. Planiranje rashoda proračunskih korisnika u sklopu decentraliziranih funkcija
   6. Krajnji korisnici proračunskih sredstava
4. E-riznica
5. Vremenska dinamika izrade proračuna za razdoblje 2026. -2028. godina
6. Preuzimanje materijala

Pri izradi proračuna potrebno je pridržavati se temeljnih proračunskih načela zakonitosti, ispravnosti, točnosti i transparentnosti. Proračun mora biti uravnotežen odnosno ukupni rashodi i izdaci moraju biti jednaki ukupnim prihodima i primicima. Proračunom se iskazuju svi prihodi i primici te rashodi i izdaci koji se planiraju prema organizacijskoj, ekonomskoj, funkcijskoj, programskoj i lokacijskoj klasifikaciji te izvorima financiranja. U proračunu se rashodi i izdaci vežu uz programe odnosno uz aktivnosti, kapitalne i tekuće projekte prema izvorima iz kojih će se financirati. U proračunu su sadržani i konsolidirani planovi svih proračunskih korisnika izrađeni po programima te usklađeni s proračunom i važećim posebnim zakonima. Iz navedenog proizlazi obveza uključivanja svih prihoda i primitaka, rashoda i izdataka koje proračunski korisnici ostvare od obavljanja poslova na tržištu u proračun jedinice lokalne i područne (regionalne) samouprave sukladno proračunskim klasifikacijama. Nastavno se daje obrazloženje Općeg dijela proračuna za 2026. godinu i projekcija za 2027. i 2028. godinu, odnosno struktura prihoda i rashoda, te primitaka i izdataka Proračuna. Posebni dio proračuna sadrži rashode i izdatke proračunskih korisnika iz njihovih financijskih planova koji su raspoređeni po razdjelima čiji su nositelji upravni odjeli, te glavama unutar pojedinih razdjela za krajnje korisnike.

Gradonačelnik Grada Karlovca predstavio je Nacrt prijedloga proračuna Grada Karlovca za 2026. godinu koji je upućen na savjetovanje s javnošću putem objave na internet stranici Grada Karlovca, a koje je trajalo od 6. studenog 2025. godine do 13. studenog 2025. godine.

Na Nacrt prijedloga proračuna za 2026. godinu dana 13. studenog 2025. godine zaprimljeni su prijedlozi od strane gradskog vijećnika Dimitrija Birača kako slijedi:

PRIJEDLOG - IZGRADNJA NOGOSTUPA U MO SKAKAVAC koji je djelomično prihvaćen te su uPrijedlogu proračuna za 2026. godinu osigurana sredstva u iznosu od 5.000,00 € za izradu projektne dokumentacije koja će pokazati procijenjenu vrijednost radova, a koja će biti temelj za planiranje dodatnih sredstava u proračunu za izgradnju predloženog kapitalnog projekta.

PRIJEDLOG - SVJETLOSNO UREĐENJE KOŠARKAŠKOG IGRALIŠTA NOVI CENTAR koji je djelomično prihvaćen te su u Prijedlogu proračuna za 2026. godinu osigurana sredstva za izradu projektne dokumentacije za izgradnju rasvjete košarkaškog igrališta u Novom Centru u iznosu od 5.000,00 €, a koja će biti temelj za osiguravanje dodatnih sredstava u proračunu za izgradnju predloženog kapitalnog projekta.

PRIJEDLOG - STUDIJA O STANJU POLJOPRIVREDE GRADA KARLOVCA koji nije prihvaćen iz razloga što Grad Karlovac poticanje poljoprivrede provodi na temelju Programa poljoprivrede i ruralnog razvoja na području grada Karlovca, koji se donosi za svaku proračunsku godinu, a potpore se dodjeljuju temeljem Pravilnika o dodjeli potpora male vrijednosti poljoprivrednim gospodarstvima na području Grada Karlovca za razdoblje 2024. do 2027. godine. Ovi dokumenti usklađeni su sa Zakonom o poljoprivredi, Zakonom o obiteljskim poljoprivrednim gospodarstvima, Zakonom o državnim potporama u poljoprivredi i Uredbama Europske komisije koje se odnose na potpore u poljoprivrednoj proizvodnji. Glavni dokument na kojem se temelji razvoj poljoprivrede u Gradu Karlovcu je Strategija razvoja poljoprivrede do 2030. godine RH („Narodne novine“, broj 26/22) te prijedlozi poljoprivrednika koji se kontinuirano uvažavaju prilikom donošenja svakog programa i Pravilnika i provedenih javnih savjetovanja. U budućem razdoblju, kao pripremu dokumenta koji će zamijeniti Pravilnik koji traje do 2027. godine Grad Karlovac će pristupiti izradi STRATEGIJE RAZVOJA POLJOPRIVREDE I RURALNOG RAZVOJA ZA PODRUČJE GRADA KARLOVCA koja će obuhvaćati i analizu stanja poljoprivrede ali i smjernice za razvoj ruralnog prostora na kojem je poljoprivreda samo jedan od segmenata života i opstanka.

PRIJEDLOG – PROGRAM KONTROLE MIKROČIPIRANJA TE KONTROLE POPULACIJE NAPUŠTENIH PASA NA PODRUČJU GRADA KARLOVCA koji je djelomično prihvaćen iz razloga što se na javnom savjetovanju do 21. 11. 2025. godine nalazi Prijedlog Odluke o sufinanciranju kastracije i sterilizacije pasa i mačaka te mikročipiranju pasa u vlasništvu građana grada Karlovca. Istom odlukom predviđena je nova mjera. Financiranje mikročipiranja nalazi se u Prijedlogu proračuna za 2026. godinu u sklopu programa 3003 SKRB O ŽIVOTINJAMA, te su za ovu mjeru već povećana sredstva u Prijedlogu proračuna za 2026. godinu. Financiranje 1. cijepljenja se ne prihvaća iz razloga što sredstva namijenjena razvoju turističke destinacije imaju značajan i višestruki učinak na jačanje turističke ponude i konkurentnosti grada, poticanje lokalnog gospodarstva te povećanje ukupne atraktivnosti grada. Kontinuirana ulaganja u turizam stvaraju dugoročnu dodanu vrijednost za zajednicu i pozitivno utječu na gospodarski i društveni razvoj. Vezano za kontrolu mikročipiranja zaposlit će se još komunalnih redara slijedom čega će se intenzivirati i posao kontrole mikročipiranja.

PRIJEDLOG – KRATKI LANCI OPSKRBE HRANOM KAO TEMELJ RAZVOJA KARLOVAČKE POLJOPRIVREDE, a koji je prihvaćen te su uPrijedlogu proračuna za 2026. godinu osigurana sredstva u iznosu od 10.000,00 € za izradu studije. Prijedlog se smatra opravdanim iz razloga što kratki lanci opskrbe mogu biti vrlo korisni za lokalnu zajednicu.  Za obiteljska poljoprivredna gospodarstva  predstavljaju dobar način diversifikacije proizvoda te omogućuju da se ostvari veći udio u dodanoj vrijednosti i stabilniji prihod. Kratki opskrbni lanci hrane mogli bi biti sredstvo za komercijalizaciju poljoprivrednih proizvoda, osiguravajući adekvatan prihod poljoprivrednim proizvođačima, visoku kvalitetu proizvoda koji bi zadovoljili zahtjeve potrošača te ostvarili ekonomske, društvene i ekološke koristi za cijelu lokalnu zajednicu.  Kratki lanci opskrbe mogu potaknuti održivu poljoprivrednu proizvodnju i osigurati ekološke, ekonomske i društvene koristi te se izrada ova studije smatra korisnom kako bi se ispitale mogućnosti formiranja kratkih lanaca opskrbe na području Grada Karlovca, a od čega bi korist imali i proizvođači i potrošači.

U predgovoru Nacrta dano je obrazloženje kretanja proračuna Grada Karlovca u narednom trogodišnjem razdoblju.

Ukupni prihodi i primici s uračunatim prihodima proračunskih korisnika koji su integrirani u lokalnu riznicu Grada Karlovca te s uključenim prihodima od Ministarstva znanosti, obrazovanja i mladih za plaće zaposlenih u osnovnim školama planirani su za 2026. godinu u iznosu od 145 mil. eura. Planirani prihodi temelje se na dosadašnjim iskustvima, ostvarenju prihoda u 2025. godini i intenzivnim naporima gradske uprave na privlačenju sredstava iz nacionalnih izvora te iz EU izvora financiranja. Kako bi se realizirali ambiciozni planovi koristit će se i kreditna sredstva, u cilju financiranja izgradnje vrtića, izgradnje i dogradnje škola i sportskih dvorana škola, komunalne i sportske infrastrukture te radi učešća Grada Karlovca u realizaciji EU projekata.

Prihodi od poreza na dohodak planirani su u visini od 37,5 mil. eura, što čini 25,8% prihoda Grada, dok ukupni opći prihodi iznose 41,1 mil. eura. Oko 21,2 mil. eura očekuju se prihodi iz nacionalnih izvora, a namijenjeni su financiranju proračunskih korisnika i sufinanciranju gradskih projekata. Iz EU fondova planiraju se prihodi u visini od 41 mil. eura, a od tog iznosa gotovo sve se odnosi na financiranje gradskih projekata. U narednoj se godini kreditnim aranžmanima planira financirati kapitalne projekte u vrijednosti od 16,3 mil. eura.

Unatrag nekoliko godina Grad Karlovac je započeo brojne važne komunalne i društvene projekte koji građanima grada Karlovca pružaju bolje i kvalitetnije uvjete života.

Najveći infrastrukturni projekt koji je započet u 2021. godini, Aglomeracija Karlovac Duga Resa, ove godine se uspješno privodi kraju te će samo manji dio projekta koji se odnosi na Zvijezdu biti dovršen u I. polovici 2026. godine. Vezano uz to, izdvojena su sredstva sukladno odluci Gradskog vijeća iz ožujka 2025. za podršku građanima i ustanovama u Zvijezdi, čiji su objekti pretrpjeli konstrukcijska oštećenja. Nastavljeni će biti i drugi važni infrastrukturni komunalni projekti, kao što su rekonstrukcije i uređenje prometnica, dječjih igrališta, izgradnja, asfaltiranje makadamskih cesta, ulaganja u sportske objekte te redovno održavanje komunalne infrastrukture u funkcionalnom stanju. U direktnoj komunikaciji s građanima i vijećnicima u gradskim četvrtima i mjesnim odborima dogovoreni su prioritetni komunalni i društveni projekti.

Proračunom za 2026. godinu planirano je povećanje prihoda od komunalne naknade kako bi se unaprijedio komunalni standard našeg Grada. Namjenski prihodi od komunalne naknade i komunalnog doprinosa koje Grad naplaćuje od poslovnih subjekata i kućanstava planirani su u visini od 10,2 mil. eura.

Radovi na cjelovitoj i energetskoj obnovi Male zgrade gradske uprave i rodne kuće Stjepana Mihalića na Gornjoj Gazi 3 su završeni, dok se do kraja godine očekuje završetak radova i na zgradi Muzeja. Kultni karlovački Hrvatski dom bit će u cijelosti obnovljen iduće godine, kada će biti završeni i radovi cjelovite i energetske obnove zgrade OŠ Dragojle Jarnević.

Zbog nedostatka mjesta u vrtićkim objektima koji je još uvijek prisutan, ali uz puno napora, sva su djeca zaposlenih roditelja smještena u vrtiće i jaslice, a problem će biti riješen izgradnjom DV Luščić i DV Hrnetić, za koje su odobrena sredstva iz Nacionalnog programa oporavka i otpornosti u visini od 2,5 mil. €. Završetkom oba vrtića kapaciteti vrtića i jaslica trebali bi biti dostatni za potrebe smještaja djece predškolske dobi.

Grad Karlovac u Proračunu za 2026. godinu osigurava sredstva za projektnu dokumentaciju za budući Dom za starije i nemoćne na Luščiću, koji će biti nedaleko uskoro izgrađenog dječjeg vrtića, a onda i OŠ Luščić.

U obrazovnu infrastrukturu grada bit će uloženo 50,0 mil. eura, od čega bespovratna sredstva iznose 38,0 mil. eura, a 12,0 mil. eura osigurava Grad i to najveći dio iz kreditnih zaduženja. U 2026. godini obnavlja se OŠ Dragojla Jarnević, izvode radovi na dogradnji OŠ Turanj, OŠ Mahično, izgradnji dvorane OŠ Rečica, izgradnji dvorane OŠ Braće Seljan, a slijedi i izgradnja OŠ Luščić. Realizacijom ovih projekata bit će moguće ostvariti cilj da sve škole u Karlovcu do 2027./2028. godine prijeđu na jednosmjenski rad.

U sklopu ITU mehanizma trenutno se uređuje park u Grabriku i gradi prometnica u bivšoj vojarni Luščić te uređuje Stari grad Dubovac, okoliš oko Starog grada i gradi prometnica. U 2026. godini iz ITU mehanizma slijedi uređenje Trga bana Josipa Jelačića i izgradnja obilaznice Zvijezde.

U sferi društvenog života grada odvijaju se aktivnosti i projekti od iznimnog značaja. Grad će nastaviti financirati aktivnosti u obrazovanju kao što su produženi boravak i pomoćnici u nastavi. Zajedno s Ministarstvom znanosti, obrazovanja i mladih koje financira nabavu udžbenika, Grad financira kupnju ostalog obrazovanog materijala za sve osnovnoškolce. Ministarstvo znanosti, obrazovanja i mladih financira plaće zaposlenih, prehranu za svu djecu u osnovnim školama, uključeno je u sufinanciranje fiskalne održivosti predškolskog odgoja te zajedno s Gradom za predškolski odgoj izdvaja više od 8 mil. eura, pri čemu se sufinancira i smještaj djece u privatnom vrtiću te kod obrta za čuvanje djece. U 2025. godini povećana je pomoć za novorođenčad, pojačano subvencioniran smještaj djece u vrtićima za obitelji s troje i više djece, stipendira se učenike i studente te subvencionira prijevoz učenika i studenata.

Nastavlja se podrška socijalno ugroženim građanima, kao i institucionalna podrška udrugama koje skrbe o najosjetljivijim skupinama društva.

Grad će svojim sredstvima sudjelovati u sufinanciranju programa Vlade RH za ugradnju dizala u višestambenim zgradama te na taj način doprinijeti mobilnosti osobama smanjene pokretljivosti.

U odnosu na 2025. godinu povećana su sredstva za sport, gradske ustanove u kulturi su u novom zamahu razvoja svojih programskih aktivnosti, radi se na unaprjeđenju svih naših manifestacije kako bismo pokazali i potvrdili da je Karlovac grad iznimnog kulturnog i turističkog doživljaja.

**PRORAČUN GRADA KARLOVCA ZA 2026. GODINU I PROJEKCIJE ZA 2027. I 2028. GODINU**

Prijedlog proračuna Grada Karlovca za 2026. godinu utvrđen je u iznosu od 145.121.972 eura što predstavlja povećanje od 0,8 mil. eura u odnosu na iznos proračuna utvrđen Drugim izmjenama i dopunama Proračuna Grada Karlovca za 2025. godinu. Prijedlog proračuna za 2027. godinu projiciran je u iznosu od 102.712.118 eura, a za 2028. godinu u iznosu od 88.594.759 eura.

**Tablica 1. Struktura proračuna za razdoblje 2026.-2028. godine prema osnovnoj klasifikaciji**



U nastavku se obrazlaže Opći i Posebni dio Proračuna za 2026. godinu.

# PRIHODI I PRIMICI PRORAČUNA

Prijedlogom Proračuna Grada Karlovca za 2026. godinu ukupni prihodi i primici planirani su u iznosu od 145.121.972 eura, što je za 0,8 mil. eura više u odnosu na planirane prihode i primitke u proračunu Grada za 2025. godinu**.**

Od ukupno planiranih prihoda, prihodi Grada Karlovca iznose 121.315.672 eura ili 83,59% sveukupno konsolidiranih prihoda proračuna Grada, a planirani vlastiti i ostali prihodi proračunskih korisnika iznose 23.806.300 eura ili 16,40% ukupnih prihoda s uključenim prihodima od Ministarstva obrazovanja za plaće zaposlenih u osnovnim školama (koje iznose 16,6 mil.eura).

Planirani prihodi Grada za 2026. godinu su sljedeći:

**Tablica 2. Planirani prihodi Proračuna Grada Karlovca za 2026. godinu**



## PRIHODI POSLOVANJA

Ukupni prihodi poslovanja u 2026. godini planiraju se u iznosu od 125.000.960 eura, a u strukturi ukupnih prihoda čine 86,14%.

U strukturi prihoda poslovanja najveći udio imaju pomoći iz inozemstva i od subjekata unutar općeg proračuna u visini od 53,03%, te porezni prihodi koji u ukupnim prihodima poslovanja sudjeluju s 31,92%. Prihodi od upravnih i administrativnih pristojbi, pristojbi po posebnim propisima i naknada u ukupnim prihodima poslovanja sudjeluju s 11,02%, dok prihodi od imovine sudjeluju s 2,26% u ukupnim prihodima poslovanja.

Najmanji udio imaju prihodi od prodaje proizvoda i robe, te pruženih usluga i prihodi od donacija koji čine 1,50% ukupnih prihoda poslovanja kao i prihodi od kazni, upravnih mjera i ostali prihodi koji u ukupnim prihodima poslovanja sudjeluju s 0,26%.

### POREZNI PRIHODI

**Prihodi od poreza** obuhvaćaju prihode od poreza na dohodak, poreza na imovinu, te poreza na robu i usluge, a planirani su za 2026. godinu u iznosu od 39.905.411 eura, što je za 1,1 mil. eura više u odnosu na tekući plan proračuna za 2025. godinu, a razlog povećanja je očekivani rast zaposlenosti i rast plaća koji između ostalog, utječe na prihode jedinica lokalne samouprave. Porezni prihodi projicirani su za razdoblje 2026. - 2028. na temelju makroekonomskih varijabli i očekivanih gospodarskih kretanja, te temeljem dosadašnjeg ostvarenja prihoda u 2025. godini i njihove projekcije u sljedećem razdoblju.

Prihodi od poreza u sljedećoj proračunskoj godini planirani su u visini od 39.905.411 eura, a u projekcijama za 2027. i 2028. godinu u visini od 40.726.911 eura, odnosno 41.849.911 eura.

**Prihodi od poreza na dohodak** procjenjuju se u iznosu od 37.503.911 eura, što je za 1,1 mil. eura više u odnosu na tekući plan za 2025. godinu. Temelj za planiranje ovih prihoda je izvršenje i procjena plana prihoda za 2025. godinu.

Struktura prihoda od poreza na dohodak je sljedeća:

* porez na dohodak kao nenamjenski prihod planiran je u iznosu od 36.235.500 eura
* dio poreza na dohodak za decentralizirane funkcije osnovnog školstva u iznosu od 830.000 eura
* dio poreza na dohodak za financiranje decentralizirane funkcije vatrogastva u iznosu od 438.411 eura.

Prihodi za decentralizirane funkcije osnovnog školstva i vatrogastva (udjeli u porezu na dohodak i pomoći izravnanja) procjenjuju se prema Uputama Ministarstva financija za izradu proračuna za razdoblje 2026. do 2028. godine, budući da Odluke Vlade Republike Hrvatske o minimalnim financijskim standardima za decentralizirano financiranje osnovnih škola i vatrogastva za iduću godinu još nisu donesene. Prema Uputama koje je Grad Karlovac donio u rujnu 2025., ukupan iznos sredstava potreban za osiguranje minimalnih financijskih standarda (bilančnih prava) u 2026. godini planira se na razini planiranoj proračunom za 2025. godinu.

**Prihodi od poreza na imovinu** unutar kojih je planiran prihod od poreza na promet nekretnina u iznosu od 1.750.000 eura predlažu se u iznosu od 1.950.000 eura, što je za 50.000 eura manje u odnosu na plan za 2025. godinu. U ovoj skupini prihoda planiran je i porez na nekretnine u iznosu od 200.000 eura koji u Gradu Karlovcu iznosi 2 eura/m2. Porez na nekretnine je zajednički porez čiji se prihod dijeli između države i jedinice lokalne samouprave na čijem području se nekretnina nalazi. Udio općine/ grada u prihodu od poreza na nekretnine iznosi 80%, a županije 20% , kao pomoć jedinicama lokalne i područne (regionalne) samouprave.

**Porezi na robu i usluge**planirani su u iznosu od 451.500 eura, a odnose se na porez na potrošnju koji je planiran u iznosu od 450.000 eura i na porez na tvrtku koji je planiran u iznosu od 1.500 eura (ukinut 2017. godine), ali zbog uplata koje još dolaze planira se u malom iznosu i u idućoj godini.

### POMOĆI IZ INOZEMSTVA (DAROVNICE) I OD SUBJEKATA UNUTAR OPĆEG PRORAČUNA

Navedeni se prihodi planiraju u iznosu većem za 6.772.415 eura u odnosu na planirano tekućim planom proračuna za 2025. godinu, a iznose 66.285.714 eura.

U strukturi ukupno planiranih prihoda i primitaka u 2025.godini pomoći čine 45,68%.

**Pomoći proračunu i izvanproračunskim korisnicima iz drugih proračuna** (državnog, županijskog i gradskog)procijenjene su u ukupno planiranom iznosu od 2.834.064 eura što je za 0,6 mil. eura ili za 29,52% više u odnosu na planirano tekućim planom za 2025. godinu.

U strukturi ove skupine pomoći najveći dio se odnosi na pomoći iz Ministarstva znanosti obrazovanja i mladih za fiskalnu održivost dječjih vrtića za što je planirano 1.165.864 eura. Iz Ministarstva znanosti, obrazovanja i mladih planirano je 47.025 eura pomoći za sufinanciranje privatnih vrtića, za projekt Pomoćnici u nastavi VII 90.520 eura, dok je za pomoći za OŠ Dragojla Jarnević planiran iznos od 1.660 eura. Iz Ministarstva demografije i useljeništva planirano je 39.000 eura za sufinanciranje edukativnih i sportskih aktivnosti u dječjim vrtićima. Iz Ministarstva regionalnog razvoja i fondova EU planirano je 4.598 eura za projekt GIFTSNET dok je iz Ministarstva kulture i medija planirano 786.675 eura od čega se 298.250 eura odnosi na obnovu zgrade KAMOD-a, a iznos od 463.100 eura na obnovu i očuvanje objekata kulturne baštine. Također, iz Ministarstva rada, mirovinskog sustava, obitelji i socijalne politike planirana su sredstva za korisnike zajamčene minimalne naknade u iznosu od 55.000 eura dok je iz Ministarstva unutarnjih poslova planirano 20.000 eura za obilježavanje biciklističkih staza na nerazvrstanim cestama. U 2026. godini planirane su i pomoći iz Ministarstva turizma i sporta u iznosu od 300.000 eura namijenjih klizalištu Sokolskog doma i 235.472 eura namijenjenih zamjeni parketa sportske dvorane Mladost. Iz Nacionalnog plana oporavka i otpornosti (NPOO) u 2026. godini planirano je svega 3.200 eura koji se odnose na cjelovitu obnovu zgrade gradskog muzeja.

U 2026. godini planirano je 43.775 eura pomoći iz županijskog proračuna pri čemu se 41.275 eura odnosi na sufinanciranju održavanja nerazvrstanih cesta konkretno rekonstrukciju mosta Sjeničak Križ 2 dok su pomoći općine Lasinja za istu namjenu planirane u iznosu od 41.275 eura.

**Pomoći od izvanproračunskih korisnika** planirane su u iznosu od 2.444.108 eura i manje su za 92.931 eura u odnosu na planirani iznos ovih pomoći u tekućem proračunu za 2025. godinu. Planirani iznos ovih pomoći se najvećim dijelom odnosi na pomoći od Hrvatskih cesta za projekt mosta Banija u iznosu od 1.700.000 eura dok se na pomoći od Županijske uprave za ceste odnosi 613.270 eura namijenjenih održavanju nerazvrstanih cesta, a na pomoći od Hrvatskih voda za klizište Rečica 108.250 eura pomoći. Prihodi proračunskih korisnika ove skupine planirani su u iznosu od 22.588 eura, a odnose se pomoći Gradskoj knjižnici Ivan Goran Kovačić.

**Pomoći izravnanja za decentralizirane funkcije i fiskalnog izravnanja** procijenjene su sukladno Uputama Ministarstva financija za izradu proračuna za razdoblje u ukupnom iznosu od 1.390.000 eura, od čega se na osnovno školstvo odnosi 720.000 eura, a na Javnu vatrogasnu postrojbu 670.000 eura. Od toga su kapitalne pomoći za adaptaciju i dodatna ulaganja na objektima osnovnih škola planirane u iznosu od 200.000 eura što je na razini kao i 2025. godine.

**Pomoći proračunskim korisnicima iz proračuna koji im nije nadležan** odnose se na prihode proračunskih korisnika, a planirane su u iznosu od 18.582.654 eura što je za 70.798 eura manje u odnosu na proračun za 2025. godinu. Najvećim dijelom odnose se na prihode osnovnih škola Grada Karlovca namijenjenih financiranju plaća i ostalih rashoda za zaposlene, a koji se ostvaruju iz državnog proračuna, koji su u 2026. godini planirani u iznosu 16,6 mil.eura

**Pomoći temeljem prijenosa EU sredstava** planirane su u 2026. godini u iznosu od 41.034.888 eura što je za 6,3 mil. eura više u odnosu na tekući plan proračuna za 2025. godinu, a najvećim dijelom se odnosi na sredstva iz Nacionalnog plana za oporavak i otpornost pa je tako za Osnovnu školu Dragojla Jarnević u 2026. godini planirano 6.702.000 eura, za Hrvatski dom 3.200.000 eura, za zgradu KAMOD-a 2.950.000 eura, za izgradnju Dječjeg vrtića Luščić 955.000 eura, Dječjeg vrtića Hrnetić 661.800 eura, za prometnicu Luščić 42.500 eura i za digitalizaciju prostornih planova u 2026. godini planirano je 60.000 eura. Također su u 2026. godini planirana sredstva iz Nacionalnog plana za oporavak i otpornost za izgradnju, rekonstrukciju i opremanje osnovnih škola za potrebe jednosmjenskog rada i cjelodnevne škole u iznosu od 9.002.500 eura za Osnovnu školu Luščić, 3.270.500 eura za Osnovnu školu Mahično, za Osnovnu školu Turanj 2.143.201 eura dok se na Osnovnu školu Rečica odnosi 775.982 eura i na Osnovnu školu Braća Seljan 3.065.511 eura. U 2026. godini planirana su sredstva posredstvom Europskog fonda za regionalni razvoj u iznosu od 7.188.675 eura, od čega se najveći dio odnosi na kapitalne pomoći za projekt Obilaznica Zvijezda u iznosu od 3.000.000 eura, na projekt Uređenje trga bana Josipa Jelačića u iznosu od 2.220.000 eura i za projekt Uređenje Kurelčeve 560.400 eura pomoći. Također, u ovoj skupini prihoda planirana su sredstva za projekt Park Grabrik i to u iznosu od 44.468 eura i za prometnicu Zagrad Gaj u iznosu od 272.000 eura dok se na kapitalne pomoći ITU Trg, Draškovićeva, Kurelčeva, Put D. Trstenjaka odnosi 51.000 eura. Kapitalne pomoći iz ITU mehanizma za uređenje Starog grada Dubovca planirane su u iznosu od 480.250 eura.

Za projekt GIFTSNET planiran je u 2026. godini iznos od 100.835 eura, za projekt ZEB4ZEN planirano je 147.600 eura, za CITY WALK 2.0 81.000 eura, dok je za projekt INFIRE planiran iznos od 105.000 eura. Sredstva namijenjena provedbi projekta ITU planirana su u iznosu od 126.122 eura. Za nastavak projekta Pomoćnici u nastavi VII planirano je 519.831 eura dok se na projekt Horizon iDriving odnosi 248.438 eura.

Prihodi proračunskih korisnika po ovoj osnovi iznose 248.950 eura, pri čemu se najveći dio odnosi na prihode proračunskog korisnika Gradska knjižnica Ivan Goran Kovačić u iznosu od 206.250 eura dok su sredstva osnovnih škola planirana za Školsku shemu, odnosno dodjelu besplatnih obroka voća, povrća, mlijeka i mliječnih proizvoda za učenike osnovnih škola.

### PRIHODI OD IMOVINE

**Prihodi od imovine** planirani su u iznosu od 2.830.475 eura, što je za 51.589 eura više od tekućeg plana proračuna za 2025. godinu. U strukturi ukupnih prihoda ovi prihodi sudjeluju s 1,95%.

**Prihodi od financijske imovine** planirani su u iznosu od 240.000 eura i odnose se najvećim dijelom na ostvarenu dobit od trgovačkih društava u iznosu od 200.000 eura, dok se na prihode od kamata na oročena sredstva i na depozite po viđenju odnosi 40.000 eura.

**Prihodi od nefinancijske imovine** odnose se na prihode od zakupa i iznajmljivanja imovine, spomeničke rente, naknade za zbrinjavanje komunalnog otpada, naknade za eksploataciju mineralnih sirovina i na naknade za koncesije, a u 2026. godini planirani su u ukupnom iznosu od 2.590.475 eura. Vrijednosno najznačajniji prihodi ove skupine prihoda su prihodi od parkinga koji se predviđaju u iznosu 1.200.000 eura, zatim prihodi od zakupa poslovnih objekata koji se planiraju u iznosu od 300.000 eura, prihodi od naknade za javne površine koji se predviđaju u iznosu od 300.000 eura, prihodi od zakupa i služnosti na gradskom zemljištu iznose 195.000 eura, a prihodi od iznajmljivanja imovine (stanovi) se predviđaju u iznosu od 150.000 eura. U 2026. godini planirani su prihodi od spomeničke rente u iznosu od 110.000 eura, naknada za zbrinjavanje komunalnog otpada u iznosu od 45.000 eura, te prihodi od zakupa imovine (štandovi i kiosci) koji su planirani u iznosu od 26.000 eura, naknada za eksploataciju mineralnih sirovina 45.000 eura (i strogo namjenski dio u iznosu od 12.000 eura), naknada za koncesije planirana je u iznosu od 15.000 eura, prihodi od iznajmljivanja imovine (Selce) 5.000 eura, prihodi od zakupa i iznajmljivanja imovine mjesnih odbora i gradskih četvrti u iznosu od 5.000 eura te prihodi od zakupa poljoprivrednog zemljišta u vlasništvu države u iznosu od 10.000 eura. Prihodi proračunskih korisnika po ovoj osnovi iznose 172.475 eura pri čemu se najveći dio odnosi na prihode od zakupa poslovnih prostora kod proračunskog korisnika Sportski objekti Karlovac u iznosu od 170.000 eura.

### PRIHODI OD UPRAVNIH I ADMINISTRATIVNIH PRISTOJBI, PRISTOJBI PO POSEBNIM PROPISIMA I NAKNADA

U sljedećoj proračunskoj godini planirani su prihodi od upravnih i administrativnih pristojbi, pristojbi po posebnim propisima i naknada u iznosu od 13.779.477 eura, što je za gotovo 0,8 mil. eura više u odnosu na tekući plan proračuna za 2025. godinu. U strukturi ukupnih prihoda i primitka planiranih za 2026. godinu ovi prihodi čine 9,5%.

U 2026. godini **prihodi od upravnih i administrativnih pristojbi** planirani su u iznosu od 150.000 eura, a odnose se na prihode od gradskih pristojbi i naknada u iznosu od 120.000 eura, na prihode od boravišnih pristojbi u iznosu od 15.000 eura i na prihode od prodaje državnih biljega u iznosu od 15.000 eura.

**Prihodi po posebnim propisima** planirani su iznosu od 3.428.132 eura od čega se na prihode koji će biti uplaćeni u korist proračunskih korisnika odnosi 3,2 mil.eura (najveći dio odnosi se na prihode od sufinanciranja cijena usluga za dječje vrtiće, produženog boravka u školama, članarina, ulaznica i slično). Prihodi Grada planirani u ovoj skupini iznose 183.400 eura, a odnose se na prihode od naknada za zadržavanje nezakonito izgrađenih zgrada u prostoru koji su planirani u iznosu od 18.000 eura, na prihode od doprinosa za šume u iznosu od 110.000 eura, na prihode od vodnog doprinosa 3.000 eura, na prihode po sudskim presudama u iznosu od 30.000 eura te na naknadu za izdana jamstva Gradskoj toplani u iznosu od 22.400 eura.

**Prihodi od komunalnog doprinosa i naknada** ukupno su planirani u 2026. godini u iznosu od 10.201.345 eura, što je za 401.345 eura više u odnosu na planirani iznos ovih prihoda tekućim planom proračuna Grada Karlovca za 2025. godinu. Prihodi od komunalnog doprinosa planirani su iznosu od 1,0 mil. eura, a prihodi od komunalne naknade u iznosu od 9,2 mil. eura.

### PRIHODI OD PRODAJE PROIZVODA I ROBE TE PRUŽENIH USLUGA I PRIHODI OD DONACIJA

**Prihodi od prodaje proizvoda i robe te pruženih usluga i prihodi od donacija** planirani u iznosu od 1.879.383 eura i manji su za 159.597 eura ili za 7,83% u odnosu na plan za 2025. godinu, a u ukupnim prihodima Grada Karlovca za 2025. godinu čine 1,30%.

Prihodi od prodaje proizvoda i roba te pruženih usluga proračunskih korisnika planirani su u iznosu od 1.376.184 eura dok se na prihode Grada po ovoj osnovi odnosi 340.000 eura, a radi se o prihodima od pruženih usluga za Hrvatske vode (260.000 eura) te prihodima od usluga Pauk službe (80.0000 eura).

Prihodi od donacija su planirani u iznosu od 163.199 eura pri čemu se najveći dio odnosi na donacije trgovačkog društava za provedbu projekta KA - kvart u iznosu od 50.000 eura, na donacije od poslovnih subjekata za prostorno plansku dokumentaciju 21.500 eura dok se na donacije od Nacionalne zaklade za razvoj civilnog društva odnosi 9.000 eura, za projekt SINERGY 2.000 eura dok se na proračunske korisnike odnosi 80.699 eura prihoda od donacija (najveći dio kod ustanova kulture Grada Karlovca).

### KAZNE, UPRAVNE MJERE I OSTALI PRIHODI

U 2026. godini planirani prihodi u ovoj skupini iznose 320.500 eura što je za 149.000 eura manje u odnosu na planirano tekućim planom za 2025. godinu, a u strukturi ukupnih prihoda čine 0,22%. Odnose se na naplatu prihoda od novčanih kazni (prekršajne kazne komunalnih redara) u iznosu od 65.000 eura, prihode za naplaćene troškove prisilne naplate u iznosu od 1.500 eura i ostale prihode u iznosu od 254.000 eura (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

## PRIHODI OD PRODAJE NEFINANCIJSKE IMOVINE

Prihodi od prodaje nefinancijske imovine planirani su u iznosu od 350.008 eura, što je za 320.132 eura manje u odnosu na planirani iznos ovih prihoda tekućim planom proračuna za 2025. godinu. U strukturi ukupnih prihoda i primitaka prihodi od prodaje nefinancijske imovine čine 0,24%.

**Prihodi od prodaje neproizvedene dugotrajne imovine** planirani su iznosu od 51.990 eura i manji su za 395.932 eura u odnosu na plan za 2025. godinu, a odnose se na prihod od prodaje zemljišta u vlasništvu Grada koji su u 2026. planirani u iznosu od 49.990 eura te na prihode od prodaje zemljišta u državnom vlasništvu za koje je planiran iznos od 2.000 eura. U 2026. godini nemamo planiranih prihoda od prodaje zemljišta u zoni Gornje Mekušje.

**Prihodi od prodaje proizvedene dugotrajne imovine** planirani su u 2026. godini u iznosu od 298.018 eura, što je za 75.800 eura više u odnosu na tekući plan 2025. godine. Najznačajniji su prihodi od prodaje građevinskih objekata koji su planirani u iznosu od 292.364 eura, a odnosi se na prihode od prodaje gradskih stanova koji su planirani u iznosu od 100.000 eura, na prihode od prodaje stanova na kojima je postojalo stanarsko pravo uz obročnu otplatu na temelju ugovora iz ranijih godina koji su planirani u iznosu od 45.000 eura i prihode od prodaje poslovnih objekata koji su planirani u iznosu od 146.000 eura dok se na prihode proračunskih korisnika odnosi 1.364 eura. Prihodi od prodaje postrojenja i opreme su planirani u iznosu od 3.991 eura i odnose se na prihode proračunskog korisnika Javne vatrogasne postrojbe (1.991 eura) i Aquatike (2.000 eura) dok su prihodi od prodaje prijevoznih sredstava planirani u iznosu od 1.663 eura i odnose se također na prihod Javne vatrogasne postrojbe u iznosu od 663 eura, dok se na prihod Dječjeg vrtića Karlovac odnosi 1.000 eura.

## PRIMICI OD FINANCIJSKE IMOVINE I ZADUŽIVANJA

U 2026. godini planiraju se **Primici od financijske imovine i zaduživanja** u iznosu od 17.343.222 eura što je za 2,8 mil. eura manje u odnosu na planirano tekućim planom proračuna za 2025 godinu. Sredstva su namijenjena sljedećim projektima u 2026. godini:

* OŠ Luščić u iznosu od 2.800.000 eura
* Osnovne škole u iznosu od 2.960.000 eura
* Dječji vrtić Luščić u iznosu 460.000 eura
* Dječji vrtić Hrnetić u iznosu od 1.300.000 eura
* Projekt sanacije pothodnika u iznosu od 2.530.000 eura
* Zajmovi za komunalnu infrastrukturu u iznosu od 3.873.600 eura
* Zajmovi za sportsku infrastrukturu u iznosu od 1.000.000 eura
* Zajmovi za dodatna ulaganja na objektima javne namjene u iznosu od 1.364.122 eura
* Zajmovi za projekte iz ITU mehanizma u iznosu od 55.500 eura
* Krediti i zajmovi od kreditnih i ostalih financijskih institucija izvan javnog sektora u iznosu od 1.000.000 eura

## PRENESENI VIŠAK PRIHODA

U Prijedlogu Proračuna Grada Karlovca za 2026. godinu planiran je preneseni višak prihoda iz 2025. godine u iznosu od 2.427.782 eura od čega višak proračunskih korisnika iznosi 67.000 eura i odnosi se na prijenos namjenskih prihoda za koje se procjenjuje da neće biti utrošeni do kraja godine. Preneseni viškovi Grada iznose 2.360.782 eura i odnose se najvećim dijelom na sredstva namijenjena izgradnji komunalne infrastrukture u sklopu programa Građenja komunalne infrastrukture te na sredstva namijenjena upravljanju objektima javne namjene (NK Ilovac i Vila Anzić) i projektu izgradnje doma za starije i nemoćne Luščić.

**Tablica 3. Prikaz planiranih prihoda i primitaka za razdoblje 2025.-2028. prema osnovnim vrstama**



# RASHODI I IZDACI PRORAČUNA

Ukupno planirani rashodi i izdaci koji se predlažu u Prijedlogu Proračuna Grada Karlovca za 2026. godinu iznose 145.121.972 eura, te su kao i prihodi veći za 0,8 mil. eura u odnosu na rashode i izdatke planirane Tekućim planom Proračuna Grada Karlovca za 2025. godinu. U 2027. godini predlažu se ukupni rashodi u iznosu od 102.712.118 eura, a u 2028. godini u iznosu od 88.594.759 eura.

Rashodi poslovanja planirani su u 2026. godini u iznosu od 75.799.111 eura i u ukupnim rashodima i izdacima sudjeluju s 52,23%, rashodi za nabavu nefinancijske imovine planirani su u iznosu od 66.192.861 eura i u ukupnim rashodima sudjeluju s 45,61% dok su izdaci za financijsku imovinu i otplatu zajmova planirani u iznosu od 3.130.000 eura s udjelom od 2,16% u ukupnim rashodima. U nastavu je dan pregled osnovnih kategorija rashoda iskazanih po ekonomskoj klasifikaciji:

**Tablica 4. Prikaz prijedloga planiranih rashoda/izdataka za 2026. godinu**



## RASHODI POSLOVANJA

Rashodi poslovanja planirani su u 2026. godini u ukupnom iznosu od 75.799.111 eura što je za 345.393 eura više u odnosu na planirano Tekućim planom Proračuna Grada Karlovca za 2025. godinu. U ukupnim rashodima i izdacima za 2026. godinu sudjeluju s 52,23%. Predloženi rashodi poslovanja planirani su po skupinama rashoda i izdataka ekonomske klasifikacije kako slijedi:

### RASHODI ZA ZAPOSLENE

**Rashodi za zaposlene** (plaće, ostali rashodi za zaposlene te doprinosi na plaće) koji se odnose ukupno na djelatnike Gradske uprave i proračunske korisnike, planirani su u iznosu od 40.458.297 eura, što je za 173.309 eura više u odnosu na Tekući plan Proračuna Grada Karlovca za 2025. godinu. Planirani iznos rashoda za zaposlene u strukturi ukupnih proračunskih rashoda čini 27,88%, od čega su planirani rashodi za zaposlene u Gradskoj upravi 5,7 mil. eura. Plan rashoda za zaposlene u Gradskoj upravi odnosi se na plaće (bruto) u iznosu od 4,5 mil. eura, ostali rashodi za zaposlene planirani su u iznosu od 440.000 eura dok su doprinosi na plaću planirani u iznosu od 710.000 eura i čine oko 13,68% izvornih prihoda proračuna.

### MATERIJALNI RASHODI

**Materijalni rashodi** se odnose na rashode za izvršavanje programskih aktivnosti i redovno poslovanje Grada i svih korisnika proračuna i u 2026. godini planirani su u visini od 24.378.339 eura, te u strukturi ukupnih rashoda čine 16,80%.

Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa, te ostali rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine, upravne, administrativne i sudske pristojbe i ostali slični rashodi.

U strukturi materijalnih rashoda najveći udio od 70,52% imaju rashodi za usluge koji su planirani u iznosu od 17.191.768 (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) dok se na rashode za materijal i energiju (troškovi energije, uredski materijal, sitni inventar i drugi materijalni rashodi) odnosi 18,18% ukupnih materijalnih rashoda i oni iznose 4.433.532 eura. Naknade troškova zaposlenima (naknada za prijevoz) iznose 1.224.244 eura i sudjeluju s 5,02% u ukupnim materijalnim rashodima, ostali nespomenuti rashodi poslovanja čine 5,70%, a planirani su u iznosu od 1.390.920 eura, dok naknade troškova osobama izvan radnog odnosa iznose 137.875 eura i čine 0,56% materijalnih rashoda.

### FINANCIJSKI RASHODI

**Financijski rashodi** (kamate za primljene kredite i zajmove i ostali financijski rashodi) planirani su u iznosu od 538.739 eura, a u ukupno planiranim rashodima i izdacima u Proračunu Grada Karlovca za 2026. godinu sudjeluju s 0,37%.

Kamate za primljene kredite planirane su u iznosu od 400.000 eura sukladno otplatnim planovima za kredite koje otplaćuje Grad. Ostali financijski rashodi predlažu se u iznosu od 138.739 eura, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

### SUBVENCIJE

**Subvencije** su planirane u 2026. godini u iznosu od 1.926.025 eura te u ukupnim rashodima i izdacima u Proračunu Grada Karlovca sudjeluju s 1,33%.

Subvencije trgovačkim društvima u javnom sektoru planirane su u iznosu od 47.000 eura, a odnose se na sufinanciranje Hrvatskog radio Karlovca.

Subvencije trgovačkim društvima, zadrugama, poljoprivrednicima i obrtnicima izvan javnog sektora planirane su u iznosu od 1.879.025 eura, a odnose se na subvencije autobusnom prijevozniku za javni gradski prijevoz u iznosu od 1.300.000 eura, potpore poljoprivrednim gospodarstvima u iznosu od 167.000 eura i potpore poduzetnicima u iznosu od 250.000 eura, dok se na sufinanciranje privatnih vrtića i obrta za čuvanje djece odnosi 162.025 eura.

### POMOĆI DANE U INOZEMSTVO I UNUTAR OPĆEG PRORAČUNA

U 2026. godini pomoći dane u inozemstvo i unutra općeg proračuna planirane su u iznosu od 367.359 eura što je za 0,7 mil. eura ili za 65,3% manje u odnosu na Tekući plan Proračuna za 2025. godinu, a odnose se na **Pomoći drugom proračunu i izvanproračunskim korisnicima** koje su planirane u iznosu od 359.523 eura i na **Pomoći proračunskim korisnicima drugih proračuna** u iznosu od 7.836 eura. Planirane pomoći odnose se na kapitalne pomoći općini Draganić i Krnjak u iznosu od 2.200 eura prema odluci o sukcesiji, zatim na kapitalne pomoći Centru za gospodarenje otpadom Karlovačke županije koje su planirane u iznosu od 257.323 eura i na pomoći trgovačkom društvu Geotermika u iznosu od 100.000 eura.

Pomoći proračunskim korisnicima drugih proračuna odnose se na pomoći Gimnaziji Karlovac za Booktrailer film festival u iznosu 600 eura, pomoći Turističko-ugostiteljskoj školi za Junior barmen cup u iznosu od 600 eura, te pomoći Studentskom centru za prehranu studenata u iznosu 6.636 eura.

U ukupnim rashodima i izdacima pomoći dane u inozemstvo i unutra općeg proračuna sudjeluju s 0,25%.

### NAKNADE GRAĐANIMA I KUĆANSTVIMA NA TEMELJU OSIGURANJA I DRUGE NAKNADE

Navedene naknade planirane su u iznosu od 1.676.043 eura, što je na razini planiranoj Proračunom za 2025. godinu, a u ukupnim rashodima i izdacima u Proračunu Grada Karlovca sudjeluju s 1,15%.

Planirani rashodi odnose se na namjene predviđene socijalnim programom Grada za koji je planirano 999.000 eura, a odnose se na naknade za podmirenje troškova stanovanja i ogrjeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu dojenčadi, naknade umirovljenicima, za sufinanciranje produženog boravka u školama te poklon paketi za novorođenčad i za siromašne obitelji kao i nabava udžbenika i obrazovnih materijala za osnovnoškolce i za stipendije učenicima i studentima.

### OSTALI RASHODI

**Ostali rashodi** predlažu se u planiranom iznosu od 6.454.309 eura, a u ukupnim rashodima i izdacima u Proračuna Grada Karlovca sudjeluju s 4,45%. Ova skupina rashoda veća je za 0,8 mil. eura u odnosu na planirano Tekućim planom Proračuna Grada Karlovca za 2025. godinu.

Najveći dio ove kategorije rashoda odnosi se na rashode za tekuće donacije i to u iznosu od 4.444.055 eura. Rashodi za tekuće donacije odnose se najvećim dijelom na planirana sredstva za financiranje redovne djelatnosti Karlovačke športske zajednice za što je planirano 2.228.855 eura, za financiranje javnih potreba u kulturi 370.000 eura, financiranje javnih potreba u tehničkoj kulturi u iznosu od 126.000 eura, tekuće donacije za turizam u iznosu od 231.500 eura, redovne djelatnosti Vatrogasne zajednice za što je planirano 120.000 eura, financiranje dobrovoljnog vatrogastva u iznosu od 100.000 eura, financiranje rada političkih stranaka i nacionalnih manjina u iznosu od 59.000 eura, tekuće donacije za zaštitu okoliša i gospodarenje otpadom u iznosu od 568.450 eura, dok je za financiranje programa za djecu i mlade planiran iznos od 61.850 eura. Kod osnovnih škola planirana su sredstva za aktivnost Opskrbljivanje školskih ustanova menstrualnim higijenskim potrepštinama koja se počela provoditi u 2023. godini, a kojom se osiguravaju sredstva u iznosu od 8.936 eura radi opskrbe školskih ustanova besplatnim zalihama menstrualnih higijenskih potrepština u svrhu dostupnosti menstrualnih higijenskih potrepština učenicama osnovnih škola na jednostavan i učinkovit način.

Kapitalne donacije planirane su u iznosu od 832.654 eura, a najveći dio odnosi se na kapitalne donacije dobrovoljnim vatrogasnim društvima u iznosu 550.000 eura, zatim na donacije građanima za obnovu i očuvanje kulturne baštine u iznosu od 100.000 eura dok su kapitalne donacije za materijalne i financijske rashode poslovanja Javne vatrogasne postrojbe planirane u iznosu od 2.654 eura. Unutar programa Socijalne skrbi planirano je 180.000 eura kapitalnih donacija i to za sufinanciranje projekta pristupačnosti osoba s invaliditetom pri višestambenim zgradama 150.000 eura i za kupnju vozila za osobe s invaliditetom Karlovačke županije 30.000 eura.

Kazne, penali i naknade štete pravnim i fizičkim osobama planirani su u iznosu od 877.600 eura, a odnose se najvećim dijelom na naknade štete pravnim i fizičkim osobama po sudskim presudama za što je planirano 50.000 eura, dok su naknade za zemljišta po upravnim postupcima planirane u iznosu od 100.000 eura, a naknade vjerovnicima po ošasnoj imovini 25.000 eura. U 2026. godini planirane su naknade šteta za sanaciju oštećenih objekata u Zvijezdi u iznosu od 700.000 eura. Preostali rashodi za kazne, penale i naknade štete planirani su kod proračunskih korisnika Aquatika - slatkovodni akvarij i Muzeji grada Karlovca i to u iznosu od 2.600 eura.

Kapitalne pomoći planirane su u iznosu od 300.000 eura za 2026. godinu, a odnose se na pomoći trgovačkom društvu Vodovod i kanalizacija za izgradnju i/ili rekonstrukciju vodoopskrbne i kanalizacijske mreže.

## RASHODI ZA NABAVU NEFINANCIJSKE IMOVINE

Rashodi za nabavu nefinancijske imovine planirani su u iznosu od 66.192.861 eura ili za 0,4 mil. eura manje u odnosu na rashode planirane Tekućim planom Proračuna za 2025., a smanjenje rashoda za nabavu nefinancijske imovine rezultat je smanjenih rashoda određenih za kupnju i izgradnju građevinskih objekata koji su planirani u iznosu od 45,2 mil. eura. U ukupnim rashodima i izdacima skupina rashoda za nabavu nefinancijske imovine sudjeluje s 45,61%.

Od toga su **rashodi za nabavu neproizvedene dugotrajne imovine** planirani u iznosu od 3.832.250 eura i namijenjeni su prvenstveno kupnji zemljišta, a veći su za 0,7 mil.eura u odnosu na Tekući plan Proračuna za 2025. Rashodi za kupnju zemljišta planirani su u iznosu od 381.000 eura i odnose se najvećim dijelom na troškove otkupa zemljišta vezanih za izgradnju komunalne infrastrukture dok se na rashode za nematerijalnu imovinu odnosi 3.451.250 eura i odnose se najvećim dijelom na sredstva namijenjena uređenju KAMOD-a u iznosu od 3.248.250 eura (ulaganje u tuđu imovinu) dok se na kupnju licenci odnosi 203.000 eura.

**Rashodi za nabavu proizvedene dugotrajne imovine** planirani su u iznosu od 45.232.603 eura i manji su za 2,1 mil. eura ili za 4,36% u odnosu na planirano Tekućim planom Proračuna Grada Karlovca 2025. godine. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 39.515.006 eura ili 87,36% ukupnih rashoda za nabavu proizvedene dugotrajne imovine pri čemu su najznačajniji rashodi namijenjeni projektima izgradnje i dogradnje osnovnih škola u iznosu od 23,06 mil.eura. Radi se o projektima koji se financiraju iz Mehanizma za oporavak i otpornost pa je tako za izgradnju Osnovne škole Luščić u 2026. godini planirano 11.800.000 eura, za dogradnju Osnovne škole Mahično 3.200.000 eura, za izgradnju dvorane Osnovne škole Rečica 2.150.000 eura, za izgradnju dvorane Osnovne škole Braća Seljan 4.157.581 eura i za dogradnju Osnovne škole Turanj 1.750.000 eura.

Za izgradnju dječjeg vrtića Luščić planirano je u 2026. godini 1,2 mil. eura, a za nogometno igralište Turanj 1,0 mil. eura. Rashodi za izgradnju obilaznice Zvijezda planirani su u iznosu 5,0 mil. eura, za Karlovac II Zvijezda planirano je 0,5 mil. eura, za uređenje trga bana Josipa Jelačića 3,7 mil. eura, a za uređenje Kurelčeve ulice 0,9 mil. eura. Rashodi za rekonstrukciju mosta Banija planirani su u iznosu od 1.700.000 eura, rashodi za izgradnju nogostupa Hrnetić i Logorište planirani su u iznosu od 301.625 eura, a za klizište Rečica planirano je 216.500 eura. Za Prometnicu Zagrad Gaj planirano je 320.000 eura, a za izgradnju garaže Javne vatrogasne postrojbe 640.000 eura, dok je za projekt Oborinske odvodnje u ulici Slavka Rozgaja planirano 62.500 eura u 2026. godini. Troškovi asfaltiranja makadam prometnica u sklopu programa održavanja komunalne infrastrukture planirani su u iznosu od 150.000 eura. Rashodi namijenjeni obnovi i očuvanju kulturne baštine (Glorijeta, arkade, Vojno groblje) planirani su iznosu od 463.100 eura.

Ovu skupinu rashoda čine još i rashodi za nabavu postrojenja i opreme u iznosu od 3.559.643 eura, za kupnju prijevoznih sredstava planirano je 354.500 eura, za knjige i umjetnička djela planirano je 420.111 eura dok se na višegodišnje nasade i osnovno stado odnosi 2.000 eura (nabava riba).

Skupina rashoda za nabavu postrojenja i opreme se najvećim dijelom odnosi na opremanje osnovnih škola u sklopu dogradnje istih radi prelaska na jednosmjenski rad u iznosu od 947.613 eura kao i na opremanje Osnovne škole Dragojla Jarnević (u sklopu obnove zgrade osnovne škole stradale u potresu) u iznosu od 628.000 eura, za opremanje dječjeg vrtića Luščić u iznosu od 252.000 eura, za opremanje dječjih igrališta u Vrazovoj ulici planiran je iznos od 110.000 eura, za redovno opremanje osnovnih škola Grada Karlovca planiran je iznos od 77.157 eura, opremanje ustanova kulture 182.137 eura te ustanova predškolskog odgoja 300.000 eura (povećanje zbog novog vrtića Luščić), dok je opremanje sportskih objekata grada Karlovca planirano 20.000 eura, a za poslove parkinga i pauk službe 69.500 eura. Za implementaciju SMART CITY koncepta i ICT poslove planirano je 130.000 eura rashoda za informatičku opremu.

**Dodatna ulaganja na građevinskim objektima** planirana su u iznosu od 17.128.008 eura i veća su za 972.804 eura u odnosu na planirano Tekućim planom Proračuna Grada Karlovca za 2025.godinu. Rashodi za dodatna ulaganja na građevinskim objektima se najvećim dijelom odnose na rashode u sklopu programa Zaštite i očuvanja kulturne baštine za cjelovitu obnovu objekata oštećenih u potresu, i to za kapitalni projekt Mjere zaštite zgrade Hrvatskog doma u iznosu od 3.200.000 eura. U ovoj skupini rashoda planirana je i cjelovita obnova zgrade Osnovne škole Dragojla Jarnević oštećena u seriji potresa u iznosu od 6.707.000 eura, dok je za vrtić Hrnetić planirano 1.961.800 eura. Za projekt sanacije pothodnika planiran je iznos od 2.530.000 eura, dok su rashodi za dodatna ulaganja na objektima javne namjene planirani u iznosu od 2.139.594 eura (NK Ilovac, Vila Anzić, Frendofon, Društveni dom Šišljavić, izmjena parketa Sportske dvorane Mladost, klizalište Sokolski).

**Dodatna ulaganja na postrojenjima i opremi** planirana su u iznosu od 1.000 eura, a odnose se na ulaganja u opremu proračunskog korisnika Sportski objekti Karlovac.

U strukturi ukupnih rashoda i izdataka Proračuna za 2026. godinu ova skupina rashoda čini 11,80%.

## IZDACI ZA FINANCIJSKU IMOVINU I OTPLATE ZAJMOVA

Navedeni rashodi planirani su u ukupnom iznosu od 3.130.000 eura, što je za 0,9 mil. eura više u odnosu na planirano u 2025. godini, a odnosi se na otplatu glavnica dugoročnih kredita Grada za što je planirano 3.130.000 eura. U strukturi ukupnih rashoda ovi izdaci čine 2,16%.

Za naredne dvije godine rashodi Proračuna Grada projicirani su u sljedećim iznosima:

**Tablica 5. Prikaz planiranih rashoda i izdataka za razdoblje 2025. - 2028. prema osnovnim vrstama**



# RASHODI PO IZVORIMA FINANCIRANJA

Pozicije prihoda i primitaka kao i rashoda i izdataka Proračuna Grada Karlovca za 2026. godinu planirane su po izvorima financiranja, sukladno Pravilniku o proračunskim klasifikacijama („Narodne novine“, broj 4/24 i 122/25). Izvore financiranja čine skupine prihoda i primitaka iz kojih se podmiruju rashodi i izdaci određene vrste i utvrđene namjene. Izvori financiranja planirani u Proračunu Grada Karlovca za 2026. godinu jesu:

1. opći prihodi i primici
2. vlastiti prihodi
3. prihodi za posebne namjene
4. pomoći
5. donacije
6. prihodi od prodaje ili zamjene nefinancijske imovine
7. namjenski primici
8. višak prihoda iz prethodne godine.

**Opći prihodi i primici** uključuju prihode po posebnim propisima za koje nije definirana namjena korištenja, a to su: prihodi od poreza, prihodi od imovine, prihodi od administrativnih (upravnih) pristojbi, prihodi od kazni, te primici od financijske imovine za koje nije definirana namjena korištenja. U 2026. godini planirani su opći prihodi i primici u iznosu od 41.961.900 eura, a u strukturi ukupno planiranih rashoda i izdataka sudjeluju s 28,91%.

**Vlastiti prihodi** su prihodi koje proračunski korisnik ostvari obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna poput iznajmljivanja prostora, obavljanja ugostiteljskih usluga i sl., a njihov plan za 2026. godinu iznosi 840.184 eura.

**Prihodi za posebne namjene** uključuju prihode čija se namjena i korištenje utvrđuje posebnim zakonima i propisima a to su: komunalna naknada, komunalni doprinos, spomenička renta, doprinos za šume, naknada za koncesije, naknada za zbrinjavanje komunalnog otpada, vodni doprinos, prihodi od zakupa i prodaje poljoprivrednog zemljišta u vlasništvu države i naknada za zadržavanje nezakonito izgrađenih zgrada u prostoru, te prihodi za posebne namjene proračunskih korisnika. U 2026. godini planirani su u iznosu od 14.479.322 eura.

**Pomoći** uključuju prihode koji se ostvaruju od inozemnih vlada, međunarodnih organizacija, drugih proračuna, ostalih subjekata unutar općeg proračuna i izvanproračunskih korisnika, a za 2026. godinu planirani su u iznosu od 67.554.125 eura i čine 46,55% u ukupnim rashodima Proračuna za 2026.

**Donacije** uključuju prihode koji se ostvaruju od fizičkih osoba, neprofitnih organizacija, trgovačkih društava i ostalih subjekata izvan općeg proračuna. U 2026. godini ukupno je planirano 163.199 eura od donacija.

Izvor financiranja **prihodi od prodaje ili zamjene nefinancijske imovine** uključuje prihodi koji se ostvaruju prodajom ili zamjenom nefinancijske imovine u vlasništvu proračunskog korisnika, a koja nije stečena iz općih prihoda i primitaka te od naknade štete s naslova osiguranja ako premija nije plaćena iz općih prihoda i primitaka, a u 2026. godini planirani su u iznosu od 352.238 eura.

**Namjenski primici** planirani su za 2026. godinu u iznosu od 17.343.222 eura, a odnose se na primitke od zaduživanja koje će Grad Karlovac ostvariti za projekte od značenja za razvoj Grada o kojima je bila riječ u obrazloženju općeg dijela Proračuna.

Preneseni **višak prihoda** iz 2025. godine iznosi 2.427.782 eura od čega višak proračunskih korisnika iznosi 67.000 eura, a preneseni višak Grada iznosi 2.360.782 eura. Planirani viškovi Grada se odnose najvećim dijelom na sredstva namijenjena izgradnji komunalne infrastrukture u sklopu programa Građenja komunalne infrastrukture te na sredstva namijenjena upravljanju objektima javne namjene (NK Ilovac i Vila Anzić) i projektu izgradnje doma za starije i nemoćne osobe Luščić.

**Tablica 6. Prikaz planiranih rashoda i izdataka za 2026. godinu po izvorima financiranja**











U tablici 6. prikazani su izvori financiranja programskih aktivnosti i tekućih i kapitalnih projekata planiranih u sljedećem razdoblju. Udio općih prihoda u financiranju svih rashoda iskazanih u Posebnom dijelu Proračuna je 28,91%, udio prihoda od pomoći je 46,55%, a prihoda za posebne namjene 9,98%. Planirani prihodi od namjenskog zaduživanja u financiranju rashoda sudjeluju s 11,95%, a prihodi od prodaje ili zamjene nefinancijske imovine s 0,24%. Prihodi od donacija čine tek 0,11%, a višak prihoda koji se prenosi u sljedeću godinu sudjeluje u ukupnim rashodima s 1,67%.

# RASHODI PO ORGANIZACIJSKOJ KLASIFIKACIJI

Organizacijska struktura prikazuje raspored sredstava planiranih u Proračunu po upravnim tijelima Grada. Organizacijska struktura Grada Karlovca za 2026. godinu izrađena je na temelju Odluke o ustrojstvu i djelokrugu upravnih tijela Grada Karlovca („Glasnik Grada Karlovca“, broj 19/23, 12/24 i 11/25).

U sljedećoj se tablici prikazuju proračunska sredstva raspoređena po upravnim odjelima gradske uprave i proračunskim korisnicima.

**Tablica 7. Prijedlog Proračuna Grada Karlovca za 2026.g. po organizacijskoj klasifikaciji**












U strukturi ukupnih rashoda 2026. godine upravni odjeli su planirani kako slijedi:

* Upravni odjel za gradnju i zaštitu okoliša 57.465.717 eura ili 39,60% ukupnih rashoda,
* Upravni odjel za društvene djelatnosti 46.125.693 eura ili 31,78% ukupnih rashoda,
* Upravni odjel za komunalno gospodarstvo, promet i mjesnu samoupravu 17.045.953 eura ili 11,75% ukupnih rashoda,
* Upravni odjel za proračun i financije 10.206.300 eura ili 7,03%
* Upravni odjel za gospodarstvo, razvoj grada i EU fondove 6.824.763 eura ili 4,70%,
* Upravni odjel za poslove gradonačelnika 5.633.267 eura ili 3,88% ukupnih rashoda,
* Upravni odjel za imovinsko pravne poslove i upravljanje imovinom 1.229.600 eura ili 0,85% ukupnih rashoda,
* Služba – vlastiti pogon Grada za obavljanje komunalne djelatnosti 219.900 eura ili 0,15% ukupnih rashoda.
* Upravni odjel za prostorno uređenje i poslove provedbe dokumenata prostornog uređenja 217.400 eura ili 0,15% te
* Služba za provedbu ITU mehanizma 153.379 eura ili 0,11%



U nastavku ovog obrazloženja nalaze se opisi programa i obrazloženje planiranih rashoda u Proračunu Grada Karlovca za 2026. godinu po razdjelima, programima, te aktivnostima i projektima Grada Karlovca.

Savjetnik za planiranje i praćenje proračuna Pročelnica UO za proračun i financije

Mirela Presečan, dipl.oec. Karolina Burić, dipl.oec.