|  |  |
| --- | --- |
| Grb RH.pngREPUBLIKA HRVATSKA  KARLOVAČKA ŽUPANIJA |  |
| Grb-boja.jpg GRAD KARLOVAC |

GRADSKO VIJEĆE

KLASA:

URBROJ:

Karlovac, PRIJEDLOG

Na teme­lju članka 18. Zakona o proračunu („Narodne novine“ br. 144/21) i članaka 34. i 97. Statuta Grada Karlovca („Glasnik Grada Karlovca“ br. 7/09, 8/09, 3/13, 6/13, 1/15-pročišćeni tekst, 3/18, 13/18, 6/20, 4/21, 8/21, 9/21-potpuni tekst i 10/22) Gradsko vijeće Grada Karlovca na \_\_. sjednici održanoj dana \_\_\_\_\_\_\_\_\_\_\_\_ 2025. godine donijelo je

**ODLUKU**

**O IZVRŠAVANJU PRORAČUNA GRADA KARLOVCA**

**ZA 2026. GODINU**

1. **OPĆE ODREDBE**

Članak 1.

(1) Ovom se Odlukom uređuju prihodi i primici te rashodi i izdaci Proračuna Grada Karlovca za 2026. godinu (u daljnjem tekstu: Proračun), njegovo izvršavanje, upravljanje financijskom i nefinancijskom imovinom, opseg zaduživanja i jamstava Grada Karlovca (u daljnjem tekstu: Grad), korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, ovlasti Gradonačelnika Grada (u daljnjem tekstu: Gradonačelnik) u izvršavanju Proračuna te druga pitanja u svezi s izvršavanjem proračuna.

(2) Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

Članak 2.

(1) Sredstva u Proračunu za rashode i izdatke osiguravaju se upravnim tijelima Grada i proračunskim korisnicima i to: ustanovama kojima je Grad osnivač, osnovnim školama i javnoj vatrogasnoj postrojbi koje se financiraju kao decentralizirane funkcije, vijećima nacionalnih manjina, gradskim četvrtima i mjesnim odborima te ostalim korisnicima koji su u njegovu Posebnom dijelu određeni za nositelje sredstava.

(2) U okviru razdjela i glava osigurana su sredstva za rashode upravnih tijela Grada, proračunske i druge krajnje korisnike, po pojedinim programima, projektima i aktivnostima.

1. **STRUKTURA PRORAČUNA**

Članak 3.

(1) Proračun se sastoji od Općeg i Posebnog dijela.

(2) Opći dio Proračuna sadrži sažetak Računa prihoda i rashoda i Računa financiranja, Račun prihoda i rashoda i Račun financiranja.

(3) U Računu prihoda i rashoda iskazani su svi prihodi i rashodi, koji su iskazani u Proračunu Grada Karlovca za 2026. godinu. Prihodi Proračuna iskazani su prema izvorima iz kojih potječu, a ubiru se i uplaćuju sukladno zakonima i drugim propisima. Iz navedenih prihoda financiraju se programi javnih potreba utvrđeni na nivou Grada za 2026. godinu.

(4) U Računu financiranja iskazani su primici od financijske imovine i zaduživanja te izdaci za financijsku imovinu i otplatu zajmova.

(5) Proračun je konsolidirani proračun i sadrži sve prihode i primitke, rashode i izdatke Grada Karlovca i proračunskih korisnika Grada Karlovca.

(6) Posebni dio Proračuna sadrži raspored rashoda i izdataka upravnih tijela Grada i proračunskih korisnika prema organizacijskoj, programskoj, ekonomskoj, lokacijskoj i funkcijskoj klasifikaciji te prema izvorima financiranja.

(7) Proračunski korisnici obvezni su do 31.12.2025. godine donijeti svoj financijski plan usklađen s Proračunom Grada Karlovca za trogodišnje razdoblje. Financijski plan treba biti usvojen od strane Upravnih vijeća.

1. **IZVRŠAVANJE PRORAČUNA**

Članak 4.

(1) Proračun se planira i izvršava kroz sustav lokalne riznice putem jedinstvenog računa preko kojega se obavljaju sve financijske transakcije Proračuna pri čemu proračunski korisnici nemaju svoje račune.

(2) Proračunski korisnici Grada Karlovca uključeni u sustav lokalne riznice su:

1. Javna vatrogasna postrojba Grada Karlovca

2. Gradsko kazalište Zorin dom

3. Muzeji grada Karlovca

4. Gradska knjižnica Ivan Goran Kovačić

5. Osnovna škola Banija

6. Osnovna škola Rečica

7. Osnovna škola Skakavac

8. Osnovna škola Švarča

9. Osnovna škola Grabrik

10. Osnovna škola Dubovac

11. Osnovna škola Turanj

12. Osnovna škola Mahično

13. Osnovna škola Dragojle Jarnević

14. Osnovna škola Braće Seljan

15. Centar za odgoj i obrazovanje djece i mladeži

16. Dječji vrtić Karlovac

17. Dječji vrtić Četiri rijeke

18. Aquatika – slatkovodni akvarij Karlovac

19. Kino Edison, multimedijski centar za kulturno-turističke sadržaje i

20. Sportski objekti Karlovac

Članak 5.

(1) Proračun se izvršava od 01. siječnja 2026. do 31. prosinca 2026. godine.

(2) Samo naplaćeni prihodi u kalendarskoj godini priznaju se kao prihodi Proračuna za 2026. godinu.

(3) Rashodi proračuna su svi rashodi za koje nastane obveza u 2026. godini, neovisno o njihovom plaćanju.

Članak 6.

(1) Organizacijskom klasifikacijom Posebnog dijela Proračuna formirano je deset razdjela u sklopu kojih su planirane glave, unutar kojih se nalaze proračunski korisnici i ostali korisnici proračunskih sredstava.

(2) Upravni odjel za proračun i financije Grada obvezan je u roku od osam dana od dana stupanja na snagu Proračuna, izvijestiti sva upravna tijela Grada o odobrenim sredstvima u Proračunu za 2026. godinu.

(3) Upravni odjeli Grada dužni su u daljnjem roku od osam dana izvijestiti svoje krajnje proračunske i ostale korisnike o odobrenim sredstvima u Posebnom dijelu Proračuna.

Članak 7.

(1) Odlukom ili drugim aktom ne mogu se stvarati obveze na teret Proračuna, ako za iste nisu osigurana sredstva u proračunu.

(2) Proračunskim korisnicima sredstva se doznačuju putem lokalne riznice proračuna isključivo na temelju vjerodostojne knjigovodstvene isprave izkoje je vidljivo:

* da je namjena odobrena u proračunu
* da je iznos stvorene obveze u visini odobrenog iznosa i
* da je obveza likvidirana od nadležne osobe.

Članak 8.

(1) Gradonačelnik je odgovoran za planiranje i izvršavanje Proračuna, a pročelnici upravnih tijela te čelnici proračunskih korisnika odgovorni su za planiranje i izvršavanje svog dijela Proračuna odnosno financijskog plana.

(2) Odgovornost za izvršavanje Proračuna u smislu odredbe stavka 1. ovoga članka podrazumijeva odgovornost za naplatu prihoda i primitaka iz svoje nadležnosti te uplatu u Proračun i evidentiranje u Proračunu, preuzimanje i verifikaciju obveza, izdavanje naloga za plaćanje na teret proračunskih sredstava i utvrđivanje prava naplate te za izdavanje naloga za naplatu u korist proračunskih sredstava.

(3) Upravni odjeli i proračunski korisnici mogu preuzeti obveze po ugovorima koji zahtijevaju plaćanje u sljedećim godinama samo uz pisanu suglasnost Gradonačelnika datu na temelju prethodnog pisanog mišljenja Upravnog odjela za proračun i financije Grada.

(4) Upravni odjel za proračun i financije Grada izvršava Proračun i o tome izvještava Gradonačelnika.

(5) Pročelnici upravnih tijela Grada i čelnici proračunskih korisnika kao korisnici Proračuna odgovorni su za zakonito, svrhovito, učinkovito i ekonomično raspolaganje proračunskim sredstvima.

Članak 9.

(1) Korisnici moraju sredstva osigurana u Proračunu koristiti za utvrđene namjene svrhovito, štedljivo i racionalno.

(2) Proračunska sredstva mogu se koristiti samo za namjene i do visine koje su određene u Posebnom dijelu Proračuna.

(3) Prijedlozi odluka i drugih akata koje donosi Gradonačelnik odnosno koje Gradonačelnik predlaže na donošenje Gradskom vijeću, a imaju fiskalni učinak, donose se odnosno utvrđuju uz prethodno pribavljeno mišljenje Upravnog odjela za proračun i financije Grada.

Članak 10.

(1) Rashodi i izdaci Proračuna koji se financiraju iz namjenskih prihoda i primitaka te iz prihoda od pomoći izvršavat će se do iznosa naplaćenih prihoda i primitaka za te namjene.

(2) Naplaćeni i preneseni, a neplanirani namjenski prihodi i primici upravnih tijela, mogu se izvršavati prema naknadno utvrđenim aktivnostima i/ili projektima i/ili stavkama, uz prethodnu suglasnost Upravnog odjela za proračun i financije za otvaranje novog izvora/aktivnosti/stavke u proračunu.

(3) Naplaćeni i preneseni, a neplanirani namjenski prihodi i primici proračunskih korisnika, mogu se izvršavati prema naknadno utvrđenim aktivnostima i/ili projektima i/ili stavkama, uz odobrenje čelnika proračunskog korisnika te uz suglasnost nadležnog upravnog tijela Grada i Upravnog odjela za proračun i financije za otvaranje novog izvora/aktivnosti/stavke u proračunu.

(4) Uplaćene, a manje planirane pomoći i donacije, mogu se izvršavati do visine naplaćenih sredstava.

Članak 11.

(1) Prednost u podmirivanju rashoda/izdataka imaju rashodi/izdaci za otplatu duga i pokriće danih jamstava, zatim financiranje rada upravnih tijela Grada i proračunskih korisnika, rashodi za provođenje socijalnog programa, financiranje kapitalnih izdataka i ostalih rashoda utvrđenih zakonom, ovisno o mogućnostima proračuna.

(2) Otplata glavnica i kamata, te jamstava mogu se izvršavati iznad planiranih iznosa.

Članak 12.

(1) Upravna tijela Grada u okviru svoje nadležnosti, odgovorna su za prikupljanje proračunskih prihoda, za potpunu i pravodobnu naplatu prihoda, u skladu sa zakonima i propisima donesenim na temelju zakona, a s druge strane za izvršavanje svih rashoda sukladno planiranim iznosima i namjenama.

(2) Pravne osobe proračunski korisnici odgovorni su za naplatu prihoda i primitaka u okviru svoje nadležnosti i za njihovu uplatu u proračun Grada Karlovca te za izvršavanje svih rashoda u skladu s odobrenim namjenama.

Članak 13.

(1) Proračunskim korisnicima Grada uključenim u sustav riznice utvrđuje se blagajnički maksimum u iznosu od 2.500 €. Blagajnički maksimum u upravnim tijelima Grada iznosi 5.000 €.

Članak 14.

(1) Pogrešno ili više uplaćeni prihodi u Proračun, vraćaju se uplatiteljima na teret tih prihoda. Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna.

(2) Rješenje o povratu sredstava iz stavka 1. ovoga članka donosi Upravni odjel za proračun i financije Grada na temelju dokumentiranog zahtjeva uplatitelja.

(3) Ukoliko uplatitelj ima nepodmirene dospjele obveze prema Gradu, a čija evidencija se vodi u poslovnim knjigama Grada, Upravni odjel za proračun i financije je obvezan najprije preknjižiti pogrešno ili više uplaćeni prihod, a potom vratiti eventualnu razliku uplatitelju.

Članak 15.

Prihodi koje ostvare vijeća nacionalnih manjina obavljanjem vlastite djelatnosti, iz donacija, po posebnim propisima ili iz drugih izvora, namjenski su prihodi nacionalnih manjina, te se uplaćuju i izvršavaju preko njihovog računa sukladno usvojenom Financijskom planu.

Članak 16.

(1) Prihodi što ih ostvare gradske četvrti i mjesni odbori obavljanjem djelatnosti, iz donacija i drugih izvora, prihodi su Proračuna i uplaćuju se na račun Proračuna, a izvršavaju se preko jedinstvenog računa proračuna sukladno Proračunu Grada odnosno usvojenom Financijskom planu.

(2) Gradske četvrti i mjesni odbori mogu preuzimati obveze i plaćati ih po stavkama rashoda za čije su financiranje planirani prihodi iz stavka 1. ovoga članka, isključivo do iznosa naplaćenih prihoda.

1. **ISPLATE SREDSTAVA IZ PRORAČUNA**

Članak 17.

(1) Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

(2) Pročelnik upravnog tijela i čelnik proračunskog korisnika, odnosno osoba na koju je pravo preneseno, mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave.

(3) Nalog za isplatu iz Proračuna s oznakom pozicije iz Posebnog dijela Proračuna izdaje i odobrava pročelnik nadležnog upravnog tijela, a potpisuju Gradonačelnik ili zamjenica Gradonačelnika, prema nadležnosti.

(4) Gradonačelnik može samostalno raspolagati proračunskim sredstvima čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se donosi odluka, a najviše do 132.722,81 €.

(5) Gradonačelnik može na prijedlog pročelnika Upravnog odjela za proračun i financije, odobriti odgodu plaćanja duga ili obročnu otplatu duga po zahtjevu dužnika, uz primjereno osiguranje i kamate.

(6) Plaćanje duga može se odgoditi za jedan mjesec, a plaćanje u jednakim mjesečnim obrocima može se odobriti do 12 mjeseci.

(7) Odgoda plaćanja, obročna otplata duga ili otpis potraživanja s osnove tzv. nejavnih davanja provode se sukladno Uredbi Vlade RH o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja.

(8) Odgoda plaćanja, obročna otplata duga ili otpis potraživanja s osnove javnih davanja provode se sukladno odredbama Općeg poreznog zakona.

(9) Gradonačelnik može otpisati ili djelomično otpisati potraživanja ako bi troškovi naplate potraživanja bili u nesrazmjeru s visinom potraživanja ili ako se ustanovi apsolutna nemogućnost naplate zbog brisanja trgovačkog društva iz sudskog registra ili pravomoćno okončanog stečaja društva odnosno potrošača.

Članak 18.

(1) Upravni odjeli Grada mogu sklapati ugovore o nabavi roba, obavljanju usluga i ustupanju radova sukladno zakonskim propisima koji uređuju ovo područje i godišnjem planu nabave.

(2) Odluku o imenovanju stručnog povjerenstva za javnu nabavu donosi Gradonačelnik.

Članak 19.

(1) Ustanove i trgovačka društva kojima je Grad osnivač provode postupak nabave sukladno zakonskim propisima i svom godišnjem planu nabave.

Članak 20.

(1) Obračun i isplatu plaća korisnici mogu vršiti na temelju osnovice utvrđene kolektivnim ugovorom ili pravilnikom.

(2) Osnovicu i koeficijente za obračun plaće gradonačelnika i zamjenika gradonačelnika određuje odlukom Gradsko vijeće na prijedlog Gradonačelnika.

(3) Sredstva za ostala materijalna prava isplaćivat će se korisnicima prema kolektivnim ugovorima i sporazumima ili pravilnicima u visini i opsegu koji je utvrđen istima.

Članak 21.

(1) Instrumente osiguranja plaćanja kojima se stvaraju obveze na teret Proračuna priprema Upravni odjel za proračun i financije, a potpisuje Gradonačelnik.

(2) Instrumenti osiguranja plaćanja primljeni od poslovnih subjekta kao sredstvo osiguranja naplate potraživanja ili izvođenja radova i usluga dostavljaju se Upravnom odjelu za proračun i financije.

(3) ) Instrumenti osiguranja plaćanja primljeni od fizičkih osoba kao sredstvo osiguranja naplate potraživanja Grada dostavljaju se Upravnom odjelu za proračun i financije.

(4) Evidenciju izdanih i primljenih instrumenata osiguranja plaćanja vodi Upravni odjel za proračun i financije.

**V. PLAĆANJE PREDUJMA**

Članak 22.

(1) Plaćanje predujma moguće je samo iznimno i to na temelju prethodne suglasnosti Gradonačelnika.

(2) Bez suglasnosti Gradonačelnika iz stavka 1. ovog članka mogu se plaćati objave u službenom glasilu Republike Hrvatske, godišnje pretplate na stručnu literaturu i ostale isplate do maksimalnog pojedinačnog iznosa od 1.330,00 €.

1. **URAVNOTEŽENJE PRORAČUNA I PRERASPODJELA SREDSTAVA**

Članak 23.

(1) Ako tijekom godine dođe do povećanja rashoda i/ili izdataka odnosno smanjenja prihoda i/ili primitaka, Gradonačelnik može poduzeti mjere za uravnoteženje proračuna propisane Zakonom o proračunu.

(2) Ukoliko se primjenom privremenih mjera Proračun ne uravnoteži, izvršit će se Izmjene i dopune Proračuna, koje će donijeti Gradsko vijeće.

(3) Sukladno izmjenama i dopunama Proračuna, proračunski i krajnji korisnici obvezni su izmijeniti i dopuniti svoje financijske planove, te ih dostaviti na usvajanje upravljačkom tijelu.

(4) Proračunski korisnici svoje financijske planove mogu mijenjati isključivo na način da su uvijek usklađeni s Proračunom Grada Karlovca, te Izmjenama i dopunama Proračuna Grada Karlovca.

Članak 24.

(1) Gradonačelnik može, na zahtjev pročelnika nadležnog upravnog tijela, odobriti preraspodjelu sredstava u Proračunu unutar pojedinog razdjela i između pojedinih razdjela, i to unutar izvora financiranja opći prihodi i primici i unutar izvora financiranja namjenski primici, s tim da umanjenje pojedine stavke rashoda i izdataka na razini skupine ekonomske klasifikacije može biti do pet posto.

(2) O izvršenim preraspodjelama Gradonačelnik izvještava Gradsko vijeće prilikom podnošenja polugodišnjeg i godišnjeg izvještaja o izvršenju Proračuna.

1. **KORIŠTENJE NAMJENSKIH I VLASTITIH PRIHODA**

Članak 25.

(1) Sredstva ostvarena od spomeničke rente uplaćena u Proračun koriste se za programe i aktivnosti za zaštitu i očuvanje kulturnih dobara Grada.

(2) Nadležni Upravni odjel nadzire ostvarenje i trošenje prihoda iz stavka 1. ovog članka, o čemu će izvijestiti Gradonačelnika i Gradsko vijeće.

(3) Namjenski prihodi i primici koji ne budu iskorišteni u ovoj proračunskoj godini prenose se u proračun za narednu proračunsku godinu.

Članak 26.

(1) Vlastiti prihodi koje proračunski korisnici ostvaruju od obavljanja poslova na tržištu i u tržišnim uvjetima služe za pokriće rashoda proračunskih korisnika.

(2) Prihodi iz stavka 1. ovoga članka uplaćuju se na jedinstveni račun lokalne riznice tj. na žiro račun Grada za redovno poslovanje.

(3) Vlastiti prihodi proračunskih korisnika koji ne budu iskorišteni u ovoj proračunskoj godini, prenose se u proračun za narednu proračunsku godinu temeljem Odluke Gradskog vijeća.

(4) Namjenski prihodi i primici proračunskih korisnika koji ne budu iskorišteni u ovoj proračunskoj godini, prenose se u proračun za narednu proračunsku godinu temeljem Odluke Gradskog vijeća.

**VIII. IZVJEŠTAVANJE**

Članak 27.

(1) Upravni odjel za proračun i financije izrađuje i dostavlja Gradonačelniku polugodišnji i godišnji izvještaj o izvršenju proračuna, koji Gradonačelnik podnosi Gradskom vijeću u rokovima propisanim Zakonom o proračunu.

(2) Proračunski korisnici dužni su polugodišnji i godišnji izvještaj o izvršenju financijskog plana, dostaviti upravljačkom tijelu na usvajanje u rokovima propisanim Zakonom o proračunu i Pravilnikom o polugodišnjem i godišnjem izvještaju o izvršenju proračuna i financijskog plana te isti dostaviti nadležnom upravnom tijelu Grada.

(3) Godišnji izvještaj o izvršenju financijskog plana dio je godišnjeg izvješća o radu proračunskih korisnika, koji su dužni podnijeti godišnje izvješće predstavničkom tijelu.

(4) Trgovačka društva u vlasništvu Grada dužna su dostaviti godišnji izvještaj o poslovanju (ostvarenje financijskog plana i izvještaj o radu) nadležnom Upravnom odjelu najkasnije do 30. rujna tekuće godine za prethodnu godinu.

(5) Nadležni upravni odjel dužan je dostaviti izvještaje o poslovanju ustanova, trgovačkih društava i ostalih korisnika Gradonačelniku najkasnije do 30. rujna tekuće godine za prethodnu godinu.

1. **PRORAČUNSKA ZALIHA**

Članak 28.

(1) U Proračunu Grada planirana su sredstva proračunske zalihe u iznosu od 50.000,00 €.

(2) Sredstva proračunske zalihe koriste se u skladu sa člankom 65., 66. i 67. Zakona o proračunu.

(3) O korištenju sredstava proračunske zalihe odluku donosi Gradonačelnik.

(4) Gradonačelnik je obvezan tromjesečno izvijestiti Gradsko vijeće o korištenju sredstava proračunske zalihe.

(5) U rješenju o odobravanju sredstava na teret proračunske zalihe utvrđuje se namjena, način, dinamika isplate i rokovi utroška sredstava.

(6) Sredstva proračunske zalihe Proračuna ne mogu se koristiti za pozajmljivanje.

1. **UPRAVLJANJE FINANCIJSKOM IMOVINOM**

Članak 29.

(1) Raspoloživim novčanim sredstvima na računu Proračuna upravlja Gradonačelnik.

(2) Raspoloživa novčana sredstva mogu se oročavati kod poslovne banke poštujući načela sigurnosti, likvidnosti i isplativosti ulaganja.

(3) Odluku o oročavanju donosi Gradonačelnik.

(4) Prihodi od upravljanja raspoloživim novčanim sredstvima prihodi su Proračuna.

(5) Novčana sredstva iz stavka 1. ovoga članka mogu se ulagati samo s rokom povrata do 31. prosinca 2026. godine.

Članak 30.

(1) Odluku o stjecanju dionica ili udjela u trgovačkom društvu donosi Gradsko vijeće na prijedlog Gradonačelnika ako su za te namjene osigurana sredstva u Proračunu i ako se time štiti javni interes, odnosno interes Grada.

(2) Gradsko vijeće može na prijedlog Gradonačelnika odlučiti da se dionice ili udjeli u kapitalu trgovačkog društva prodaju, ukoliko to nije u suprotnosti s posebnim zakonom.

(3) Ostvarena sredstva od prodaje dionica i udjela mogu se koristiti samo za otplatu duga u Računu financiranja.

(4) Ako se sredstva iz stavka 3. ovoga članka ostvare u iznosu većem od potrebnog za otplatu duga, koristit će se za nabavu nefinancijske i financijske imovine te za kapitalne pomoći ako za to postoji javni interes.

Članak 31.

(1) Grad može dati pozajmicu pravnoj osobi u vlasništvu Grada do visine i pod uvjetima koje svojom odlukom utvrdi Gradonačelnik. Tako odobrena pozajmica mora biti vraćena u Proračun Grada Karlovca najkasnije do 31. prosinca 2026. godine.

1. **UPRAVLJANJE NEFINANCIJSKOM DUGOTRAJNOM IMOVINOM**

Članak 32.

(1) Upravljanje nefinancijskom imovinom Grada podrazumijeva njezino korištenje, održavanje i davanje u zakup ili najam.

(2) Upravna tijela Grada upravljaju nefinancijskom dugotrajnom imovinom Grada koju posjeduju za obavljanje poslova iz svog djelokruga rada i to brigom dobrog gospodara te sukladno općim aktima Grada, a vode i evidenciju te imovine u skladu sa zakonom.

(3) Sredstva za održavanje i osiguranje dugotrajne nefinancijske imovine osiguravaju se u rashodima poslovanja. Poslove sklapanja ugovora o osiguranju imovine s osiguravateljima i naplatu šteta obavlja upravni odjel Grada koji je nadležan za opće poslove.

Članak 33.

(1) Knjigovodstvena evidencija nefinancijske dugotrajne imovine Grada vodi se u Upravnom odjelu za proračun i financije.

(2) Pročelnici upravnih tijela Grada dužni su dostaviti podatke o svakoj poslovnoj promjeni na imovini kojom upravljaju Upravnom odjelu za proračun i financije.

1. **ZADUŽIVANJE I GRADSKA JAMSTVA**

Članak 34.

(1) Grad se može dugoročno zadužiti za namjene utvrđene u Zakonu o proračunu.

(2) Odluku o dugoročnom zaduženju donosi Gradsko vijeće, a suglasnost za zaduženje daje Vlada RH, na prijedlog ministra financija.

(3) Ukupna godišnja obveza Grada može iznositi najviše do dvadeset posto ostvarenih prihoda u godini koja prethodi godini u kojoj se zadužuje.

(4) U iznos ukupne godišnje obveze iz stavka 3. ovoga članka uključen je iznos prosječnoga godišnjeg anuiteta po kreditima, kao i obveze danih jamstava iz prethodnih godina.

(5) Grad Karlovac u 2026. godini planira ugovoriti dugoročna zaduženja do ukupnog iznosa od 15.000.000,00 €.

(6) Korištenjem dosad zaključenih a neiskorištenih kreditnih aranžmana Grad Karlovac tijekom 2026. godine planira povući sredstva u iznosu od 8.000.000,00 €.

(7) Grad Karlovac od planiranog iznosa za nova zaduženja iz stavka 5. ovog članka planira u 2026. godini iskoristiti iznos od 10.000.000,00 € i u 2027. godini iznos od 5.000.000,00 €.

(8) Iznos ukupnog duga glavnice Grada Karlovca prema kreditnim institucijama i danih jamstava (bez pripadajućih kamata) na kraju proračunske 2026. godine procjenjuje se na 32.000.000,00 €.

(9) Grad Karlovac se može kratkoročno zadužiti najduže do 12 mjeseci i to isključivo za premošćivanje jaza nastalog zbog različite dinamike priljeva sredstava i dospijeća obveza, u suglasju sa Zakonom o proračunu.

Članak 35.

(1) Tekuće otplate glavnice gradskog duga, iskazane u Računu financiranja proračuna za 2026. godinu u svoti od 3.130.000,00 €, te pripadajuće kamate, imaju prednost u izvršavanju Proračuna pred svim ostalim izdacima.

Članak 36.

(1) Proračunski korisnici Grada i ostale ustanove čiji je osnivač ili suosnivač Grad mogu se dugoročno zaduživati samo za namjene utvrđene u članku 120. stavku 1. Zakona o proračunu i refinancirati ili reprogramirati ostatak duga po osnovi kredita ili zajma uz suglasnost Grada, sukladno važećim propisima i Statutu Grada Karlovca.

(2) Suglasnosti iz stavka 1. ovoga članka uključuju se u opseg mogućeg zaduživanja Grada.

(3) Pravne osobe u većinskom vlasništvu ili suvlasništvu Grada mogu se dugoročno zaduživati i refinancirati ili reprogramirati ostatak duga po osnovi kredita ili zajma uz suglasnost Grada, sukladno važećim propisima i Statutu Grada Karlovca.

(4) Ako se pravna osoba iz stavka 3. ovoga članka dugoročno zadužuje kod međunarodne financijske institucije, na odluku o davanju suglasnosti za dugoročno zaduživanje pravne osobe obvezno je ishoditi prethodnu suglasnost ministra financija.

(5) Grad može dati jamstvo za dugoročno zaduživanje proračunskom korisniku Grada i ustanovi iz stavka 1. ovoga članka te pravnoj osobi iz stavka 3. ovoga članka, uz prethodno dobivenu suglasnost ministra financija, sukladno važećim propisima i Statutu Grada Karlovca.

(6) Dana jamstva iz stavka 5. ovoga članka uključuju se u opseg mogućeg zaduživanja Grada.

(7) Iznimno od odredbe stavka 6. ovoga članka, jamstvo koje je dano za zaduženje do ukupno prihvatljivog troška projekta sufinanciranog iz sredstava Europske unije ne uključuje se u opseg mogućeg zaduživanja Grada.

(8) Zahtjev za izdavanje suglasnosti za zaduživanje i/ili davanje jamstva iz ovoga članka se podnosi Upravnom odjelu za proračun i financije u pisanom obliku i mora sadržavati: namjenu kredita, naziv kreditora i uvjete kreditiranja s planom otplate.

(9) Grad je obvezan o danim suglasnostima izvještavati Ministarstvo financija sukladno članku 128. Zakona o proračunu.

(10) Grad je obvezan o danim jamstvima izvještavati Ministarstvo financija sukladno članku 130. Zakona o proračunu.

(11) Pravne osobe u većinskom vlasništvu ili suvlasništvu Grada i ustanove čiji je osnivač Grad koje su dobile suglasnost ili jamstvo u smislu ovoga članka, dužne su Upravnom odjelu za proračun i financije tromjesečno, do 5. u mjesecu za prethodno tromjesečje dostaviti informacije o stanju zaduženosti, a ugovor o zaduživanju u roku od pet dana od dana potpisivanja.

1. **PRORAČUNSKI NADZOR I UNUTARNJA KONTROLA**

Članak 37.

(1) Grad Karlovac ima pravo i obavezu kontrole financijskog, materijalnog i računovodstvenog poslovanja svojih proračunskih korisnika kao i krajnjih korisnika proračuna.

(2) Proračunski nadzor i unutarnja revizija obavljaju kontrolu i nadzor korištenja proračunskih sredstava, upozoravaju na nepravilnosti i neusklađenost sa zakonskim i drugim propisima.

(3) Ovlaštena osoba za proračunski nadzor provodi postupak proračunskog nadzora proračunskih korisnika i krajnjih korisnika te namjenskog trošenja proračunskih sredstava svih pravnih i fizičkih osoba koja dobivaju sredstva iz Proračuna, kao i namjenskog korištenja kreditnih sredstava za koje je Grad dao jamstvo.

(4) Odgovorna osoba za nadzor mora izvijestiti Gradonačelnika o svim nepravilnostima u zapisniku o obavljenom nadzoru.

(5) Korisnici su obvezni dati sve potrebne podatke, isprave i izvješća koja se od njih zatraže.

(6) Ako se prilikom vršenja proračunskog nadzora utvrdi da su sredstva bila korištena protivno Zakonu ili Proračunu, izvijestit će se Gradonačelnik i poduzeti mjere da se nadoknade tako utrošena sredstva ili će se privremeno obustaviti isplata sredstava s pozicija s kojih su sredstva bila nenamjenski utrošena.

Članak 38.

(1) Unutarnji revizor dužan je izraditi strateški plan unutarnje revizije za trogodišnje razdoblje, te obaviti predviđene unutarnje revizije poslovnih procesa u 2026. godini, kao i poslove po nalogu Gradonačelnika.

(2) Nakon svake obavljene revizije izradit će izvješće u kojem se daje stručno mišljenje o uspostavljenim unutarnjim kontrolama u revidiranim poslovnim procesima.

1. **ZAVRŠNA ODREDBA**

Članak 39.

Ova Odluka objavit će se u „Glasniku Grada Karlovca“, a stupa na snagu 1. siječnja 2026. godine.

**PREDSJEDNIK**

**GRADSKOG VIJEĆA GRADA KARLOVCA**

**Mario Jovković, mag. psych.**

Obrazloženje

Sukladno članku 18. Zakona o proračunu („Narodne novine“ br. 144/21), uz Proračun Grada Karlovca za 2026. godinu s projekcijama za 2027. i 2028. godinu, donosi se i Odluka o izvršavanju Proračuna Grada Karlovca za 2026. godinu.

Odlukom o izvršavanju Proračuna Grada Karlovca propisuju se prava, obveze i odgovornosti korisnika u postupku izvršavanja Proračuna Grada Karlovca za 2026. godinu.

U skladu sa navedenim, ovom Odlukom uređuje se sljedeće:

* + - struktura proračuna,
    - uvođenje jedinstvenog računa riznice,
    - prava i obveze korisnika proračunskih sredstava u kontekstu svrhovitog i namjenskog trošenja,
    - odgoda i obročna otplata duga te otpis potraživanja,
    - korištenje proračunske zalihe,
    - korištenje vlastitih i namjenskih prihoda koje ostvare proračunski korisnici,
    - uravnoteženje proračuna,
    - godišnje i polugodišnje izvještavanje o izvršenju proračuna,
    - upravljanje gradskom imovinom,
    - uvjeti i ovlasti Grada za zaduživanje i davanje suglasnosti i jamstava te
    - proračunski nadzor i unutarnja kontrola.

U Odluci su navedeni i podaci o zaduživanju Grada Karlovca tijekom 2026. godine.

Predlaže se Gradskom vijeću da usvoji predloženu Odluku o izvršavanju Proračuna Grada Karlovca za 2026. godinu.

Pročelnica Upravnog odjela za proračun i financije:

Karolina Burić, dipl.oec.