**REPUBLIKA HRVATSKA**

**KARLOVAČKA ŽUPANIJA**

|  |  |
| --- | --- |
| grb-sw | **GRAD KARLOVAC** |

GRADSKO VIJEĆE

Klasa:

Ur. broj:

U Karlovcu,

**PRIJEDLOG**

Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 11. stavak (2) Zakona o poticanju razvoja malog gospodarstva (NN br. 29/02, 63/07, 53/12, 56/13, 121/16) i članaka 34. i 97. Statuta Grada Karlovca (Glasnik Grada Karlovca br. 9/21 – potpuni tekst, 10/22), Gradsko vijeće Grada Karlovca na \_\_. sjednici održanoj dana \_\_.\_\_ 2025. godine donosi slijedeći

**PROGRAM JAČANJE GOSPODARSTVA**

**NA PODRUČJU GRADA KARLOVCA ZA 2026. GODINU**

1. **OSNOVNE ODREDBE**

**Članak 1.**

Programom jačanja gospodarstva na području Grada Karlovca za 2026. godinu (u daljnjem tekstu: Program) uređuju se njegova svrha i ciljevi, korisnici i nositelji za provedbu, područja primjene, sredstva za realizaciju, te provedba mjera i uvjeti dodjele sredstava koja predstavljaju de minimis potpore odnosno potpore male vrijednosti.

Ovaj Program predstavlja akt na temelju kojeg se dodjeljuju de minimis potpore odnosno potpore male vrijednosti sukladno Uredbi Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.).

**Članak 2.**

Svrha ovog Programa je stvaranje povoljnijeg poduzetničkog okruženja za djelovanje poduzetnika i institucija koje podupiru poduzetništvo, razvijanje poduzetničke klime i osiguranje preduvjeta za poticanje poduzetničkih kompetencija na području Grada Karlovca (u daljnjem tekstu: Grad).

**Članak 3.**

Ciljevi ovog Programa su poticanje zapošljavanja iz svih kategorija radno sposobnih osoba; poticanje otvaranja novih gospodarskih subjekata i općenito razvoja gospodarstva Grada Karlovca; povećanje aktivnosti u obrtništvu, te mikro i malom i poduzetništvu, kao i razvoju novih perspektivnih tržišno konkurentnih zanimanja i djelatnosti; prikupljanje podataka, analiza i praćenje stanja u gospodarstvu Grada Karlovca; pomoć udruženjima iz sektora obrtništva, te promocija karlovačkog gospodarstva u cijelosti.

Ciljevi iz stavka 1. ovog članka ostvaruju se provedbom mjera i aktivnosti planiranih ovim Programom.

1. **KORISNICI MJERA IZ PROGRAMA**

**Članak 4.**

Korisnici mjera iz ovog Programa mogu biti subjekti mikro i malog gospodarstva utvrđeni Zakonom kojim se uređuje poticanje razvoja malog gospodarstva koji posluju i imaju registrirano sjedište ili podružnicu na području Grada Karlovca, a obrtnici i fizičke osobe i prebivalište, te čija je lokacija ulaganja na području Grada Karlovca, a koji nemaju nepodmirenih obveza prema Gradu Karlovcu i gradskim tvrtkama kao i nepodmirenih obveza na ime javnih davanja koje prati Porezna uprava.

Iznimno, korisnici potpora mogu biti i obrtnici i fizičke osobe koji nemaju prebivalište na području Grada Karlovca ukoliko svoju djelatnost obavljaju unutar stare gradske jezgre – Zvijezde i obuhvatu Aglomeracije.

Korisnici ovog Programa mogu biti i institucije i udruge koji su registrirani za obavljanje gospodarske djelatnosti.

1. **NOSITELJ PROGRAMA**

**Članak 5.**

Nositelj provedbe ovoga Programa je Grad Karlovac, Upravni odjel za gospodarstvo, razvoj grada i fondove EU. Osim Grada, u provedbi pojedinih mjera iz Programa sudjeluju i pravne osobe koje su Programom utvrđene kao nositelji provedbe pojedinih mjera i aktivnosti.

1. **PODRUČJA PROGRAMA I POTICAJNE MJERE**

**Članak 6.**

Ovim Programom obuhvaćena su sljedeća područja jačanja gospodarstva s pripadajućim iznosima planiranih sredstava:

1. Mjere poticanja razvoja gospodarstva 250.000,00 EUR
2. Promidžba gospodarstva 91.640,00 EUR

**Sveukupno: 341.640,00 EUR**

Ovim Programom po pojedinim područjima planirane su sljedeće mjere i aktivnosti za jačanje gospodarstva na području Grada Karlovca:

1. **MJERE POTICANJA RAZVOJA GOSPODARSTVA**

**Planirana sredstva: 250.000,00 €**

* 1. **Potpore poduzetništvu**

**Planirana sredstva: 250.000,00 €**

**Opis aktivnosti**: Dodjela bespovratnih de minimis potpora mikro (do 10 zaposlenih) i malim (do 50 zaposlenih) poduzetnicima početnicima za otvaranje tvrtke, te pomoć poduzetnicima uslijed otežanog poslovanja u obuhvatu provođenja projekta „*Poboljšanje vodnokomunalne infrastrukture aglomeracije Karlovac – Duga Resa“*.

Za 2026. godinu utvrđuju se slijedeće mjere:

**Mjera 1: Potpora za poduzetnike početnike**

**Mjera 2: Potpora za sufinanciranje troškova tekućeg poslovanja za poduzetnike u Zvijezdi u obuhvatu projekta „*Poboljšanje vodnokomunalne infrastrukture aglomeracije Karlovac – Duga Resa“***

Potpore iz Mjere 1. i 2. predstavljaju potpore male vrijednosti, a korištenje jedne mjere ne isključuje korištenje druge.

Prihvatljive korisnike potpora, prihvatljive troškove, visinu potpora, intenzitet potpore, način dodjele i isplate potpora i potrebnu dokumentaciju i sve ostale uvjete za provođenje ovih Mjera za 2026. godinu propisat će Gradonačelnik posebnim Pravilnikom koji će prije donošenja biti upućen na javno savjetovanje s građanima i poslovnim subjektima.

Potpore male vrijednosti po ovom Programu mogu se dodjeljivati od dana stupanja na snagu Pravilnika o dodjeli bespovratnih potpora male vrijednosti za subjekte malog gospodarstva u 2026. godini (u nastavku: Pravilnik) koji donosi Gradonačelnik. Temeljem Pravilnika se raspisuje Javni poziv koji traje do 30. studenog 2026. godine odnosno do utroška sredstava predviđenih Proračunom Grada Karlovca za 2026. godinu.

**Provođenje**: Pravo na dodjelu potpora korisnici ostvaruju podnošenjem Zahtjeva putem on-line prijave za svaku od dvije navedene mjere ukoliko ispunjavaju uvjete iz Pravilnika. Potpore za poduzetnike početnike se dodjeljuju isključivo za već realizirane projekte s računima iz tekuće godine i prethodne godine od datuma osnivanja poslovnog subjekta. Potpore za poduzetnike u Zvijezdi u obuhvatu projekta „Poboljšanje vodnokomunalne infrastrukture aglomeracije Karlovac – Duga Resa“ se dodjeljuju unaprijed jednokratno, a pravdaju se dostavom propisane dokumentacije. Potpore se isplaćuju na račun korisnika temeljem Rješenja Gradonačelnika.

**Nositelj**: Upravni odjel za gospodarstvo, razvoj grada i fondove EU

1. **PROMIDŽBA GOSPODARSTVA**

**Planirana sredstva: 91.640,00 EUR**

* 1. **Rashodi za usluge promidžbe i vidljivosti**

**Planirana sredstva: 3.000,00 EUR**

**Opis aktivnosti**: Ova sredstva predviđena su za radionice namijenjene poduzetnicima i obrtnicima u cilju njihovog informiranja, usavršavanja, razmjene iskustva, povezivanja, boljeg poslovanja i poticanja na korištenje europskih sredstava, kao i za sufinanciranje troškova za suorganizaciju sajmova i sudjelovanje na drugim sajmovima kojima je Grad Karlovac pokrovitelj, te izrada promotivnih materijala.

**Provođenje**: Nabava usluga

**Nositelj:** Upravni odjel za gospodarstvo, razvoj grada i fondove EU

* 1. **Usluge promidžbe i informiranja**

**Planirana sredstva:** **3.000,00 EUR**

**Opis aktivnosti**: Financiranje promidžbenih aktivnosti za jačanje vidljivosti Grada Karlovca na poduzetničkoj i investicijskoj karti Hrvatske, izrada godišnje analize o stanju gospodarstva Grada Karlovca i nabava drugih podataka vezanih za potrebe odjela.

**Provođenje**: Nabava usluga

**Nositelj**: Upravni odjel za gospodarstvo, razvoj grada i fondove EU

* 1. **Rashodi za usluge - organizacija sajma „ProjektiKA“ 2026.**

**Planirana sredstva: 6.640,00 EUR**

**Opis aktivnosti**: Suorganizacija sajma projekata „ProjektiKA“ – Dan razvojnih projekata Karlovačke županije s Hrvatskom gospodarskom komorom – Županijskom komorom Karlovac na kojem se predstavljaju projekti karlovačkih poduzetnika i institucija.

**Provođenje**: Suorganizacija manifestacije, plaćanje troškova sajma u dogovoru s nositeljem

**Nositelj**: Hrvatska gospodarska komora – Županijska komora Karlovac

* 1. **Tekuće donacije u novcu Udruženju obrtnika**

**Planirana sredstva:** **79.000,00 EUR**

**Opis aktivnosti:** Subvencija troškova Udruženju obrtnika Grada Karlovca za suorganizaciju događanja „*Dani Obrtništva grada Karlovca i Karlovačke županije“*, „*Cvjetna razglednica gradu Karlovcu“* i „*Božićni obrtnički sajam*“ u svrhu promocije karlovačkih obrtnika i lokalnog obrtništva u gradu Karlovcu, OPG-a s ekološkim predznakom, obrtničkih zanimanja i obrazovnih programa, te investicijskog potencijala i planova poslovnih subjekata.

**Provođenje:** Temeljem zahtjeva korisnika

**Nositelj:** Udruženje obrtnika grada Karlovca i Obrtnička komora Karlovačke županije

1. **PROVEDBA MJERA I UVJETI DODJELE SREDSTAVA IZ PROGRAMA KOJA PREDSTAVLJAJU DE MINIMIS POTPORU ODNOSNO POTPORU MALE VRIJEDNOSTI**

**Članak 7.**

Za provedbu mjera iz ovog Programa koje sukladno Zakonu predstavljaju de minimis potporu (Mjera 1., 2. i 3.) Grad raspisuje Javni poziv za dodjelu potpora male vrijednosti subjektima malog gospodarstva.

Javni poziv raspisuje Upravni odjel za gospodarstvo, razvoj grada i fondove EU, a objavljuje se na službenim internetskim stranicama Grada Karlovca. Javni poziv otvoren je za podnošenje prijava do iskorištenja sredstava planiranih Proračunom Grada Karlovca za 2026. godinu, a najduže do 30. studenog tekuće godine.

Tekst Javnog poziva sadrži prihvatljive korisnike i uvjete za dodjelu potpora, neprihvatljive korisnike, mjere potpora, rokove i način podnošenja zahtjeva.

Na osnovu objavljenog Javnog poziva, dostavljenih zahtjeva i provjere zadovoljavanja uvjeta mjera potpora Gradonačelnik donosi rješenja o dodjeli potpora male vrijednosti redoslijedom zaprimanja zahtjeva do utroška sredstava predviđenih ovim Programom. U rješenju se navodi ime korisnika potpore, dodijeljeni iznos i mjera koja se koristi, te naznaka da se radi o potpori male vrijednosti. Cjelokupni iznos potpore uplaćuje se na žiro- račun korisnika.

Bespovratna financijska sredstva koja se temeljem ovog Programa dodjeljuju subjektima malog gospodarstva smatraju se **de minimis potporama** odnosno potporama male vrijednosti te stoga postoji obveza primjene uvjeta za dodjelu potpore male vrijednosti sukladno važećim pravilima o potporama male vrijednosti iz Uredbe komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.).

Ukupan iznos de minimis potpora koje se po državi članici dodjeljuju jednom poduzetniku ne smije premašiti 300 000 EUR tijekom bilo kojeg trogodišnjeg razdoblja.

De minimis potpora smatra se dodijeljenom u trenutku kada poduzetnik u skladu s odgovarajućim nacionalnim pravnim poretkom stekne zakonsko pravo na primanje potpore, neovisno o datumu isplate de minimis potpore predmetnom poduzetniku.

Trogodišnje razdoblje koje se uzima u obzir za potrebe ove Uredbe trebalo bi ocjenjivati na pomičnoj osnovi. Pri svakoj novoj dodjeli de minimis potpore potrebno je uzeti u obzir ukupan iznos de minimis potpora dodijeljenih u tri prethodne godine.

Prije dodjele de minimis potpore korisnik potpore dužan je davatelju potpore dostaviti Izjavu o svim drugim de minimis potporama koje je zaprimio tijekom bilo kojeg trogodišnjeg razdoblja, neovisno o razini davatelja potpora male vrijednosti kako bi se izbjegla moguća prekomjerna dodjela de minimis potpore.

Grad Karlovac podatke o dodijeljenim potporama male vrijednosti, sukladno Pravilniku o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti ("Narodne novine" br. 125/2017) redovito dostavlja Ministarstvu financija RH na način propisan rečenim Pravilnikom.

Na ovaj Program na odgovarajući način primjenjuje se i Zakon o pravu na pristup informacijama (NN 25/13, 85/15 i 69/22) i Zakon o provedbi Opće uredbe o zaštiti podataka (NN 42/18).

1. **ZAVRŠNA ODREDBA**

**Članak 8.**

Ovaj Program objavit će se u „Glasniku Grada Karlovca“, a stupa na snagu 1. siječnja 2026. godine“.

PREDSJEDNIK GRADSKOG VIJEĆA

Mario Jovković, mag. psych.

**OBRAZLOŽENJE**

Člankom 11. stavak 2. *Zakona o poticanju razvoja malog gospodarstva* (NN br. 29/02, 63/07, 53/12, 56/13 i 121/16) predviđeno je da jedinice područne (regionalne) i lokalne samouprave izrađuju vlastite programe i planove, pripremaju informacijsko – dokumentacijske podloge za pripremu strateških i drugih akata, predlažu razvojne projekte, prate, analiziraju i izvještavaju o provedbi projekata i poticajnih mjera iz područja malog gospodarstva.

Temeljem navedenog Zakona u Proračunu za 2026. godinu planiran je Program 5000 JAČANJE GOSPODARSTVA u ukupnom iznosu od 341.640,00 EUR. Prijedlog aktivnosti i projekata iz ovog Programa izradio je Upravni odjel za gospodarstvo, razvoj grada i fondove EU koji je zadužen za njegovu provedbu i nadzor nad trošenjem onih sredstava koja će biti dodijeljena drugim korisnicima.

Ovim Programom utvrđeni su korisnici programa, nositelji programa, područja poticanja razvoja poduzetništva, poticajne mjere, te način provedbe programa.

Za 2026. godinu predloženo je sljedeće: Mjera 1: Potpora za poduzetnike početnike i Mjera 2: Potpora za sufinanciranje troškova tekućeg poslovanja za poduzetnike u Zvijezdi u obuhvatu projekta ***„Poboljšanje vodnokomunalne infrastrukture aglomeracije Karlovac – Duga Resa“***, a koje bi trebale olakšati poslovanje poduzetnika uslijed izuzetno otežanog poslovanja zbog radova u sklopu ovog projekta.

Nakon provedenog javnog savjetovanja Pravilnik o dodjeli bespovratnih potpora male vrijednosti za subjekte malog gospodarstva na području Grada Karlovca u 2026. godini donosi Gradonačelnik.

U izradi prijedloga ovog Programa sudjelovali su Udruženje obrtnika grada Karlovca i Hrvatska gospodarska komora – Županijska komora Karlovac s pisanim prijedlozima koji su prihvaćeni prilikom izrade Programa.

Predlaže se Gradskom vijeću da donese Program jačanja gospodarstva na području Grada Karlovca za 2026. godinu kako je predloženo u ovim materijalima.

Službenik ovlašten za privremeno obavljanje poslova pročelnika Upravnog odjela za gospodarstvo, razvoj grada i fondove EU:

Robert Vodopić, dipl.oec