GRADSKO VIJEĆE

KLASA: …….

URBROJ: ……

Karlovac, …….

***prijedlog***

Na temelju članka 75. Zakona o sportu (NN 141/22), članka 35. Zakona o lokalnoj i područnoj (regionalnoj) samoupravi (NN broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članka 6. stavka 7. Pravilnika o financiranju programa projekata i manifestacija koje provode organizacije civilnog društva (GGK 19/21) te članka 34. i 97. Statuta Grada Karlovca (Glasnik Grada Karlovca broj 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20, 4/21, 8/21, 9/21 – pročišćeni tekst i 10/22) Gradsko vijeće Grada Karlovca je na \_\_\_ sjednici održanoj dana \_\_\_\_\_\_\_2025. godine donijelo sljedeći

**PROGRAM JAVNIH POTREBA U SPORTU**

**GRADA KARLOVCA ZA 2026. GODINU**

**UVOD**

**I.**

Program javnih potreba u sportu grada Karlovca za 2026. godinu (u daljnjem tekstu Program) donosi se kao provedbeni akt sukladno Proračunu Grada Karlovca za 2026. godinu.

**II.**

Temeljem članka 75. Zakona o sportu (NN 141/22) te sukladno provedbi Strategije razvoja sporta grada Karlovca 2021.- 2028. (dalje u tekstu Strategija) Upravni odjel za društvene djelatnosti na prijedlog Karlovačke športske zajednice izradio je Program javnih potreba u sportu Grada Karlovca za 2026. godinu. Programom su obuhvaćene aktivnosti, poslovi i djelatnosti od značaja za razvoj sporta u gradu Karlovcu.

**Opći cilj Programa**

Opći cilj Programa jest učiniti sport jednako dostupan svima bez obzira na dob, rasu, spol, spolnu orijentaciju, vjeru, nacionalnost, društveni položaj, političko ili drugo uvjerenje.

**Specifični ciljevi Programa**

1. poticati i promicati sport,

2. provoditi sportske aktivnosti djece, mladih i studenata,

3. podržati djelovanje sportskih udruga i Karlovačke športske zajednice

4. osigurati sportsku pripremu, domaća i međunarodna natjecanja, te opću i posebnu zdravstvenu zaštitu sportaša,

5. osigurati zapošljavanje osoba za obavljanje stručnih poslova u sportu,

6. podržati i promovirati sportsko-rekreacijske aktivnosti građana,

7. podržati i promovirati sportske aktivnosti osoba s teškoćama u razvoju i osoba s invaliditetom,

8. osigurati planiranje, izgradnju, održavanje i korištenje sportskih građevina značajnih za grad Karlovac.

**PLANIRANA SREDSTVA**

**III.**

U Proračunu Grada Karlovca za 2026. godinu planirane su javne potrebe u sportu u ukupnom iznosu od **2.228.855,00 eura** kako slijedi:

**TEKUĆE DONACIJE U NOVCU –** Program 6003 Razvoj sporta i rekreacije Aktivnost A600301 Javne potrebe u sportu koji se odnosi na financiranje rada i djelatnosti Karlovačke športske zajednice, sportskih udruga članica, sportskih udruga osoba s invaliditetom, liječničkih pregleda sportaša, korištenje sportskih dvorana te pripremu sportaša za sudjelovanje na olimpijskim igrama LA 2028. što ukupno iznosi **2.214.855,00 eura**.

**TEKUĆE DONACIJE U NOVCU - ZA PROGRAM ŠPORTSKIH AKTIVNOSTI UČENIKA** – Program 6003 Razvoj sporta i rekreacije Aktivnost A600301 Javne potrebe u sportu koji se odnosi na provedbu programa športske kulture učenika i financiranje materijalnih troškova Školskog športskog saveza grada Karlovca te ukupno iznosi **14.000,00 eura**.

Sukladno osiguranim sredstvima u Proračunu Grada Karlovca za 2026. godinu, Program javnih potreba u sportu za 2026. godinu raspoređuje se po stavkama Programa na sljedeći način:

|  |  |
| --- | --- |
| **PROGRAM JAVNIH POTREBA U SPORTU GRADA KARLOVCA**  **ZA 2026. GODINU** | **PLAN 2026. (EUR)** |
| **2.228.855,00** |
| **1. SPORTSKE UDRUGE ČLANICE KARLOVAČKE ŠPORTSKE ZAJEDNICE** | **910.000,00** |
| **1.1. Tekuće donacije sportskim udrugama članicama KŠZ-a** | **668.000,00** |
| 1.1.1. Osnovne ekipne sportske udruge | 332.000,00 |
| 1.1.2. Ekipne sportske udruge nositelji kvalitete | 80.000,00 |
| 1.1.3. Individualne sportske udruge nositelji kvalitete | 186.000,00 |
| 1.1.4. Programski fond | 70.000,00 |
| **1.2. Režijski troškovi** | **50.000,00** |
| **1.3. Sufinanciranje sportskih manifestacija** | **22.000,00** |
| **1.4. Neraspoređena sredstva** | **35.000,00** |
| **1.5. Sufinanciranje troškova prijevoza** | **135.000,00** |
| **2.** **PROVEDBA PROGRAMA I PROMOCIJA ŠKOLSKOG SPORTA** | **14.000,00** |
| **2.1. Materijalni troškovi** | 2.400,00 |
| **2.2. Sportska oprema i rekviziti** | 1.000,00 |
| **2.3. Troškovi natjecanja ŠSD-a** | 10.600,00 |
| **3. DJELATNOST KARLOVAČKE ŠPORTSKE ZAJEDNICE** | **777.855,00** |
| **3.1. Plaće za redoviti rad** | **712.558,00** |
| 3.1.1. Zaposlenici Karlovačke športske zajednice-stručna služba | 142.830,00 |
| 3.1.2. Zaposlenici-profesionalni treneri | 503.845,00 |
| 3.1.3. Treneri | 65.883,00 |
| **3.2. Materijalni i režijski troškovi** | **65.297,00** |
| 3.2.1. Naknada troškova zaposlenima za prijevoz-stručna služba | 2.520,00 |
| 3.2.2. Naknada troškova zaposlenicima za prijevoz-profesionalni treneri | 11.177,00 |
| 3.2.3. Naknada troškova za prijevoz | 5.600,00 |
| 3.2.4. Rashodi za materijal i energiju | 46.000,00 |
| **4. PROMOCIJA I RAZVOJ SPORTA OSOBA S INVALIDITETOM** | **8.000,00** |
| **4.1. Tekuće donacije sportskim udrugama osoba s invaliditetom** | 8.000,00 |
| **5. KORIŠTENJE SPORTSKIH DVORANA** | **474.000,00** |
| **5.1. Sportski objekti Karlovac** | **332.000,00** |
| **5.2. Sportski objekti na području grada Karlovca - Ostale sportske dvorane** | **142.000,00** |
| **6. ZDRAVSTVENA SKRB SPORTAŠA** | **25.000,00** |
| **6.1. Liječnički pregledi sportaša** | 25.000,00 |
| **7. PROGRAM OLIMPIJSKE IGRE LA 2028.** | **20.000,00** |
| **7.1. Stipendija** | **6.000,00** |
| **7.2. Natjecanja** | **5.000,00** |
| **7.3. Stručni rad trenera** | **6.000,00** |
| **7.4. Pripreme** | **3.000,00** |

**OPIS AKTIVNOSTI U PROGRAMU**

**IV.**

Korisnici Programa javnih potreba u sportu su široka skupina građana svih dobnih skupina i različitih potreba koje ovaj Program kroz ostvarivanje ciljeva zadovoljava. Prije svega to su 122 sportske udruge aktivne pri Karlovačkoj športskoj zajednici kroz koje je uključeno oko 5.200 registriranih članova (prema popisu članova u registrima tih klubova). Korisnici su u program uključeni kroz korištenje termina u sportskim dvoranama i na sportskim terenima koje organizira Karlovačka športska zajednica za svoje članice. Profesionalno zaposleni sportski treneri u Programu aktivno djeluju na području razvoja sporta, ali i na unapređivanju vlastitih stručnih kompetencija i kvalifikacija. Poseban naglasak stavljen je na sport osoba s invaliditetom te rad sportskih klubova osoba s invaliditetom.

U najširem smislu korisnici programa su svi građani grada Karlovca kroz podizanje kvalitete sporta u gradu i kroz promociju rekreacije i zdravih stilova života.

1. **SPORTSKE UDRUGE ČLANICE KARLOVAČKE ŠPORTSKE ZAJEDNICE**

**Financiranje sportskih udruga članica Karlovačke športske zajednice**

Unutar ove stavke programa osiguravaju se sredstva za sufinanciranje sportskih udruga i programski fond, a koja se dodjeljuju kroz Javni poziv za podnošenje pisanih programa za izradu i realizaciju Plana sredstava za sufinanciranje programa javnih potreba u sportu Grada Karlovca kojeg provodi Karlovačka športska zajednica u sklopu ovog Programa.

U Fond sportske udruge I. skupine pripadaju 3 podskupine: **Osnovne ekipne sportske udruge, Ekipne sportske udruge nositelji kvalitete i Individualne sportske udruge nositelji kvalitete.** Sportske udruge I. skupine definirane su Pravilnikom o uvjetima i kriterijima za raspodjelu financijskih sredstava sportskim udrugama i u tu kategoriju spadaju klubovi koji imaju sve dobne kategorije sportaša, natječu se u najvišim rangovima sustava natjecanja u svojim sportovima, okupljaju veliki broj djece, imaju dugogodišnju tradiciju rada i od posebnog su interesa za grad Karlovac. Pri raspodjeli sredstava uvažavaju se rezultati, rang natjecanja, masovnost (broj stupnjeva natjecanja), tradicija, organizacija natjecanja, kao i broj sportaša po pojedinom sportu.

**Programski fond** čine svi ostali klubovi koji će sredstva dobivati temeljem prijavljenih programa i troškovnika sukladno Pravilniku o uvjetima i kriterijima za raspodjelu financijskih sredstava sportskim udrugama (bodovanje programa). Sredstva za navedene programe doznačuju se tijekom godine u mjesečnim isplatama prema zahtjevima Karlovačke športske zajednice, a sukladno ostvarenju Proračuna Grada Karlovca.

**Režijski troškovi**

Kroz ovu stavku Programa osiguravaju se sredstva za sufinanciranje režijskih troškova sportskih udruga/klubova I. skupine koji ne koriste dvorane i prostore, a čije se korištenje osigurava kroz Program javnih potreba u sporu Grada Karlovca.

**Sufinanciranje sportskih manifestacija**

Sportskim udrugama su na raspolaganju i sredstva za sufinanciranje sportskih manifestacija koje su od posebnog interesa za grad Karlovac, a kojima se doprinosi promociji grada, podržava razvitak turizma te promovira sport i sportske aktivnosti građana.

**Neraspoređena sredstva**

Ukoliko su sportske udruge članice KŠZ-a u tekućoj godini ostvarile prelazak u viši rang natjecanja te provode aktivnosti koje iz opravdanih razloga nisu mogle biti planirane u godišnjem planu sportske udruge, mogu ostvariti pravo na dodjelu neraspoređenih sredstva koja se koriste za sprečavanje i ublažavanje nastalih troškova, a dodjeljuju se kroz Javni poziv za neraspoređena sredstva kojeg provodi Karlovačka športska zajednica.

**Sufinanciranje troškova prijevoza**

Kroz ovu stavku Programa osiguravaju se sredstva za **sufinanciranje troška prijevoza** kojeg sportske udruge članice ostvaruju u jesenskom dijelu natjecanja, a ista se dodjeljuju kroz Javni poziv za sufinanciranje troškova prijevoza iz Programa javnih potreba u sportu grada Karlovca kojeg provodi Karlovačka športska zajednica.

1. **PROVEDBA PROGRAMA I PROMOCIJA ŠKOLSKOG SPORTA**

Program sportskih aktivnosti učenika provodi se kroz školska sportska natjecanja osnovnih i srednjih škola. Takva među školska natjecanja se provode u ekipnim i pojedinačnim sportovima sukladno programu natjecanja na razini Republike Hrvatske. Program školskog sporta provodi Školski športski savez Grada Karlovca za koji se kroz program osiguravaju sredstva za materijalne i režijske troškove.

Program među školskih sportskih natjecanja sadrži troškove organizacije i provedbe natjecanja koje provodi Školski sportski savez grada Karlovca koji je glavni nositelj ove aktivnosti (prehrana učenika, troškovi organizacije, suđenja, fizioterapeuta, liječnika, koordinatora, medalje i pehari).

1. **DJELATNOST KARLOVAČKE ŠPORTSKE ZAJEDNICE**

Karlovačka športska zajednica obavlja kroz svoju stručnu službu programske, stručne, analitičke i računovodstveno-financijske poslove kako za potrebe Zajednice, tako i za sportske klubove udružene u zajednicu.

Kroz ovu stavku Programa osiguravaju se sredstva za troškove plaća djelatnika stručne službe i materijalne i režijske troškove Zajednice (rashodi za energiju, uredski materijal, materijal i dijelovi za tekuće i investicijsko održavanje, usluge telefona, pošte i prijevoza i komunalne usluge). Uz to, osiguravaju se sredstva za plaće 21 profesionalnog trenera koji su zaposleni na puno radno neodređeno vrijeme u Karlovačkoj športskoj zajednici, te za 8 trenera koji su zaposleni na pola radnog vremena ili temeljem ugovora o djelu sukladno Sistematizaciji radnih mjesta te temeljem Odluke o osnovici i koeficijentima za obračun plaće radnika u Karlovačkoj športskoj zajednici koju je donio Upravni odbor na 7. sjednici održanoj dana 10. siječnja 2025. godine KLASA: 120-01/24-01/01 URBROJ: 3-25-4.

Klubovi kojima se podržava razvoj i rad kroz djelovanje profesionalnog trenera su sljedeći:

* Nogometni klub Karlovac 1919 (3)
* Hrvatski rukometni klub Karlovac (2)
* Odbojkaški klub Kelteks (2)
* Košarkaški klub Šanac (1)
* Teniski klub Karlovac (1)
* Atletski klub Karlovac (1)
* Gimnastički klub Sokol (2)
* Streljački klub Karlovac (1)
* Taekwondo klub Banija Pandas (1)
* Karate klub Karlovac 1969 (1)
* Baseball klub Olimpija (1)
* Veslački klub Korana (1)
* NK Ilovac (1)
* Mačevalački klub Karlovac (1)
* Taekwondo klub Prana (1)
* Taekwondo klub Karlovac (1)

Klubovi kojima se podržava razvoj i rad kroz financiranje dodatnog trenera Ugovorom o radu na određeno vrijeme na pola radnog vremena te Ugovorom o djelu su slijedeći:

* Nogometni klub Ilovac (1)
* Atletski klub Karlovac (1)
* Rukometni klub Š.R. Karlovac (1)
* Kickboxing klub Tigar (2)
* Rukometni klub Dubovac Gaza (1)
* Baseball klub Olimpija (1)
* Košarkaški klub Šanac (1)

1. **PROMOCIJA I RAZVOJ SPORTA OSOBA S INVALIDITETOM**

Sufinanciranje troškova natjecanja sportaša osoba s invaliditetom provodi se kroz Program javnih potreba u sportu za 2026. godinu osiguranim sredstvima za podmirenje troškova organizacije natjecanja, korištenja pojedinog sportskog objekta i stručni nadzor. Za natjecanja koja se održavaju izvan Karlovca, osigurano je sufinanciranje troškova putovanja i smještaja. Sredstva se dodjeljuju udrugama sportaša - osoba s invaliditetom, temeljem natječaja kojeg provodi Karlovačka športska zajednica.

1. **KORIŠTENJE SPORTSKIH OBJEKATA**

Programom se sufinanciraju troškovi korištenja zatvorenih i otvorenih sportskih terena za trening i natjecanja sportskim udrugama/klubovima koji to pravo ostvaruju prema Kategorizaciji kvalitete sportskih klubova grada Karlovca. Unutar ove stavke programa osiguravaju se sredstva za korištenje:

* dvorana i terena Ustanove Sportski objekti Karlovac– Školska sportska dvorana Mladost, Mala dvorana ŠSD, Nogometni stadion Branko Čavlović Čavlek, Civilno strelište Jamadol, Sokolski dom, Gradsko klizalište, Atletska staza, Teniski balon.
* ostalih sportskih dvorana i terena na području grada Karlovca: dvorana Osnovne škole Grabrik, dvorana Osnovne škole Dubovac, dvorana Ekonomsko - turističke škole i Osnovne škole Dragojle Jarnević, dvorana Šumarske i drvodjeljske škole, dvorana Prirodoslovne škole, dvorana Tehničke škole, dvorana Arena, dvorana KBK Old Lion, kuglana ŠRC Mostanje, kuglana Doma Oružanih snaga Hrvatske vojske Zrinski.

Raspored korištenja sportskih objekata koordinira i izrađuje Karlovačka športska zajednica prema zahtjevima i potrebama klubova temeljem Pravilnika o korištenju sportskih objekata. Za korištenje sportskih objekata Zajednici se ispostavljaju mjesečni računi.

1. **ZDRAVSTVENA SKRB SPORTAŠA**

Kroz ovu stavku Programa osiguravaju se sredstva za troškove obaveznih liječničkih pregleda sportaša/natjecatelja sportskih udruga članica Zajednice. Liječnički pregled sportaša vezani su za sustav natjecanja u sportu, a obavljaju ih dva puta godišnje svi natjecatelji koji imaju 7 i više godina u zdravstvenim ustanovama medicine rada s kojima Karlovačka športska zajednica sklapa ugovore o pružanju ove usluge. Karlovačka športska zajednica KROZ Program sufinancira 50% cijene liječničkih pregleda.

1. **PROGRAM OLIMPIJSKE IGRE LA 2028.**

Programom se osiguravaju sredstva za sportaše i trenere koji uđu u olimpijski program te su potencijalni ili evidentni kandidati za Olimpijske igre koje će se održati 2028. godine u Los Angelesu. Potencijalni ili evidentni kandidati određuju se temeljem Pravilnika Hrvatskog olimpijskog odbora koji ih potvrđuje, dok će Karlovačka športska zajednica dodatno poticati sportaše i trenere kroz sufinanciranje troškova u ovom olimpijskom ciklusu. U programu se trenutno nalazi jedan sportaš.

**OPERATIVNA PROVEDBA PROGRAMA**

**V.**

Karlovačka športska zajednica raspisuje Javni poziv za predlaganje programa i projekata javnih potreba u sportu Grada Karlovca za 2026. godinu koji se objavljuje na web stranicama Karlovačke športske zajednice [www.kšz.hr](http://www.kšz.hr) , dok se prijave podnose elektronski kroz sustav SOM natječaji. Ovakav način dodjele sredstava znatno poboljšava transparentnost i učinkovitost raspodjele sredstava osiguranih kroz Program javnih potreba u sportu Grada Karlovca, a koja se dodjeljuju sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15, 37/21), Pravilniku o financiranju programa projekata i manifestacija koje provode organizacije civilnog društva (GGK 19/21) te Pravilniku o uvjetima i kriterijima za raspodjelu financijskih sredstava sportskim udrugama kojeg je donijela Skupština Karlovačke športske zajednice.

Sredstva za provedbu Programa javnih potreba u sportu Grada Karlovca za 2026. godinu iz članka III. ovog Programa doznačit će se na račun Karlovačke športske zajednice i Školskog športskog saveza Grada Karlovca, temeljem podnesenih mjesečnih zahtjeva te Naredbi za isplatu sredstava sukladno stvarnim potrebama i realizaciji sredstva u Proračunu Grada Karlovca.

Karlovačka športska zajednica dostavlja Upravnom odjelu za društvene djelatnosti mjesečne zahtjeve za isplatu sredstava sukladno stvarno ostvarenim potrebama i troškovima po sljedećim stavkama Programa:

1. **Tekuće donacije - sportske udruge članice KŠZ-a –** Zajednica sredstva doznačuje sportskim udrugama sukladno raspodjeli sredstava po provedenom Javnom pozivu, a temeljem mjesečnih zahtjeva klubova
2. **Tekuće donacije – djelatnost KŠZ-a –** Zajednica vrši obračun i isplatu plaća koje se osiguravaju kroz Program te podmiruje materijalne i režijske troškove po ispostavljenim računima
3. **Tekuće donacije - sportske udruge osoba s invaliditetom –** Zajednica doznačuje sredstva sportskim udrugama osoba s invaliditetom sukladno raspodjeli sredstava po provedenom Javnom pozivu, a temeljem zahtjeva klubova
4. **Tekuće donacije u novcu –korištenje školskih sportskih dvorana –** Zajednica podmiruje mjesečne račune ispostavljene od strane sportskih objekata i dvorana koje koriste sportske udruge/klubovi
5. **Zdravstvena skrb sportaša –** Zajednica podmiruje ispostavljene račune za obavljene liječničke preglede koje joj ispostavljaju zdravstvene ustanove s kojima ima sklopljene ugovore o provođenju liječničkih pregleda sportaša.
6. **Program Olimpijske igre LA 2028. –** Zajednica doznačuje sredstva za podmirenje troškova i ispostavljenih računa na račun podnositelja zahtjeva uz prethodno zadovoljene sve uvjete iz Pravilnika HOO-a i KŠZ-a.

Školski športski savez dostavlja Upravnom odjelu za društvene djelatnosti mjesečne zahtjeve za isplatu sredstava sukladno stvarno ostvarenim potrebama i troškovima za sljedeću stavku Programa:

1. **Provedba programa i promocija školskog sporta -** Školski sportski savez Grada Karlovca podmiruje troškove i ispostavljene račune.

**PROMOCIJA PROGRAMA JAVNIH POTREBA U SPORTU**

**VI.**

Promocija Programa javnih potreba u sportu provodit će se tijekom cijele 2026. godine i to kroz najave na tiskovnim konferencijama, postavljanjem Programa na web stranicu Zajednice i Grada Karlovca te podnošenjem Izvješća javnosti grada Karlovca.

**OSTALE ODREDBE**

**VII.**

Zadužuje se Upravni odjel za društvene djelatnosti da za provedbu ovog Programa sklopi ugovore o međusobnim odnosima i financiranju Programa javnih potreba u sportu Grada Karlovca za 2026. godinu s Karlovačkom športskom zajednicama i Športskim školskim savezom Grada Karlovca.

**VIII.**

Zadužuje se Športski sportski savez Grada Karlovca da po realizaciji provedbe programa školskog športa podnese izvješće Karlovačkoj športskoj zajednici.

Zadužuje se Karlovačka športska zajednica da po realizaciji Programa javnih potreba u sportu Grada Karlovca za 2026. godinu objedini i podnese narativno i financijsko izvješće Gradskom vijeću Grada Karlovca.

**IX.**

Ovaj Program objavit će se u „Glasniku Grada Karlovca“, a stupa na snagu 1. siječnja 2026. godine.

PREDSJEDNIK

GRADSKOG VIJEĆA GRADA KARLOVCA

Mario Jovković, mag.psych.

OBRAZLOŽENJE

PROGRAMA JAVNIH POTREBA U SPORTU GRADA KARLOVCA

ZA 2026. GODINU

Gradsko vijeće Grada Karlovca temeljem Zakona o sportu (NN 141/22) donosi Program javnih potreba u sportu za 2026. godinu. Program je provedbeni akt i donosi se u skladu s Proračunom Grada Karlovca za 2026. godinu.

Temeljem Proračuna Grada Karlovca, za Program javnih potreba u sportu u 2026. godini, planirana su sredstva u sveukupnom iznosu od **2.228.855,00 eura**. Istim Programom utvrđene su aktivnosti koje će se provoditi u 2026. godini, definirani iznosi, korisnici te načini isplate planiranih sredstava.

Sredstva se osiguravaju za provedbu sljedećih aktivnosti:

* Financiranje sportskih udruga članica Karlovačke športske zajednice
* Financiranje i promocija školskog sporta i aktivnosti učenika
* Financiranje rada stručnih službi Karlovačke športske zajednice
* Promocija i razvoj sporta osoba s invaliditetom
* Korištenje sportskih objekata
* Zdravstvena skrb sportaša
* Program Olimpijske igre LA 2028.

Ovaj Program veže se na provedbu Strategije razvoja sporta grada Karlovca 2022.-2028. te je u skladu je s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15, 37/21) i Pravilnikom o financiranju programa, projekata i manifestacija koje provode organizacije civilnog društva (GGK 19/21). Program predstavlja provedbeni dokument za Grad Karlovac, sportske klubove, Školski športski savez Grada Karlovca i Karlovačku športsku zajednicu kao glavnog provoditelja.

Predlažemo Gradskom vijeću Grada Karlovca da prihvati Program javnih potreba u sportu Grada Karlovca za 2026. godinu.

Sastavila:

Viša stručna suradnica za mlade,

sport i tehničku kulturu

Ivana Matan, mag. soc.politike

PROČELNICA

Upravnog odjela za društvene djelatnosti

Draženka Sila-Ljubenko, prof.

.