GRADSKO VIJEĆE

KLASA: …….

URBROJ: ……

Karlovac, …….

***prijedlog***

Na temelju članka 20. i 22. Zakona o tehničkoj kulturi (NN 76/93, 11/94, 38/09) članka 35. Zakona o lokalnoj i područnoj (regionalnoj) samoupravi (NN broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članka 6. stavka 6. Pravilnika o financiranju programa projekata i manifestacija koje provode organizacije civilnog društva (GGK 19/21) te članka 34. i 97. Statuta Grada Karlovca (Glasnik Grada Karlovca broj 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20, 4/21, 8/21, 9/21 – pročišćeni tekst i 10/22) Gradsko vijeće Grada Karlovca je na \_\_\_ sjednici održanoj dana \_\_\_\_\_\_\_2025. godine donijelo sljedeći

**PROGRAM JAVNIH POTREBA**

**U TEHNIČKOJ KULTURI GRADA KARLOVCA ZA 2026. GODINU**

**UVOD**

**I.**

Program javnih potreba u tehničkoj kulturi grada Karlovca za 2026. godinu (u daljnjem tekstu Program), donosi se kao provedbeni akt u skladu s Proračunom Grada Karlovca za 2026. godinu. Programom su obuhvaćene aktivnosti, poslovi i djelatnosti od značaja za razvoj tehničke kulture u gradu Karlovcu, kao i za njegovu promociju na svim razinama.

**II.**

Temeljem članka 20. Zakona o tehničkoj kulturi (NN 76/93, 11/94, 38/09) te sukladno članku 6. stavak 6. Pravilnika o financiranju programa projekata i manifestacija koje provode organizacije civilnog društva (GGK 19/21), Upravni odjel za društvene djelatnosti, u suradnji sa Zajednicom tehničke kulture Karlovac, izradio je ovaj Program javnih potreba u tehničkoj kulturi Grada Karlovca za 2026. godinu.

**Opći cilj Programa**

Razvitak i promidžba tehničke kulture, poticanje na stvaralački i znanstveni rad, tehnički odgoj i obrazovanje, znanstveno i tehničko opismenjavanje, s naglaskom na inovatorstvo, posebno djece i mladih.

**Specifični ciljevi Programa**

1. Podržati odgoj, obrazovanje i osposobljavanje za stjecanje tehničkih, tehnoloških i informatičkih znanja i vještina

2. Podržati inventivni rad i stvaralačke radnje usmjerene na razvitak i uvođenje novih proizvoda, materijala, proizvodnih postupaka, metoda i usluga

3. Promovirati praktičnu primjenu tehničke kulture osobito u spoju s inovatorstvom i poduzetništvom

4. Podržati i promovirati rad stručnih službi Zajednice tehničke kulture

5. Podržati razvoj i ojačati kapacitete udruga u tehničkoj kulturi

6. Poboljšati suradnju obrazovnih institucija, Zajednice tehničke kulture i njenih članica.

**PLANIRANA SREDSTVA**

**III.**

U Proračunu Grada Karlovca za 2026. godinu planirane su javne potrebe u tehničkoj kulturi u ukupnom iznosu od 126.000,00 eura kako slijedi:

**TEKUĆE DONACIJE U NOVCU –** Program 6006 - Razvoj civilnog društva, Aktivnost A600601- Javne potrebe u tehničkoj kulturi, koja se odnosi na financiranje rada i djelatnosti Zajednice tehničke kulture te podrška radu udruga iz područja tehničke kulture te ukupno iznosi 126.000,00 eura.

Sukladno osiguranim sredstvima u Proračunu Grada Karlovca za 2026. godinu, Program javnih potreba u tehničkoj kulturi za 2026. godinu raspoređuje se po stavkama Programa na sljedeći način:

|  |  |
| --- | --- |
| **JAVNE POTREBE U TEHNIČKOJ KULTURI GRADA KARLOVCA** | **PLAN 2026. (EUR)** |
| **126.000,00** |
| **1. DJELOVANJE ZAJEDNICE TEHNIČKE KULTURE** | **105.000,00** |
| **1.1. Rashodi za zaposlene** | **66.000,00** |
| 1.1.1. Plaće za redoviti rad | 64.000,00 |
| 1.1.2. Naknada troškova zaposlenima | 2.000,00 |
| **1.3. Materijalni rashodi** | **39.000,00** |
| 1.2.1. Rashodi za materijal i energiju | 10.000,00 |
| 1.2.2. Rashodi za usluge | 19.500,00 |
| 1.2.3. Ostali nespomenuti rashodi | 9.500,00 |
| **2. JAVNE POTREBE U TEHNIČKOJ KULTURI - RAD UDRUGA ČLANICA** | **21.000,00** |
| **2.1. Javni poziv za predlaganje programa i projekata javnih potreba u tehničkoj kulturi Karlovac za 2026. godinu** | 21.000,00 |

**OPIS AKTIVNOSTI U PROGRAMU**

**IV.**

Programom se stvaraju uvjeti za zadovoljavanje potreba u obrazovanju u području tehničke kulture, promociji te poticanju izvrsnosti u tehničkoj kulturi, funkcioniranju sustava tehničke kulture, nagrađivanju i davanju priznanja za tehnička postignuća te provedbu aktivnosti i programa udruga iz područja tehničke kulture.

1. **DJELOVANJE ZAJEDNICE TEHNIČKE KULTURE**

Zajednica tehničke kulture (u daljnjem tekstu Zajednica), koordinira i usmjerava rad udruga, daje stručnu i organizacijsku potporu radu udruga te provodi programe i aktivnosti tehničke kulture, osobito za djecu i mlade.

Kroz ovu stavku Programa se osiguravaju sredstva za troškove plaća djelatnika stručne službe te naknada troška zaposlenima (prijevoza na posao i s posla, dnevnice te troškove vezane za stručna usavršavanja i službena putovanja) te materijalne i režijske troškove Zajednice. Sredstva za plaće su planirana za dva djelatnika stručne službe, a koja se isplaćuju sukladno Pravilniku o sistematizaciji radnih mjesta u Zajednici i temeljem Odluke o osnovici i koeficijentima za obračun plaće radnika u Zajednici tehničke kulture Karlovac koju je na 12. sjednici dana 17. prosinca 2024. godine donio Izvršni odbor Zajednice tehničke kulture Karlovac KLASA: 120-01/24-01/01 URBROJ:3-25-3.

Materijalni troškovi financirani u okviru ovog Programa sastoje se od troškova za materijal i energiju (uredski i materijal za održavanje čistoće, režijski troškovi poslovanja i komunalne usluge, razni potrošni materijal te nabava opreme i održavanje opreme), rashoda za usluge (telefonske i ostale poštanske usluge, intelektualne, osobne i računalne usluge, knjigovodstvo, bankarske usluge, usluge čišćenja). Ostali nespomenuti rashodi poslovanja odnose se na druge rashode vezane na provedbu ovog Programa kao što su troškovi reprezentacije, kotizacije za natjecanja te troškovi povezani s odlaskom na natjecanja udruga članova ZTK te slično.

1. **JAVNE POTREBE U TEHNIČKOJ KULTURI - RAD UDRUGA ČLANICA ZAJEDNICE TEHNIČKE KULTURE KARLOVAC**

Zajednica tehničke kulture Karlovac raspisuje Javni poziv za predlaganje programa i projekata javnih potreba u tehničkoj kulturi Grada Karlovca za 2026. godinu koji se objavljuje na web stranicama Zajednice tehničke kulture Karlovac [http://www.ztk-ka.hr](http://www.ztk-ka.hr/), a prijave se podnose kroz sustav SOM natječaji. Ovakav način dodjele sredstava znatno poboljšava transparentnost i učinkovitost raspodjele sredstava osiguranih kroz Program javnih potreba u tehničkoj kulturi Grada Karlovca, a koja se dodjeljuju sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15, 37/21) i Pravilniku o financiranju programa projekata i manifestacija koje provode organizacije civilnog društva (GGK 19/21).

Zajednica tehničke kulture Karlovac okuplja sljedeće udruge:

1. Aeroklub Karlovac
2. Autoklub Karlovac
3. Društvo arhitekata, građevinara i geodeta Karlovac
4. Društvo pedagoga tehničke kulture Karlovačke županije
5. Hrvatska gorska služba spašavanja-stanica Karlovac
6. Kinoklub Karlovac
7. Klub spasioca na vodama Karlovac
8. Klub za podvodne aktivnosti Karlovac
9. Odred izviđača „Vladimir Nazor“ Karlovac
10. Old timer moto klub Karlovac
11. Radio klub Karlovac
12. Roniteljski klub "Zrinski"
13. Speleološko društvo Karlovac
14. Sportski moto klub Karlovac
15. Udruga informatičara Karlovačke županije
16. Udruga inovatora Karlovačke županije

Pri Zajednici kao sekcije djeluju i Klubovi mladih tehničara. Oni obuhvaćaju djecu predškolskog, osnovnoškolskog i srednjoškolskog uzrasta i predstavljaju jedini oblik neformalnog obrazovanja i osposobljavanja u Karlovcu i Karlovačkoj županiji.

Zajednica i udruge članice koje okuplja imaju preko 5.600 članova. Udruge u svome radu postižu vrhunske rezultate na domaćim, međunarodnim i svjetskim natjecanjima i izložbama na kojima sudjeluju. Program rada udruga obuhvaća troškove organizacije i sudjelovanja udruga na raznim natjecanjima, smotrama i izložbama, programe stručnih osposobljavanja, nabavu opreme kao i održavanje opreme, troškove provođenja radionica za pomladak, troškove vezane za uređenje prostora, te druge nespomenute troškove vezane uz aktivnosti udruga.

U udrugama, kao i u Zajednici, se velika pažnja stavlja na rad s djecom i mladima što obuhvaća razna područja tehničke kulture kao što su: promet, informatika, digitalna fotografija, maketarstvo, zrakoplovno modelarstvo, strojarske konstrukcije, elektronika, elektrotehnika, mikro kontroleri, radiogoniometrija, robotika i slično.

Sredstva planirana za programe i projekte udruga članica Zajednice, raspoređuje Izvršni odbor temeljem prijedloga Povjerenstva za procjenu prihvatljivosti programa u sklopu Javnog poziva za podnošenje programa tehničke kulture u 2026. godini.

**OPERATIVNA PROVEDBA PROGRAMA**

**V.**

Sredstva za provedbu Programa javnih potreba u tehničkoj kulturi grada Karlovca za 2026. godinu iz članka III. ovog Programa doznačit će se na račun Zajednice tehničke kulture Karlovac, temeljem podnesenih mjesečnih zahtjeva te Naredbi za isplatu sredstava, sukladno stvarnim potrebama i realizaciji sredstva u Proračunu Grada Karlovca.

**PROMOCIJA PROGRAMA JAVNIH POTREBA U TEHNIČKOJ KULTURI**

**VI.**

Promocija Programa javnih potreba u tehničkoj kulturi provoditi će se tijekom cijele 2026. godine i to kroz najave u tiskovnim konferencijama, postavljanjem Programa na web stranicu Zajednice i Grada Karlovca, u suradnji sa Zajednicom tehničke kulture.

**OSTALE ODREDBE**

**VII.**

Zadužuje se Upravni odjel za društvene djelatnosti da za provedbu ovog Programa sklopi ugovor o međusobnim odnosima i financiranju Programa javnih potreba u tehničkoj kulturi Grada Karlovca za 2026. godinu sa Zajednicom tehničke kulture Karlovac.

**VIII.**

Zadužuje se Zajednica tehničke kulture Karlovac da po realizaciji Programa javnih potreba u tehničkoj kulturi za 2026. godinu podnese narativno i financijsko izvješće Gradskom vijeću Grada Karlovca.

**IX.**

Ovaj Program objavit će se u „Glasniku Grada Karlovca“, a stupa na snagu 1. siječnja 2026. godine.

PREDSJEDNIK

GRADSKOG VIJEĆA GRADA KARLOVCA

Mario Jovković, mag.psych.

OBRAZLOŽENJE

PROGRAMA JAVNIH POTREBA U TEHNIČKOJ KULTURI GRADA KARLOVCA ZA 2026. GODINU

Program javnih potreba u tehničkoj kulturi grada Karlovca za 2026. godinu temelji se na Zakonu o tehničkoj kulturi (NN 76/93, 11/94, 38/09) te Pravilniku o financiranju programa projekata i manifestacija koje provode organizacije civilnog društva (GGK 19/21), a glavni ciljevi i djelatnosti s provedbe ovog programa su razvitak i promidžba tehničke kulture, poticanje na stvaralački i znanstveni rad, tehnički odgoj i obrazovanje te znanstveno i tehničko opismenjavanje, posebno djece i mladih.

Temeljem ovog Programa u Proračunu grada Karlovca za 2026. godinu planirana su sredstva u iznosu do **126.000,00 eura** za sljedeće aktivnosti:

1. Djelovanje Zajednice tehničke kulture Karlovac

Stručna služba zajednice koordinira i usmjerava rad udruga, daje stručnu i organizacijsku potporu radu udruga članica. U navedeno se ubrajaju i materijalni rashodi poslovanja Zajednice. Ukupno za djelovanje Zajednice u 2026. godini planira izdvojiti 105.000,00 eura.

1. Javne potrebe u tehničkoj kulturi - rad udruga članica Zajednice tehničke kulture Karlovac

Zajednica tehničke kulture Karlovac okuplja 16 udruga članica, a kao posebna sekcija unutar Zajednice djeluju i Klubovi mladih tehničara. Kroz Javni poziv dodjeljuju se sredstva udrugama članicama za programe i projekte u sklopu Javnog poziva za 2026. godinu. Ukupno će se kroz Javni poziv za 2026. godinu za projekte i programe članica Zajednice u 2026. godini osigurat sredstva u iznosu od 21.000,00 eura.

Ovaj Program je u skladu s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15, 37/21) te predstavlja provedbeni dokument za Grad Karlovac, udruge u tehničkoj kulturi i Zajednicu tehničke kulture Karlovca kao glavnog provoditelja.

Predlažemo Gradskom vijeću Grada Karlovca da prihvati Program javnih potreba u tehničkoj kulturi Grada Karlovca za 2026. godinu.

Sastavila:

Viša stručna suradnica za mlade,

sport i tehničku kulturu

Ivana Matan, mag. soc. politike

PROČELNICA

Upravnog odjela za društvene djelatnosti

Draženka Sila-Ljubenko, prof.