GRADSKO VIJEĆE

KLASA: …….

URBROJ: ……

Karlovac, …….

prijedlog

Na temelju članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20), članaka 141. i 143. Zakona o odgoju i obrazovanju u osnovnoj i srednjoj školi (Narodne novine 92/10, 105/10, 90/11,86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23 ) i članaka 34. i 97. Statuta Grada Karlovca (Glasnik Grada Karlovca broj 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20, 4/21, 8/21, 9/21 – pročišćeni tekst i 10/22), Gradsko vijeće Grada Karlovca je na \_\_\_\_\_ sjednici održanoj dana \_\_\_\_\_\_\_\_ 2025. godine donijelo sljedeće

**PROGRAM**

**JAVNIH POTREBA OSNOVNIH ŠKOLA**

**IZNAD ZAKONSKOG STANDARDA ZA 2026. GODINU**

**I.**

**UVOD**

Program javnih potreba osnovnih škola iznad zakonskog standarda za 2026. godinu (u daljnjem tekstu Program), poticajni je program koji se financira iz Proračuna grada Karlovca s ciljem unapređenja karlovačkog osnovnoškolskog sustava. Programom su obuhvaćeni poslovi i projekti iz područja odgoja i obrazovanja, koji sukladno pozitivnim zakonskim propisima spadaju u nadležnost Grada Karlovca ili su od posebnog interesa za Grad Karlovac. U Gradu Karlovcu djelatnost osnovnog obrazovanja realizira se u 11 odgojno obrazovnih ustanova, u okviru kojih je 10 osnovnih matičnih škola i Centar za odgoj i obrazovanje djece i mladeži (u daljnjem tekstu Centar). Ukupan broj učenika u osnovnim školama u školskoj godini 2025./2026. je 3.480 dok se u Centru kroz osnovnu i srednju školu obrazuje 112 učenika, pa je tako sveukupno u školama kojima je osnivač Grad Karlovac 3.592 učenika raspoređenih u 211 razrednih odjela. Centar u svojoj djelatnosti pruža i usluge predškolskog odgoja za djecu s teškoćama u razvoju različitog stupnja i vrste teškoće. Od 11 ustanova nastava se u jednoj smjeni provodi u 5 škola (OŠ Banija, OŠ Braća Seljan, OŠ Skakavac, OŠ Rečica i OŠ Švarča).

Programi i aktivnosti vezani su uz unaprjeđenje materijalnih uvjeta u kojima se odvija odgojno obrazovni rad, omogućavanje stručnog usavršavanja učitelja i stručnih suradnika, poticanje izvannastavnih i izvanškolskih aktivnosti učenika, stvaranje poticajnog, sigurnog i suradničkog odnosa u školi i poticanje zdravih odnosa suradnje između svih članova školske zajednice. Programom javnih potreba osnovnih škola iznad zakonskog standarda za 2026. godinu iz Proračuna Grada Karlovca osiguravaju se sredstva za provedbu produženog boravka, prijevoza učenika, rada s darovitim učenicima, nabavu obrazovnog materijala, opremanje škola, održavanje škole u prirodi te preventivnih i izvannastavnih aktivnosti.

**II.**

**PLANIRANA SREDSTVA**

U Proračunu Grada Karlovca za 2026. godinu planirani iznos od **1.753.224,00 €** za Program javnih potreba u osnovnom školstvu iznad zakonskog standarda raspoređuje se na sljedeći način:

|  |  |  |
| --- | --- | --- |
| Red. Br. | **NAZIV AKTIVNOSTI** | **PLAN U EURIMA** |
| 1. | **PRODUŽENI BORAVAK** | 621.929,00 |
| 2. | **PRIJEVOZ UČENIKA – iznad standarda** | 158.000,00 |
| 3. | **RAD S DAROVITIM UČENICIMA OŠ** | 11.600,00 |
| 4. | **PREVENCIJA OVISNOSTI** | 18.500,00 |
| 5. | **ŠKOLA U PRIRODI** | 11.000,00 |
| 6. | **KNJIGE I OBRAZOVNI MATERIJAL ZA UČENIKE OŠ** | 221.000,00 |
| 7. | **SUFINANCIRANJE PROGRAMA ZA DJECU S TEŠKOĆAMA** | 5.500,00 |
| 8. | **POMOĆNICI U NASTAVI VII** | 261.716,00 |
| 9. | **OSTALE AKTIVNOSTI U OSNOVNOŠKOLSKOM OBRAZOVANJU** | 9.979,00 |
| 10. | **OPREMANJE OSNOVNE ŠKOLE DRAGOJLE JARNEVIĆ** | 434.000,00 |
|  | **UKUPNO** | **1.753.224,00** |

**III.**

**OPISI PROJEKATA I AKTIVNOSTI**

1. **PRODUŽENI BORAVAK**

Produženi boravak provodi se kao neobvezan oblik odgojno-obrazovnog rada, namijenjen učenicima razredne nastave, koji se provodi izvan redovite nastave s organiziranim boravkom, prehranom i učenjem u prostorima škole, a temeljem Pravilnika o organizaciji i provedbi produženoga boravka u osnovnoj školi (NN 62/2019) (u daljnjem tekstu Pravilnik). Produženi boravak u školskoj godini 2025./2026. provodi se u ukupno osam gradskih škola, a pohađa ga 680 učenika raspoređenih u 23 grupe.

Produženi boravak provodi se u sljedećim školama:

* Osnovna škola Banija
* Osnovna škola Braća Seljan
* Osnovna škola Dragojle Jarnević
* Osnovna škola Dubovac
* Osnovna škola Grabrik
* Osnovna škola Rečica
* Osnovna škola Švarča
* Osnovna škola Turanj

Osnovni cilj produženog boravka je djecu zbrinuti nakon nastave dok su roditelji na radnom mjestu i organiziranim samostalnim radom učenika uz pomoć učitelja izraditi domaću zadaću, samostalno učiti, izvoditi istraživačke projekte, a osmišljeni su i sportsko rekreacijski, tehničko radni i kulturno umjetnički programi.

Sredstva za plaće i druge rashode za zaposlene učiteljice u produženom boravku osiguravaju se iz Proračuna Grada Karlovca i mjesečne subvencije roditelja. Način financiranja i organizacije produženog boravka definira se Pravilnikom i posebnom odlukom gradonačelnika.

Sredstva će se doznačiti prema zahtjevima škola putem interne pisane procedure-lokalne riznice.

**2. PRIJEVOZ UČENIKA – IZNAD STANDARDA**

1. **Usluge prijevoza učenika osnovnih škola**

Sukladno zakonskim odredbama, prijevoz učenika osnovnih škola financira se u okviru decentraliziranih funkcija u školstvu na sljedeći način:

- osnivač je dužan organizirati prijevoz učenicima razredne nastave (1. – 4. razred) koji imaju adresu stanovanja udaljenu od škole najmanje tri kilometra.

- osnivač je dužan organizirati prijevoz učenicima predmetne nastave (5. – 8. razred) koji imaju adresu stanovanja udaljenu od škole najmanje pet kilometara.

Za učenike koji ne udovoljavaju zakonskim kriterijima za ostvarivanje prava na financiranje troškova prijevoza, Grad Karlovac dodatno osigurava sredstva iznad zakonskog standarda i to za učenike od 1. do 4. razreda koji su udaljeni od kuće do škole do 3 km i za učenike od 5. do 8. razreda koji su udaljeni od kuće do škole do 5 km.

Škola dostavlja popise učenika u Upravni odjel za društvene djelatnosti i prijevozniku koji obavlja uslugu prijevoza učenika, vodeći računa o važećoj Mreži osnovnoškolskih ustanova na području grada Karlovca. Temeljem dostavljenih popisa prijevoznik izdaje mjesečne karte učenicima.

Sukladno zaključenom Ugovoru autoprijevoznik ispostavlja račun naručitelju prijevoza Gradu Karlovcu, za izvršenu uslugu prijevoza učenika.

**b) Usluge prijevoza djece s teškoćama u razvoju**

Temeljem Odluke Ministarstva znanosti, obrazovanja i mladih o kriterijima za financiranje povećanih troškova prijevoza i posebnih nastavnih sredstava i pomagala te sufinanciranje prehrane učenika s teškoćama u razvoju u osnovnoškolskim programima, utvrđeno je da se troškovi prijevoza učenika s teškoćama u razvoju koji se mogu organizirati javnim putničkim prijevozom, financiraju iz proračuna osnivača.

Povećani troškovi odnose se na učenike s teškoćama u razvoju koji su učenici redovitih osnovnih škola i koji se školuju temeljem Rješenja Karlovačke županije o određivanju primjerenog oblika odgoja i obrazovanja po prilagođenom programu*.* Sredstva će se doznačavati temeljem računa autoprijevoznika prema popisima učenika kojeg dostave škole, a temeljem Ugovora s autoprijevoznikom.

**3. RAD S DAROVITIM UČENICIMA**

Pravilnikom o odgoju i obrazovanju darovite djece i učenika (NN 71/2025) (u daljnjem tekstu: Pravilnik) propisuje se način zapažanja, utvrđivanja i poticanja darovitosti te praćenja i vrednovanja postignuća darovite djece i učenika, način obrazovanja te uvjeti i postupak kojima se darovito dijete i učenik (u daljnjem tekstu: darovito dijete/učenik) može prijevremeno upisati u odgojno-obrazovnu ustanovu i završiti program obrazovanja u razdoblju kraćem od propisanoga. Pojam darovitosti prema Pravilniku je sklop osobina, visoko iznadprosječnih općih intelektualnih i/ili specifičnih sposobnosti, visokoga stupnja kreativnosti i motivacije koji darovitima omogućuje razvijanje izvrsnih kompetencija i dosljedno postizanje izrazito iznadprosječnih postignuća i/ili radova u jednome ili više područja: jezično-komunikacijskom, matematičkom, prirodoslovnom, tehničkom i informatičkom, društveno-humanističkom, umjetničkom te tjelesnom i zdravstvenom.

Grad Karlovac osigurava sredstva za rad s darovitim učenicima u osnovnim školama kako bi škole i timovi za darovite mogli lakše pratiti postignuća darovite djece/učenika i biti ima potpora u najvećoj mogućoj mjeri.

Gradonačelnik Grada Karlovca donosi Odluku kojom su se utvrđeni uvjeti i mjerila za dodjelu novčanih nagrada učenicima osnovnih škola i njihovim mentorima za osvojeno prvo, drugo ili treće mjesto te sudjelovanja na državnim natjecanjima, a sukladno kriterijima Agencije za odgoj i obrazovanje, Ministarstva znanosti, obrazovanja i mladih i Hrvatskog školskog sportskog saveza. Novčanu nagradu dobivaju učenici i njihovi mentori iz osnovnih škola kojima je osnivač Grad Karlovac temeljem popisa učenika i mentora, područjem natjecanja, te osvojenim mjestom na državnom natjecanju ili sudjelovanjem na natjecanju za tekuću školsku godinu. Visina novčane nagrade propisuje se odlukom koju donosi gradonačelnik, a sukladno proračunskim mogućnostima.

Cilj rada s darovitim učenicima je potaknuti organiziranu brigu za darovite učenike i poticati ih na kreativno mišljenje.

Sredstva za škole će se doznačiti prema zahtjevima škola putem interne pisane procedure-lokalne riznice.

**4. PREVENCIJA OVISNOSTI**

U školskim ustanovama izrađuje se i provodi školska preventivna strategija koja je dio godišnjih planova i programa škola radi zadovoljavanja različitih potreba učenika u skladu s njihovim sklonostima, sposobnostima i interesima, kao i poticanje razvoja dodatnih specifičnih oblika potpore učenicima. Školski preventivni programi se sastoje od različitih radionica i predavanja koji se prilagođavaju specifičnostima svake škole. Školski preventivni programi imaju za cilj jačati i razvijati osobne i socijalne kompetencije djece i mladih kako bi živjeli kvalitetnim životom i naučili različite strategije kako se nositi i adekvatno odgovoriti na životne okolnosti u kojima se nalaze te prevenirati sve oblike neprihvatljivog ponašanja i zaštitu mentalnog zdravlja učenika.

Osnovne škole uključene su i u provođenje Preventivnog programa grada Karlovca koje je započelo 2006. godine. Učitelji i stručni suradnici koji su educirani za rad s roditeljima i učenicima provode aktivnosti čiji je cilj pružanje odgovarajuće podrške i pomoći u različitim životnim situacijama, usvajanje vještina potrebnih za uspješno građenje odnosa s djecom/mladima i roditeljima, uspostava mreže podrške između škole, roditelja i institucija zaduženih za zaštitu djece i mladih.

Grad Karlovac za aktivnosti škola osigurava dio sredstava za provedbu radionica i projekata usmjerenih ka prevenciji svih oblika neprihvatljivog ponašanja i zaštite mentalnog zdravlja učenika.

Sredstva će se doznačiti prema zahtjevima škola putem interne pisane procedure-lokalne riznice.

**5. ŠKOLA U PRIRODI**

Škola u prirodi program je višednevne terenske nastave za učenike 4. razreda osnovnih škola koji se izvodi prema preporuci Ministarstva znanosti, obrazovanja i mladih. Svako odredište, odnosno mjesto u kojem se izvodi program škole u prirodi nudi, osim ugovorenih programskih sadržaja, i mogućnost odlazaka na poučne izlete koji upotpunjuju terensku nastavu. Program škole u prirodi podijeljen je na četiri osnovna dijela i to obrazovni, odgojni, sportsko-rekreacijski i kulturno zabavni. Škola u prirodi u pravilu se provodi u Hostelu Karlovac u Selcu i idealan je način terenske nastave čija je funkcija upoznavanje prirodnog okoliša, otkrivanje novog svijeta i stjecanje iskustva u odnosu prema prirodi i ljudima, razvijanje ekološke svijesti, sportske igre i natjecanje te kreativne i umjetničke radionice

Grad Karlovac osigurava besplatan organizirani prijevoz za sve učenike, te besplatan smještaj djece čiji su roditelji korisnici Programa subvencija troškova stanovanja i drugih prava iz socijalne skrbi.

Sredstva će se doznačavati temeljem računa autoprijevoznika i Hostela Karlovac, a temeljem Ugovora i narudžbenica.

**6. KNJIGE I OBRAZOVNI MATERIJAL ZA UČENIKE OSNOVNIH ŠKOLA**

Sredstvima Državnoga proračuna nabavljaju se isključivo udžbenici za obvezne i izborne nastavne predmete sukladno Odluci o odabiru koju škola donosi i objavljuje na svojim mrežnim stranicama. Grad Karlovac kroz Program javnih potreba osigurava sredstva za nabavu obrazovnog materijala za učenike osnovnih škola budući ista nisu u Državnom proračunu osigurana za nabavu dopunskih i pomoćnih nastavnih sredstava (radne bilježnice, zbirke zadataka, kutije za tehničku kulturu, likovne mape, atlasi itd.). Osiguravanje obrazovnog materijala u cilju je unaprjeđenja podrške sustava djeci i njihovim obiteljima te nadogradnje obrazovnog sustava, a najviše kao dodatna mjera odnosno financijska pomoć roditeljima na početku školske godine.

Sredstva će se doznačiti prema zahtjevima škola putem interne pisane procedure-lokalne riznice

**7. SUFINANCIRANJE PROGRAMA ZA DJECU S TEŠKOĆAMA**

Centar za odgoj i obrazovanje djece i mladeži provodi projekt Škole plivanja u Selcu. Učenici neplivači kroz Školu plivanja uče osnovne plivačke tehnike kao i sami plivači koji usavršavaju tehniku plivanja, uz profesore rehabilitatore. Škola traje nekoliko dana, a učenici je organizirano provode u Selcu kako bi se uz plivačke mogućnosti, osamostalili i socijalizirali, a samim time jačali svoje samopouzdanje i samopoštovanje. Uz samu Školu plivanja u okviru programa planiraju se izleti, razgledavanja i posjeti kulturnim i poučnim manifestacijama i ustanovama.

Sredstva će se doznačiti prema zahtjevima škola putem interne pisane procedure-lokalne riznice.

**8. POMOĆNICI U NASTAVI VII**

Grad Karlovac je u sklopu Poziva na dostavu projektnih prijedloga SF.2.4.06.06 „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama – faza VII“." iz Europskog socijalnog fonda plus osigurao sredstva za provedbu projekta ŠKOLA ZA SVE uz pomoćnika u nastavi VII.

Razdoblje provedbe je od 2. rujna 2024. do 2. rujna 2027. godine, a ukupni prihvatljivi troškovi Projekta iznose 1.969.272,00 eura, od čega su bespovratna sredstva u iznosu od 1.540.000,00 eura, dok Grad Karlovac sufinancira razliku od 21,80 % što iznosi 429.272,00 eura. Podršku odgojno-obrazovnom procesu za 122 učenika s teškoćama pružaju pomoćnici u nastavi s ciljem osiguravanja prava na njima primjereno obrazovanje sukladno individualnim potrebama i mogućnostima učenika s teškoćama, kao i stvaranja uvjeta za socijalno i emocionalno funkcioniranje te bolje obrazovne rezultate. Partneri na projektu su sve odgojno-obrazovne školske ustanove kojima je Grad Karlovac osnivač.

U sklopu provedbe projekta osiguravaju se sredstva za sufinanciranje troškova vezanih uz aktivnost pružanje podrške pomoćnika u nastavi propisane samim Pozivom, a sukladno Zakonu o osobnoj asistenciji (NN 71/23) te Pravilniku o pomoćnicima u nastavi i stručnim komunikacijskim posrednicima (NN 85/24). U 2026. godini satnica za pomoćnike u nastavi koji rade s jednim ili najviše dva učenika iznosi 8,00 eura, dok za pomoćnike koji rade u skupinama s najmanje tri učenika iznosi 8,20 eura.

Sredstva će se doznačiti prema zahtjevima škola putem interne pisane procedure-lokalne riznice.

9. **OSTALE AKTIVNOSTI U OSNOVNOŠKOLSKOM OBRAZOVANJU**

Državni pedagoški standard osnovnoškolskog sustava odgoja i obrazovanja definira izvannastavnu aktivnost kao „oblik aktivnosti koji škola planira, programira, organizira i realizira, a u koju se učenik samostalno, neobvezno i dobrovoljno uključuje“. Unutar škole i programa osnovnoškolskog obrazovanja koje je redovno, učenici osnovnih škola aktivni su i u izvannastavnim aktivnostima. Njima učenici zadovoljavaju svoje stvaralačke i rekreativne potrebe, a posebice stječu kulturu slobodnog vremena. One omogućuju stvaralačko djelovanje učenika i nastavnika te značajno doprinose sveukupnom ostvarivanju odgojno-obrazovnih zadataka. Grad financira, stimulira i potiče angažman učenika u ovim oblicima aktivnosti.

U izvannastavne aktivnosti ubrajaju se različiti sadržaji koji su od velike važnosti za dječji svestrani razvoj kao što su sport, glazba, aktivnosti unutar Globe programa te usvajanje novih vještina.

Sredstva će se doznačiti prema zahtjevima škola putem interne pisane procedure-lokalne riznice.

**10. OPREMANJE OSNOVNE ŠKOLE DRAGOJLE JARNEVIĆ**

Grad Karlovac ulaganjima u infrastrukturu na objektima koji se koriste u osnovnoškolskom obrazovanju nastoji osigurati potrebne uvjete rada škola s ciljem organiziranja i ostvarivanja djelatnosti osnovnoškolskog obrazovanja u suvremenim uvjetima rada usklađenih s državnim pedagoškim standardima. Cjelovita obnova zgrade Osnovne škole Dragojle Jarnević financira se sredstvima iz Mehanizma za otpornost i oporavak temeljem Ugovora o dodjeli bespovratnih financijskih sredstava za operacije koje se financiraju iz Fonda solidarnosti EU.

Osnovna škola Dragojle Jarnević je dodatno oštećena u seriji potresa, tako da su se radovima na zgradi provele mjere unaprjeđenje mehaničke otpornosti i stabilnosti zgrade, povećanje sigurnosti zgrade, osiguranje zdravih klimatskih uvjeta, povećanje energetske učinkovitosti. Samim tim osigurano je povećanje prostornih kapaciteta te će se na taj način poboljšati kvaliteta rada i boravka učenika, djelatnika i korisnika, a čime će se steći dodatni uvjeti za održavanje nastave u jednoj smjeni i cjelodnevne škole.

Završetkom cjelovite obnove zgrade pristupit će se postupku i pripremi opremanja škole sukladno Normativima prostora građevina osnovnih škola u Republici Hrvatskoj koji su usklađeni s referentnim prosjekom europskog sustava osnovnog obrazovanja i podrazumijevaju uspostavu drugačije prostorne i funkcionalne međuovisnosti.

Normativima se usklađuju novi i postojeći prostori škola s ciljem stvaranja suvremene cjelodnevne škole i omogućavaju jednostavno oblikovanje okruženja, što podržava individualnost i osjećaj pripadnosti,

stavlja učenika u prvi plan te djeluje dinamično i poticajno na boravak djece u školi.

Oprema se planira nabavljati racionalno s korištenjem dostupne tehnologije za povećanje učinka, sukladno namjeni prostora i važećim propisima (HACCP i dr.), inkluzivni dizajn koji omogućava funkcionalnu međuovisnost i visoku izbornost prostora različitih kapaciteta i karaktera s ciljem osuvremenjivanja obrazovnog procesa, metoda učenja i podučavanja, kao i odmor, prilagođena uzrastu djece.

Sredstva će se doznačavati temeljem računa dobavljača i potpisanog Ugovora s istim.

**IV.**

**OSTALE ODREDBE**

Zadužuju se gore navedeni korisnici za namjensko trošenje doznačenih sredstava.

Zadužuje se Upravni odjel za društvene djelatnosti da podnese Izvješće Gradskom vijeću Grada Karlovca o realizaciji programa Javnih potreba u osnovnim školama iznad zakonskog standarda za 2026. godinu.

**V.**

Ovaj Program objavit će se u „Glasniku Grada Karlovca“, a stupa na snagu 1. siječnja 2026. godine.

PREDSJEDNIK

GRADSKOG VIJEĆA GRADA KARLOVCA

Mario Jovković, mag.psych.

OBRAZLOŽENJE

Javne potrebe u osnovnom školstvu iznad zakonskog standarda utvrđuju se pedagoškim standardom osnovnog školstva u Republici Hrvatskoj, a definirane su i u Zakonu o odgoju i obrazovanju u osnovnoj i srednjoj školi (Narodne novine 92/10, 105/10, 90/11,86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23).

U Proračunu Grada Karlovca za 2026. godinu za Javne potrebe u osnovnim školama iznad zakonskog standarda planirano je 1.753.224,00 €, a sredstva su namijenjena programima i aktivnostima u području školstva koje nisu obuhvaćene decentraliziranim obavezama.

Sredstva su osigurana za sljedeće programe:

* Produženi boravak
* Prijevoz učenika osnovnih škola
* Rad s darovitim učenicima osnovnih škola
* Preventivni program
* Škola u prirodi (prijevoz i smještaj djece koja su korisnici gradskog socijalnog programa)
* Knjige i obrazovni materijal za učenike osnovnih škola
* Pomoćnici u nastavi VII
* Ostale aktivnosti učenika (Škola plivanja, Globe i ostale aktivnosti)
* Opremanje Osnovne škole Dragojle Jarnević

Navedeni programi i aktivnosti unutar njih vezane su uz unaprjeđenje standarda odgojno obrazovnog rada, a cilj im je omogućiti poticanje izvannastavnih i izvanškolskih aktivnosti učenika, stvaranje poticajnog, sigurnog i suradničkog odnosa u školi, poticanje zdravih odnosa suradnje između svih članova školske zajednice

Predlažemo Gradskom vijeću Grada Karlovca da prihvati Program javnih potreba osnovnih škola iznad zakonskog standarda za 2026. godinu.

Sastavila: PROČELNICA

Viša savjetnica za Upravnog odjela za društvene djelatnosti

predškolski odgoj i obrazovanje Draženka Sila-Ljubenko, prof.

Gabrijela Crnjac, dipl. uč.