GRADSKO VIJEĆE

KLASA: …….

URBROJ: ……

Karlovac, …….

***Prijedlog***

Na temelju članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članaka 34. i 97. Statuta Grada Karlovca članka 34. i 97. Statuta Grada Karlovca (Glasnik Grada Karlovca broj 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20, 4/21, 8/21, 9/21 – pročišćeni tekst i 10/22) Gradsko vijeće Grada Karlovca je na \_\_\_\_\_ sjednici održanoj dana \_\_\_\_\_\_\_\_ 2025. godine donijelo sljedeći

**PROGRAM ZA DJECU I MLADE ZA 2026. GODINU**

**UVOD**

**I.**

Program za djecu i mlade za 2026. godinu (u daljnjem tekstu Program) donosi se kao provedbeni akt sukladno Proračunu Grada Karlovca za 2026. godinu.

**II.**

Program obuhvaća aktivnosti koje su usmjerene na dvije skupine, djecu do 14 godina starosti te mlade od 15 do 30 godina, a provodi se s ciljem opće dobrobiti i poboljšanja kvalitete života djece i mladih na području grada Karlovca.

**Opći cilj programa**: Postizanje opće dobrobiti i veće kvalitete života, poboljšanja položaja u zajednici te poticanje i stvaranje aktivnog sudjelovanja djece i mladih u životu zajednice.

**Specifični ciljevi programa**:

* Financijska pomoć učenicima i studentima kako bi što kvalitetnije mogli dostići određeni nivo obrazovanja te poticati na redovno izvršavanje obrazovnih obaveza.
* Poticanje izvrsnosti, stvaralačkog, inovativnog znanstveno-istraživačkog rada za nove tehnologije i obrazovanja darovitih učenika, studenata, mladih znanstvenika i doktoranada.
* Povećati participaciju ili aktivno sudjelovanje djece i mladih u društvu i politici kroz mehanizme poticanja aktiviranja djece i mladih u zajednici u procesima donošenja odluka
* Osigurati uvjete za kvalitetno provođenje slobodnog vremena, razvoja zdravih stilova života djece i mladih te sigurnog okruženja bez nasilja
* Poticati i promovirati nenasilje među djecom i mladima te poticati i podržavati aktivnosti kojima se informira, promovira i prevenira nasilje u svim oblicima
* Osnažiti kapacitete, potaknuti razvitak i unaprijediti rad udruga mladih i za mlade.
* Podržati rad Savjeta mladih Grada Karlovca, doprinijeti poboljšanju položaja mladih na tržištu rada kroz informiranje i edukaciju
* Provedba Gradskog programa za mlade grada Karlovca 2025-2028.
* Promocija i provedba Programa „Gradovi i općine – prijatelji djece"

**PLANIRANA SREDSTVA**

**III.**

U Proračunu Grada Karlovca za 2026. godinu planirana su sredstva za provedbu Program za djecu i mlade u 2026. godini u ukupnom iznosu od 441.854,00 eura, unutar Upravnog odjela za društvene djelatnosti, u Programu 6002 te se ista raspoređuju po sljedećim aktivnostima kako slijedi:

|  |  |  |
| --- | --- | --- |
|  | **PROGRAM ZA DJECU I MLADE ZA 2026. GODINU** | **PLAN 2026. (EUR)** |
| A600201 | **POTPORE ZA NOVOROĐENU DJECU** | **170.000,00** |
| A600202 | **STIPENDIJE GRADA KARLOVCA** | **96.643,00** |
| A600203 | **ZAKLADA IZVRSNOSTI I INOVATIVNOSTI GRADA KARLOVCA** | **15.650,00** |
| A600204 | **PRIJEVOZ UČENIKA SREDNJIH ŠKOLA** | **80.000,00** |
| A600205 | **SUFINANCIRANJE STUDENTSKE PREHRANE** | **6.636,00** |
| A600206 | **POMOĆI PRORAČUNSKIM KORISNICIMA U ŠKOLSTVU** | **1.200,00** |
| A600207 | **PROVEDBA GRADSKOG PROGRAMA ZA MLADE** | **66.725,00** |
| T600201 | **GRAD - PRIJATELJ DJECE** | **5.000,00** |
|  | **UKUPNO** | **441.854,00** |

**OPISI PROJEKATA I AKTIVNOSTI**

**IV.**

Provedbom različitih mjera i aktivnosti u sklopu ovog Programa, Grad Karlovac želi poboljšati kvalitetu života djece i mladih u svim područjima života. Kroz program osigurati će se financijska podrška mladima dodjelom stipendija za učenike srednjih škola i redovite studente, sufinanciranjem prijevoza učenika srednjih škola, sufinanciranjem studentske prehrane i ostalih aktivnosti iz područja kulture i obrazovanja mladih. Kroz aktivnost Provedba gradskog programa za mlade nastoji se poboljšati položaj mladih u gradu Karlovcu te ojačati suradnja između ključnih dionika u radu s mladima i za mlade - Savjeta mladih, udruga mladih i za mlade i Grada Karlovca pri čemu je temelj za provedbu ovih aktivnosti Gradski program za mlade za razdoblje 2025 -2028. godine (u daljnjem tekstu: GPM). Uz to, osiguravaju se sredstva za realizaciju demografskih mjera kao što su potpore za novorođenu djecu te aktivnosti koje se za djecu provode kroz stavku Programa Grad - prijatelj djece.

1. **POTPORE ZA NOVOROĐENU DJECU**

Pravo na naknadu za novorođeno dijete ostvaruju svi građani – roditelji/skrbnici pod uvjetom da novorođeno dijete i jedan roditelj/skrbnik (podnositelj zahtjeva) imaju prebivalište na području grada Karlovca, a roditelj/skrbnik koji je strani državljanin ima prijavljeno stalno boravište na području grada Karlovca. Pravo se ostvaruje za rođenu/posvojenu djecu, a naknada se isplaćuje u novcu u iznosu od 550,00 eura po djetetu. Naknada se može ostvariti i za mrtvorođeno ili dijete umrlo nakon poroda. Naknada se ostvaruje u razdoblju od 1. siječnja do 31. prosinca 2026. godine, a za djecu rođenu u zadnjem tromjesečju 2026. godine, moguće je ostvariti naknadu i početkom sljedeće godine. Kako bi ostvarili ovo pravo, roditelji podnose zahtjev kroz aplikaciju e-Novorođenče ili Upravnom odjelu za društvene djelatnosti Grada Karlovca u pisanom obliku putem elektroničke pošte na e-mail [bebe@karlovac.hr](mailto:bebe@karlovac.hr) . Uz obrazac zahtjeva potrebno je priložiti sljedeću kopiranu ili skeniranu dokumentaciju:

* rodni list novorođenog djeteta
* potvrdu o prebivalištu djeteta/stalnom boravištu na području grada Karlovca za koje se traži naknada,
* potvrdu o prebivalištu/ stalnom boravištu za roditelja/skrbnika podnositelja zahtjeva
* karticu tekućeg računa podnositelja zahtjeva (s vidljivim IBAN brojem) na kojemu će se izvršiti isplata
* pravomoćno rješenje o posvojenju za posvojenu djecu
* rodni list sa službenom zabilježbom o smrti novorođenčeta ili smrtni list djeteta

Upravni odjel za društvene djelatnosti utvrditi će pravo na isplatu naknade, te izdati Naredbu za isplatu temeljem koje će se naknada isplatiti na tekući račun podnositelja zahtjeva.

1. **STIPENDIJE GRADA KARLOVCA**

Grad Karlovac provodi natječaj za stipendije koje se dodjeljuju redovitim učenicima i studentima s područja Grada Karlovca, a koji se provodi temeljem Pravilnika o stipendiranju učenika i studenata grada Karlovca kojeg donosi Gradsko vijeće Grada Karlovca. Sukladno Pravilniku, stipendije se dodjeljuju prema kriterijima: opći uspjeh, rezultati na natjecanjima, materijalni, zdravstveni status, socijalni status, sudjelovanje roditelja u Domovinskom ratu. Također, stipendije se dodjeljuju učenicima i studentima koji se školuju za deficitarna zanimanja sukladno Preporukama Hrvatskog zavoda za zapošljavanje za obrazovnu upisnu politiku i politiku stipendiranja te Odluci o utvrđivanju deficitarnih zanimanja koju za svaku školsku/akademsku godinu donosi Gradonačelnik. Stipendije se isplaćuju u novcu, u visini od 80,00 eura mjesečno za učenike i u visini od 150,00 eura mjesečno za studente.

Sredstva će se dodijeliti putem javnog natječaja, temeljem ugovora o stipendiranju te isplatiti putem Naredbe za isplatu sredstava.

1. **ZAKLADA IZVRSNOSTI I INOVATIVNOSTI GRADA KARLOVCA**

Zaklada Nikola Tesla osnovana je 28. rujna 2016. godine u svrhu poticanja izvrsnosti u obrazovanju, poticanja stvaralačkog i inovativnog znanstveno-istraživačkog rada za nove tehnologije djece i mladih do 30 godina s područja Grada Karlovca. Cilj Zaklade Nikola Tesla je ulaganje u znanstvene ideje i istraživače, poticanje istraživačkih projekata mladih i darovitih, pomaganje i podržavanje razvoja darovitih pojedinaca koji u školskoj i studijskoj izobrazbi rade na istraživačkim projektima, potpore znanstvenim i tehnologijskim programima i projektima mladih, potpore za odlazak mladih iz osnovnih i srednjih škola na međunarodna natjecanja te pomoći doktorandima do navršenih 30 godina za njihova istraživanja, čiji bi rezultati poslužili kao potpora i mogućnost održivom i strateškom razvoju grada Karlovca i Republike Hrvatske, uz primjenu novih metoda dobivenih istraživanjem u praksi, a čime se kontinuirano osiguravaju uvjeti za usvajanje kompetencija i vještina istih te se osiguravaju konkurentni stručnjaci na tržištu rada. Svrha Zaklade ostvaruje se pružanjem potpora kategoriziranih Pravilnikom o dodjeli stipendija i drugih oblika potpora za darovite učenike i studente. Zaklada je namijenjena mladim darovitim učenicima osnovnih i srednjih škola, studentima, post diplomantima i doktorandima koji imaju prebivalište na području grada Karlovca.

Sredstva će se isplatiti po zahtjevu Zaklade Nikola Tesla putem rješenja gradonačelnika.

1. **PRIJEVOZ UČENIKA SREDNJIH ŠKOLA**

Odlukom Vlade Republike Hrvatske o kriterijima i načinu financiranja troškova javnog prijevoza redovitih učenika srednjih škola za školsku godinu 2025./2026. (Narodne novine, broj 108/25), (u daljnjem tekstu: Odluka Vlade RH) utvrđeni su kriteriji i način sufinanciranja, odnosno financiranja troškova javnog prijevoza redovitih učenika srednjih škola za školsku godinu 2025./2026. Pravo na sufinanciranje 75% troškova međumjesnoga javnog prijevoza ostvaruju učenici koji su u školskoj godini 2025./2026. upisali i redovito pohađaju srednju školu na području Republike Hrvatske, koji kupuju mjesečnu kartu za korištenje sredstava redovitoga javnog prijevoza (autobus i vlak), a kojima udaljenost od adrese u mjestu prebivališta odnosno boravišta učenika do adrese u mjestu škole/praktične nastave i vježbi te stručne prakse iznosi više od pet (5) kilometara.

Na osnovu kriterija propisanih Odlukom Vlade RH i Odlukom o sufinanciranju troškova javnog prijevoza redovitih učenika srednjih škola na području Karlovačke županije za školsku godinu 2025./2026 (Glasnik Karlovačke županije broj 32/25), Grad Karlovac sufinancira troškove javnog prijevoza redovitih učenika srednjih škola na području Karlovačke županije koji imaju adresu prebivališta odnosno boravišta na području grada Karlovca u iznosu od 12,5% od limita utvrđenog Odlukom Vlade RH.

Učenici koji ne ostvaruju pravo na financiranje troškova prijevoza temeljem Odluke Vlade RH, a redoviti su učenici srednjih škola na području Grada Karlovca i imaju prebivalište na području grada Karlovca te koriste javni prijevoz, mogu ostvariti pravo na mjesečnu kartu koju financira Grad Karlovac. Navedeno pravo koristi se donošenjem potvrde o redovnom školovanju srednje škole koju učenik pohađa na blagajnu prijevoznika.

Učenici koji su korisnici usluga Učeničkog doma Karlovac, a koji se redovito školuju u srednjim školama u gradu Karlovcu i ne ostvaruju pravo na financiranje troškova prijevoza temeljem Odluke Vlade RH, mogu ostvariti pravo na mjesečnu kartu koju financira Grad Karlovac. Navedeno pravo koristi donošenjem potvrde o redovnom školovanju srednje škole koju učenik pohađa i potvrde o upisu u Učenički dom Karlovac na blagajnu prijevoznika.

Sredstva će se isplaćivati autoprijevoznicima temeljem potpisanog ugovora i izdanog računa od strane autoprijevoznika.

1. **SUFINANCIRANJE STUDENTSKE PREHRANE**

Kako bi se studentima koji studiraju na Veleučilištu Karlovac osigurali kvalitetni uvjeti života, Grad Karlovac je osigurao sufinanciranje prehrane studenata, a sve s ciljem podizanja studentskog standarda te uspostave stabilnog sustava potpore kako bi se povećala završnost, ustrajnost i uspješnost studenata koji studiraju na Veleučilištu u Karlovcu. Pravo na subvencioniranu prehranu, trajanje i uvjete ostvarivanja subvencionirane prehrane kao i ugovor s određenim restoranom definira i određuje Studentski centar Karlovac. Sredstva će se doznačiti prema zahtjevu Studentskog centra Karlovac putem potpisanog ugovora između Grada Karlovca i Studentskog centra Karlovac.

1. **POMOĆI PRORAČUNSKIM KORISNICIMA U ŠKOLSTVU**

Srednje škole na području grada Karlovca kojima je osnivač Karlovačka županija, provode različite programe i aktivnosti i izvan redovnog školskog programa. Na taj način učenici zadovoljavaju svoje stvaralačke i kreativne potrebe, a posebice stječu kulturu slobodnog vremena. One omogućuju stvaralačko djelovanje učenika i nastavnika te značajno doprinose sveukupnom ostvarivanju odgojno-obrazovnih zadataka. Grad financira, stimulira i potiče angažman učenika u nastavnim i izvannastavnim aktivnostima srednjoškolskog obrazovanja.

Sredstva će se isplatiti prema zahtjevu škola i korisnika u školstvu, a putem Rješenja gradonačelnika.

1. **PROVEDBA GRADSKOG PROGRAMA ZA MLADE**

Ovim Programom nastoji se doprinijeti ostvarenju aktivnosti koje su proizišle iz prethodno provedenih Gradskih programa za mlade te ostvarenju ciljeva i mjera Gradskog programa za mlade grada Karlovca za razdoblje 2025-2028. (u daljnjem tekstu GPM). Provedbom GPM-a želi se nastavi oblikovati lokalna politika usmjerena na poboljšanje uvjeta i kvalitete života mladih u gradu Karlovcu. S ciljem djelovanja u različitim područjima života mladih, želi se motivirati mlade na aktivno sudjelovanje u životu zajednice te ojačati njihov položaj kako bi ih se potaknulo na sudjelovanje u procesima donošenja odluka te doprinijelo nastavku strukturiranog dijaloga između mladih i donositelja odluka, ali i kako bi se osigurala podrška dionicima koji rade s mladima i za mlade.

Kroz ovu aktivnost se sukladno Zakonu o savjetima mladih (41/14, 83/23) potiče, koordinira rad i djelovanje Savjeta mladih Grada Karlovca kao savjetodavnog tijela Gradskog vijeća Grada Karlovca, a koji predstavlja sponu između donosioca odluka i mladih u gradu Karlovcu. Nadalje, mlade se želi potaknuti na aktivno sudjelovanje u kulturnom životu zajednice kroz pogodnosti koje pruža Karlovačka kulturna iskaznica, te se nastavlja praksa organizacije tradicionalne manifestacije Maturijade za maturante srednjih škola s područja grada Karlovca. Provedbom Javnog poziva za mobilnosti i inicijative želi se potaknuti mlade na provođenje inicijativa s ciljem rješavanja problema koje su prepoznali u društvu te na sudjelovanje u Erasmus + programima mobilnosti u svrhu učenja i stjecanja novih znanja i kompetencija.

Provedbom Javnog poziva za podršku organizacijama civilnog društva i u 2026. godini se nastavlja kroz dva programska područja osiguravati prostor i sadržaj za mlade, a kroz koji će se doprinositi i ostvarenju ciljeva GPM-a za naredno razdoblje. Na taj način se ujedno potiče i sufinancira rad udruga mladih i za mlade s naglaskom na razvoj organizacijskih kapaciteta udruga koje kao partneri vode Centar za mlade u Grabriku te provode aktivnosti informiranja mladih i imaju bitnu ulogu u provedbi GPM-a, te će provoditi programe koji su se u prethodnom razdoblju odvijali u prostoru Male scene i Urbanog parka Hrvatskog doma s ciljem poticanja i razvoja kulture mladih i za mlade.

Sredstva će se isplaćivati temeljem sklopljenih ugovora, zahtjeva korisnika i putem Naredbi za isplatu sredstava, narudžbenica te računa.

1. **GRAD-PRIJATELJ DJECE**

Grad Karlovac od 2000. godine sudjeluje u programu pod nazivom „Gradovi i općine – prijatelji djece u Hrvatskoj“ koji se provodi pod vodstvom Saveza društava „Naša djeca“ Hrvatske i Hrvatskog društva za preventivnu i socijalnu pedijatriju, a u suradnji s gradovima i općinama kao i partnerima iz Ureda UNICEF-a, Udruge gradova, Hrvatske zajednice županija, gradovima Velikom Goricom i Zagrebom. Osnovni cilj ove aktivnosti je motivirati odrasle u gradovima i općinama Hrvatske da potpunije ostvaruju prava i potrebe djece priznate u Konvenciji UN-a o pravima djeteta. Od 2000. godine pa sve do danas provedeno je niz programa i akcija iz područja kulture, ekologije, sporta, obrazovanja, sigurnosti djece, zdravlja djece, slobodnog vremena i rekreacije s ciljem poboljšanja uvjeta života djece u našem gradu kao i poticanje bržeg i kvalitetnijeg ostvarivanja prava i potreba djece.

Većinu akcija, kao i rad Dječjeg gradskog vijeća, koordinira i vodi Društvo naša djeca Karlovac čiji je cilj zalaganje za bolji položaj djece u društvu i zaštitu dječjih prava u skladu s Konvencijom te provodi projekte usmjerene djeci, njihovim pravima i potrebama i daju mogućnost razvijanja njihovih potencijala. Grad Karlovac kroz suradnju s Društvom naša djeca Karlovac promiče i provodi akcije i aktivnosti namijenjene dobrobiti djece putem osmišljenih i organiziranih akcija i aktivnosti s djecom i za djecu u slobodno vrijeme uz promicanje volonterskog rada s djecom i za djecu.

Sredstva će se isplaćivati na temelju narudžbenica i računa.

**PRIJELAZNE I ZAVRŠNE ODREDBE**

**V.**

Zadužuju se korisnici ovog Programa za namjensko trošenje doznačenih sredstava u sklopu provedbe ovog Programa.

Upravni odjel za društvene djelatnosti prati namjensko trošenje sredstava iz članka III. ovog Programa te podnosi izvješće o njegovu izvršenju Gradskom vijeću Grada Karlovca.

**VI.**

Ovaj Program objavit će se u „Glasniku Grada Karlovca“, a stupa na snagu 1. siječnja 2026. godine.

PREDSJEDNIK

GRADSKOG VIJEĆA GRADA KARLOVCA

Mario Jovković, mag.psych.

**OBRAZLOŽENJE**

**PROGRAMA ZA DJECU U MLADE ZA 2026. GODINU**

Program za djecu i mlade za 2026. godinu (u daljnjem tekstu Program) je poticajni program kojim Grad Karlovac nastoji poboljšati položaj mladih od 15 do 30 godina te djece do 14 godina starosti s područja grada Karlovca.

Ovim se Programom planiraju podržati i sufinancirati različite mjere i aktivnosti kao što su:

* potpore za novorođenu djecu,
* stipendiranje učenika i studenata,
* potpora Zakladi Nikola Tesla,
* prijevoz učenika srednjih škola,
* studentska prehrana,
* aktivnosti „Grad prijatelj djece“ ,
* aktivnosti definirane Gradskim programom za mlade grada Karlovca za razdoblje 2025.-2028..

Uz to, kroz aktivnost Provedba gradskog programa za mlade, želi se nastaviti kontinuirani dijalog i rad usmjeren na poboljšanje uvjeta života mladih u Karlovcu, ojačavanje suradnje različitih dionika u radu s mladima, kao i poticanje aktivnog sudjelovanja mladih kako u životu zajednice tako i u samim procesima donošenja odluka uz djelovanje Savjeta mladih Grada Karlovca i udruga mladih i za mlade.

Za provedbu ovog Programa u Proračunu Grada Karlovca za 2026. godinu planirana su sredstva u iznosu od 441.854,00 eura.

Predlaže se Gradskom vijeću Grada Karlovca da prihvati Program za djecu i mlade za 2026. godinu.

Sastavile:

Viša savjetnica za školstvo i predškolski odgoj

Gabrijela Crnjac

i

Viša stručna suradnica za mlade,

sport i tehničku

Ivana Matan

Pročelnica

Upravnog odjela za društvene djelatnosti:

. Draženka Sila-Ljubenko, prof.