GRADSKO VIJEĆE

KLASA: …….

URBROJ: ……

Karlovac, …….

**PRIJEDLOG**

Temeljem članka 35. Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 289. stavka 7. Zakona o socijalnoj skrbi (Narodne novine 18/22, 46/22, 119/22, 71/23, 156/23 i 61/25), članka 4. Odluke o socijalnoj skrbi (Glasnik Grada Karlovca broj 20/22) i članka 34. i 97. Statuta Grada Karlovca (Glasnik Grada Karlovca broj 7/09, 8/09, 3/13, 6/13, 1/15 – pročišćeni tekst, 3/18, 13/18, 6/20, 4/21, 8/21, 9/21 – pročišćeni tekst i 10/22) Gradsko vijeće Grada Karlovca na \_\_\_ sjednici održanoj dana\_\_\_\_\_\_\_\_\_\_2025. godine donijelo je

**Program subvencija troškova stanovanja i drugih prava iz socijalne skrbi za 2026. godinu**

1. **OPĆE ODREDBE**

**Članak 1.**

Socijalna skrb je, sukladno Zakonu o socijalnoj skrbi (NN 18/22, 46/22, 119/22, 71/23, 156/23 i 61/25), djelatnost od interesa za Republiku Hrvatsku kojom se osiguravaju i ostvaruju mjere i programi namijenjeni socijalno ugroženim osobama, kao i osobama s nepovoljnim osobnim ili obiteljskim okolnostima, koji uključuju prevenciju, promicanje promjena, pomoć u zadovoljavanju osnovnih životnih potreba i podršku pojedincu, obitelji i skupinama, s ciljem unapređenja kvalitete života i osnaživanja korisnika u samostalnom zadovoljavanju osnovnih životnih potreba te njihovog aktivnog uključivanja u društvo.

**Članak 2.**

Socijalna skrb osigurava se na način koji omogućuje dostupnost naknada i usluga korisniku.

Naknade i usluge u sustavu socijalne skrbi ostvaruju se u skladu s individualnim potrebama i uz aktivno sudjelovanje korisnika.

Prava u sustavu socijalne skrbi su osobna, neprenosiva i ne mogu se nasljeđivati.

Dospjele novčane naknade koje nisu isplaćene do smrti korisnika nasljeđuju nasljednici korisnika, prema zakonu kojim se uređuje nasljeđivanje, a ako nema nasljednika, vraćaju se u Proračun Grada Karlovca, osim naknade za troškove stanovanja.

**Članak 3.**

Program subvencija troškova stanovanja i drugih prava iz socijalne skrbi za 2026. godinu (u daljnjem tekstu: Program) donosi se kao provedbeni akt u skladu sa Zakonom o socijalnoj skrbi (NN 18/22, 46/22, 119/22, 71/23, 156/23 i 61/25) i Proračunom Grada Karlovca za 2026. godinu.

**Članak 4.**

Programom subvencija troškova stanovanja i drugih prava iz socijalne skrbi za 2026. godinu ostvaruju se svrha i cilj Programa.

**Svrha** Programa je pratiti Nacionalnu razvojnu strategiju Republike Hrvatske do 2030. godine (NN 13/2021), Nacionalni plan razvoja socijalnih usluga za razdoblje od 2021. do 2027. godine (NN 136/2021) prema proračunskim mogućnostima osigurati građanima Karlovca viši standard socijalne skrbi i zdravstvene zaštite.

**Cilj** Programa je intervenirati u dijelove proračuna kućanstva koja se nalaze u socijalnoj potrebi, a ispunjavaju uvjete i kriterije utvrđene ovim Programom s ciljem pomaganja slabima, nemoćnima i osobama s invaliditetom, umirovljenicima, očuvanja zdravlja djece i odraslih i skrbi za djecu s teškoćama.

Program subvencija troškova stanovanja i drugih prava iz socijalne skrbi za 2026. godinu proizlazi iz Plana razvoja Grada Karlovca 2021. - 2030. (Glasnik Grada Karlovca broj 18/21).

**Članak 5.**

Pojedini pojmovi u ovom Programu imaju sljedeće značenje:

1. Korisnik je osoba ili kućanstvo koji u sustavu socijalne skrbi ostvaruje naknadu, socijalnu uslugu

ili drugi oblik pomoći propisan člankom 18. Zakona o socijalnoj skrbi (Narodne novine [18/22](https://www.zakon.hr/cms.htm?id=52195), [46/22](https://www.zakon.hr/cms.htm?id=52192), 119/22, 71/23, 156/23 i 61/25).

1. Kućanstvo prema ovom Programu, je zajednica osoba koje zajedno žive i podmiruju troškove

života, odnosno koje imaju prijavljeno prebivalište na istoj adresi bez obzira na srodstvo, zajedno žive u jednoj kući ili jednom stanu, imaju zajednički vodomjer i brojilo za potrošnju električne energije, temeljem kojih se izdaje jedan račun za potrošnju te su zajednički obvezni snositi troškove stanovanja i druge zajedničke troškove.

1. Dijete u smislu ovog programa je osoba do navršenih 15 godina života.
2. Malodobna osoba je osoba do navršenih 18 godina života
3. Odrasla osoba je osoba koja je navršila 18 godina, a nije navršila 65 godina života.
4. Starija osoba je osoba koja je navršila 65 i više godina života.
5. Osoba s invaliditetom je osoba koja ima dugotrajna tjelesna, mentalna, intelektualna ili osjetilna

oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima.

1. Osnovne životne potrebe su prehrana, smještaj, odjeća i druge stvari za osobne potrebe; osnovne

životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta.

1. Prihodom se smatraju sva novčana sredstva ostvarena po osnovi rada, mirovine, primitaka od

imovine ili na neki drugi način (primjerice primitak od udjela u kapitalu, kamate od štednje i sl.) ostvarena u tuzemstvu i u inozemstvu sukladno propisima o oporezivanju dohotka, a umanjeni za iznos uplaćenog poreza i prireza.

**Članak 6.**

Izrazi koji se koriste u ovom Programu, a imaju rodno značenje, koriste se neutralno i obuhvaćaju na jednak način i muški i ženski rod.

**Članak 7.**

Prava iz socijalne skrbi utvrđena u Programu subvencija troškova stanovanja i drugih prava iz socijalne skrbi za 2026. godinu obuhvaćaju:

* naknadu za troškove stanovanja,
* naknade za socijalno ugroženu djecu i mlade,
* socijalne usluge i naknade umirovljenicima, starim i bolesnim osobama,
* socijalne usluge usmjerene na prehranu beskućnika i osoba u teškoj materijalnoj i zdravstvenoj situaciji,
* ostale naknade i socijalne usluge građanima.

Stoga su naknade usmjerene na:

* subvencioniranje troškova stanovanja i naknade za ogrjev,
* djecu – novorođenčad, djecu u vrtićima, djecu u udomiteljskim obiteljima,
* učenike osnovnih škola,
* umirovljenike i sve starije osobe,
* bolesne i nemoćne, koji nemaju mogućnosti smještaja u domove ili udomiteljske obitelji,
* samce i kućanstva nezaposlenih građana,
* korisnike zajamčene minimalne naknade,
* građane koji se iznenada nađu u teškim situacijama (teška bolest, iznenadna smrt člana uže obitelji, druga egzistencijalna situacija),
* azilante i strance pod supsidijarnom zaštitom,
* strance pod privremenom zaštitom

**Članak 8.**

Nositelj Programa je Grad Karlovac, Upravni odjel za društvene djelatnosti, a u provedbi Programa sudjeluju stalni partneri te pojedini partneri koji se biraju natječajem temeljem Zakona o javnoj nabavi (NN120/16, 114/22), a neki, poput udruga civilnog društva i drugih, se pojavljuju sukladno potrebama u provedbi Programa.

**Članak 9.**

U provedbi ovog Programa sudjeluju:

* Hrvatski zavod za socijalni rad
* Hrvatski zavod za zapošljavanje - Područni ured Karlovac
* Hrvatski zavod za mirovinsko osiguranje - Područni ured u Karlovcu
* Financijska agencija - FINA
* Gradske tvrtke: Inkasator d.o.o., Gradska toplana d.o.o., Hostel Karlovac d.o.o., Zelenilo d.o.o.
* Autotransport Karlovac d.d.
* HEP Elektra d.o.o.
* Dom zdravlja Karlovačke županije
* Karlovačka županija
* Sve osnovne škole kojima je osnivač Grad Karlovac
* Centar za odgoj i obrazovanje djece i mladeži Karlovac
* Dječji vrtić Karlovac, Dječji vrtić Četiri rijeke
* Hrvatski Crveni križ – Gradsko društvo Crvenog križa Karlovac
* Nacionalna zaklada za razvoj civilnoga društva
* Ured za ljudska prava i prava nacionalnih manjina.

1. **PLANIRANA SREDSTVA**

**Članak 10.**

U Proračunu Grada Karlovca za 2026. godinu planiran je iznos od **1.154.800,00 eura** za Program subvencija troškova stanovanja i drugih prava iz socijalne skrbi za 2026. godinu koji se raspoređuje na sljedeći način:

|  |  |
| --- | --- |
| **PROGRAM SUBVENCIJA TROŠKOVA STANOVANJA I DRUGIH PRAVA IZ SOCIJALNE SKRBI** | **PLAN** |
| **Skrb za socijalno ugroženu djecu i mlade** | **15.500,00** |
| **NAKNADE ZA UČENIKE U OSNOVNIM ŠKOLAMA** | 1.000,00 |
| **NAKNADE ZA TROŠKOVE LJETOVANJA DJECE** | 9.000,00 |
| **NAKNADE TROŠKOVA ZA SMJEŠTAJ DJECE U VRTIĆE** | 5.500,00 |
| **Troškovi stanovanja za socijalno ugrožene građane** | **160.000,00** |
| **NAKNADE ZA TROŠKOVE STANOVANJA – CENTRALNO GRIJANJE** | 12.500,00 |
| **NAKNADE ZA TROŠKOVE STANOVANJA - OGRJEV** | 45.000,00 |
| **NAKNADE ZA TROŠKOVE STANOVANJA - KOMUNALIJE** | 50.000,00 |
| **NAKNADE ZA TROŠKOVE STANOVANJA – ELEKTRIČNA ENERGIJA** | 50.000,00 |
| **NAKNADE ZA SUFINANCIRANJE TROŠKOVA NAJAMNINE** | 2.500,00 |
| **Skrb o umirovljenicima** | **341.000,00** |
| **PRAVO NA BESPLATAN GRADSKI PRIJEVO GRAĐANA S NAVRŠENIH 65 GODINA ŽIVOTA** | 30.000,00 |
| **NAKNADA ZA OSOBNE POTREBE NAJUGROŽENIJIM OSOBAMA** | 30.000,00 |
| **BOŽIĆNICE ZA UMIROVLJENIKE S NIŽIM MIROVINAMA** | 250.000,00 |
| **OSTALE NAKNADE UMIROVLJENICIMA** | 30.000,00 |
| **RASHODI ZA USLUGE** | 1.000,00 |
| **Skrb o prehrani** | **141.000,00** |
| **PREHRANA DJECE U DOJENAČKOJ DOBI – MLIJEKO ZA DOJENČAD** | 3.000,00 |
| **SKRB O PREHRANI GRAĐANA – topli obroci** | 110.000,00 |
| **SKRB O PREHRANI GRAĐANA – paketi suhe hrane** | 28.000,00 |
| **Skrb o starijim i bolesnim osobama** | **88.500,00** |
| **POMOĆ U KUĆI STARIM I BOLESNIM OSOBAMA** | 60.000,00 |
| **ZDRAVSTVENA NJEGA U KUĆI STARIH I BOLESNIH OSOBA** | 25.000,00 |
| **TEKUĆE DONACIJE ZA PROGRAM DNEVNOG BORAVAKA ZA STARIJE** | 3.500,00 |
| **Skrb o braniteljima** | **7.000,00** |
| **NAKNADA POGREBNIH TROŠKOVA** | 7.000,00 |
| **Ostale naknade i usluge građanima** | **118.000,00** |
| **NAKNADA POGREBNIH TROŠKOVA -** usluge prijevoza i ukopa pokojnika | 5.000,00 |
| **NAKNADA POGREBNIH TROŠKOVA -** nabava pogrebne opreme | 3.000,00 |
| **JEDNOKRATNE NOVČANE NAKNADE** | 60.000,00 |
| **NAKNADE ZA ONKOLOŠKE BOLESNIKE** | 50.000,00 |
| **Skrb o osobama s invaliditetom** | **115.800,00** |
| **PRAVO NA BESPLATNI GRADSKI PRIJEVOZ OSOBA S INVALIDITETOM** | 7.000,00 |
| **SUFINANCIRANJE PARTNERSKOG UDJELA U PROJEKTU – UDRUGA OSOBA S INVALIDITETOM KŽ** | 4.000,00 |
| **SUFINANCIRANJE KUPNJE VOZILA ZA OSOBE S INVALIDITETOM KŽ** | 30.000,00 |
| **INSTITUCIONALNA PODRŠKA UDRUGAMA –** rad osoba s invaliditetom | 74.800,00 |
| **Sufinanciranje projekta pristupačnosti osoba s invaliditetom pri višestambenim zgradama** | **150.000,00** |
| **Potencijali zajednice – tekući projekt** | **16.000,00** |
| **SINERGY – Osiguravanje sinergijskog pristupa integraciji** | **2.000,00** |
| **UKUPNO** | **1.154.800,00** |

1. **UVJETI I KRITERIJI ZA OSTVARIVANJE PRAVA**

**Članak 11.**

**Temeljni uvjeti za ostvarivanje prava utvrđenih Programom:**

* državljanstvo Republike Hrvatske s prijavljenim prebivalištem na području grada Karlovca
* status azilanta ili stranca pod supsidijarnom zaštitom s prijavljenim prebivalištem na području grada Karlovca
* status stranca pod privremenom zaštitom s prijavljenim prebivalištem na području grada Karlovca
* ukupni prihodi kućanstva

Korisnici prava na besplatni gradski prijevoz građana s navršenih 65 godina života i korisnici prava na besplatni gradski prijevoz osoba s invaliditetom, ostvaruju pravo temeljem članka 28. i članka 31. ovog Programa.

**Članak 12.**

**Ukupni prihodi kućanstva**

U ukupne prihode kućanstva ulaze svi prihodi ostvareni u posljednje dvije godine prije podnošenja zahtjeva, uključujući i prihode ostvarene od imovine i druge prihode kućanstva.

* samac do 470,00 €
* dvočlano kućanstvo do 500,00 €
* tročlano kućanstvo do 550,00 €
* četveročlano kućanstvo do 600,00 €
* za svakog daljnjeg člana kućanstva dodatnih 50,00 €
* za treće i svako sljedeće uzdržavano dijete (odnosi se isključivo na prava za djecu: Naknada smještaja u ustanovu predškolskog odgoja, Naknade učenicima u osnovnim školama, Ljetovanje za djecu u Hostelu Karlovac d.o.o, Prehrana djece u dojenačkoj dobi – mlijeko za dojenčad) dodatnih 65,00 €
* za osobu s tjelesnim invaliditetom u visini od 60% i više unutar kućanstva (odnosi se isključivo za naknade troškova stanovanja) dodatnih 50,00 €.

**Članak 13.**

**Novčana sredstva koja se ne uračunavaju u prihod:**

U ukupni prihod kućanstva ne uračunavaju se novčana sredstva ostvarena po osnovi:

1. zajamčene minimalne naknade,

2. naknade za ugroženog kupca energenata,

3. naknade zbog tjelesnog oštećenja,

4. ortopedskog dodatka,

5. osobne invalidnine,

6. inkluzivni dodatak,

7. doplatka za pomoć i njegu,

8. doplatka za djecu,

9. stipendije za školovanje učenika ili studenta dok traje redovito školovanje ili studiranje, a najdulje do 26. godine života,

10. jednokratne donacije pravnih i fizičkih osoba do iznosa 1.330,00 € godišnje,

11. pomoći za ublažavanje posljedica prirodne nepogode,

12. privremenog uzdržavanja za dijete prema zakonu kojim se uređuje privremeno uzdržavanje,

13. uzdržavanja za maloljetno i punoljetno dijete ostvarenog prema zakonu kojim se uređuju obiteljski odnosi do iznosa minimalne plaće,

14. obiteljske mirovine za maloljetno i punoljetno dijete do iznosa minimalne plaće,

15. nagrade učeniku za vrijeme praktične nastave i naukovanja,

16. doplatka za njegu i pomoć druge osobe, doplatka za pripomoć u kući, ortopedskog doplatka, posebnog doplatka, jednokratne novčane pomoći, obiteljske invalidnine, uvećane i povećane obiteljske invalidnine, osobne invalidnine, troškova ukopa, potpore za obrazovanje, novčane protuvrijednosti za besplatne udžbenike, dodijeljenog iznosa stambenog kredita ili financijske potpore, novčane naknade u iznosu obiteljske invalidnine, uvećane i povećane obiteljske invalidnine, naknade za topli obrok, sredstava potpore ostvarenih kroz Program stručnog osposobljavanja i zapošljavanja hrvatskih branitelja iz Domovinskog rata i članova njihovih obitelji, ostvarenih prema zakonu kojim se uređuju prava hrvatskih branitelja iz Domovinskog rata i članova njihovih obitelji,

17. osobne invalidnine, obiteljske invalidnine, uvećane i povećane obiteljske invalidnine, dodatka za pomoć i njegu druge osobe, ortopedskog dodatka, posebnog dodatka, dodatka za pripomoć u kući i novčane protuvrijednosti za besplatne udžbenike ostvarene prema zakonu kojim se uređuje zaštita vojnih i civilnih invalida rata,

18. osobne invalidnine, dodatka za njegu i pomoć druge osobe, dodatka za pripomoć u kući, ortopedskog dodatka, posebnog dodatka, jednokratne novčane pomoći, obiteljske invalidnine, uvećane i povećane obiteljske invalidnine, novčane naknade u iznosu obiteljske invalidnine, povećane i uvećane obiteljske invalidnine, naknade za troškove ukopa, stipendije i novčane protuvrijednost za besplatne udžbenike prema zakonu kojim se uređuju prava civilnih stradalnika iz Domovinskog rata,

19. jednokratne novčane potpore za novorođeno dijete na temelju zakona kojim se uređuju rodiljne i roditeljske potpore, novčane pomoći za opremu novorođenog djeteta odnosno novčane pomoći za novorođeno dijete.

**Članak 14.**

**Iznimke od uvjeta i kriterija za ostvarivanje prava.**

Ukupni prihodi kućanstva, kao temeljni kriterij iz članka 12. ovog Programa, ne primjenjuju se na ostvarivanje sljedećih prava:

* Pravo na besplatan gradski prijevoz osoba s invaliditetom
* Pravo na besplatan gradski prijevoz građana starijih od 65 godina
* Pomoć u kući starim i bolesnim osobama
* Zdravstvenu njegu u kući starih i bolesnih osoba
* Jednokratne novčane naknade
* Naknade za onkološke bolesnike
* Naknadu pogrebnih troškova
* Božićnice za umirovljenike s nižim mirovinama
* Skrb za branitelje
* Sufinanciranje projekta pristupačnosti osoba s invaliditetom pri višestambenim zgradama
* Institucionalna podrška udrugama – rad s osobama s invaliditetom
* Potencijali zajednice

Djeca smještena u ustanove socijalne skrbi i udomiteljske obitelji, imaju pravo korištenja svih prava iz ovog Programa, koja su usmjerena djeci, odnosno ne podliježu kriterijima iz članka 12. ovog Programa.

Korisnici s odobrenim statusom azilanta ili stranca pod supsidijarnom zaštitom ili statusom privremene zaštite podliježu odredbama Zakona o međunarodnoj i privremenoj zaštiti (NN 70/15,127/17, 33/23 i 17/25).

Korisnici usluga Pomoć u kući starim i bolesnim osobama i Zdravstvena njege u kući starih i bolesnih osoba imaju pravo korištenja prava iz ovog Programa temeljem članka 33. i 34. ovog Programa.

Korisnici prava skrbi za branitelje podliježu odredbama Zakona o hrvatskim braniteljima iz Domovinskog rata i članovima njihovih obitelji ( NN 121/17, 98/19, 84/21, 156/23).

Korisnici smještaja u „Tajnom skloništu za žene, žrtve nasilja“ kojim upravlja Ženska grupa Karlovac „Korak“ imaju pravo korištenja svih prava iz ovog Programa, koja su usmjerena djeci, odnosno ne podliježu kriterijima iz članka 12. ovog Programa.

**Članak 15.**

**Prava iz ovog Programa ne priznaju se samcu ili kućanstvu ako:**

* mjesečni prihodi samca ili ukupni mjesečni prihodi kućanstva prelaze iznose (cenzuse) utvrđene u članku 12., za određeni broj članova kućanstva;
* samac ili član kućanstva koji ima u vlasništvu ili suvlasništvu drugi stan ili kuću, osim stana ili kuće koju koristi za stanovanje, odnosno drugu pokretnu ili nepokretnu imovinu od koje može ostvariti prihod;
* samac ili član kućanstva pravo već ostvaruje temeljem drugih propisa i putem drugih institucija;
* je samac sklopio ugovor o doživotnom ili dosmrtnom uzdržavanju, osim u slučaju pokretanja postupka za raskid, utvrđenje ništetnosti ili poništenje ugovora;
* je samac ili član kućanstva odbio prihvatiti pravo na zajamčenu minimalnu naknadu;
* je samac ili član kućanstva vlasnik registriranog vozila ne starijeg od 8 godina ili registriranog vozila čija vrijednost prelazi iznos od 40 osnovica iz članka 22. stavka 2. Zakona o socijalnoj skrbi (Narodne novine [18/22](https://www.zakon.hr/cms.htm?id=52195), [46/22](https://www.zakon.hr/cms.htm?id=52192), 119/22, 71/23, 156/23 i 61/25)
* samac ili član kućanstva u postupku priznavanja prava nije omogućio uvid u prihod ili imovinu.

1. **VRSTE NAKNADA I USLUGA**

**Članak 16.**

Naknade i usluge u sustavu socijalne skrbi ostvaruju se u skladu s individualnim potrebama i uz aktivno sudjelovanje korisnika.

Socijalne usluge obuhvaćaju aktivnosti namijenjene prepoznavanju, sprječavanju i rješavanju problema i poteškoća pojedinaca i obitelji te poboljšanju kvalitete njihova života u zajednici.

Socijalne usluge mogu se pružati tijekom duljeg razdoblja ili privremeno, ovisno o potrebama korisnika.

**Članak 17.**

Naknade i usluge obuhvaćene ovim Programom su:

1. Prehrana djece u dojenačkoj dobi – mlijeko za dojenčad
2. Naknada smještaja u ustanovu predškolskog odgoja
3. Naknade za učenike u osnovnim školama
4. Naknade za troškove ljetovanja djece u Hostelu Karlovac d.o.o
5. Naknada za troškove stanovanja – ogrjev
6. Naknada za troškove stanovanja – komunalije
7. Naknada za troškove stanovanja – električna energija
8. Naknada za troškove stanovanja – centralno grijanje
9. Pravo na sufinanciranje naknade za troškove najamnine
10. Božićnica za umirovljenike s nižim mirovinama
11. Pravo na novčanu pomoć za svakodnevne životne troškove najugroženijim osobama
12. Pravo na besplatan gradski prijevoz građana starijih od 65 godina
13. Pravo na besplatni gradski prijevoz osoba s invaliditetom
14. Dnevni boravak za starije osobe
15. Skrb o prehrani građana – topli obroci i paketi hrane
16. Zdravstvena njega u kući starih i bolesnih osoba
17. Pomoć u kući starim i bolesnim osobama
18. Skrb o braniteljima
19. Naknada pogrebnih troškova
20. Jednokratne novčane naknade
21. Pomoć umirovljenicima s nižim mirovinama
22. Naknade za onkološke bolesnike
23. Sufinanciranje projekta pristupačnosti osoba s invaliditetom pri višestambenim zgradama
24. Institucionalna podrška udrugama –za rad s osobama s invaliditetom
25. Program Potencijali zajednice

**Članak 18.**

1. **PREHRANA DJECE U DOJENAČKOJ DOBI – MLIJEKO ZA DOJENČAD**

Pravilna prehrana u ranoj životnoj dobi baza je zdravlja, ne samo u djetinjstvu već i kasnije. U djetinjstvu je preduvjet normalnog rasta i razvoja djeteta kako fizičkog tako i mentalnog. Najbolje mlijeko u dojenačkoj dobi je, bez dvojbe, majčino mlijeko no u slučajevima kad dojenje nije moguće ili je nedostatna količina onda se kao zamjena tj. nadopuna preporučaju tvornički prilagođena odnosno adaptirana dojenačka mlijeka.

Pravo na adaptirano dojenačko mlijeko imaju djeca u starosti do jedne godine čiji članovi kućanstva ispunjavaju kriterije ukupnog prihoda svih članova kućanstva iz članka 12. ovog Programa.

Mlijeko za dojenčad odobrava se temeljem preporuke patronažne službe Doma zdravlja Karlovačke županije.

Odobrena količina mlijeka za dojenčad iznosi 5 kutija adaptiranog mlijeka mjesečno po djetetu do 6 mjeseci starosti s uključenom dostavom u kuću te 2 kutije adaptiranog mlijeka mjesečno po djetetu od navršenih 6 mjeseci do godine dana starosti.

**Članak 19.**

1. **NAKNADA SMJEŠTAJA U USTANOVU PREDŠKOLSKOG ODGOJA**

Predškolski odgoj je sastavni dio sustava odgoja, obrazovanja i skrbi o djeci, a obuhvaća programe odgoja, obrazovanja, zdravstvene zaštite, prehrane i socijalne skrbi koji se ostvaruju u dječjim vrtićima, te iznimno, u drugim ustanovama i udrugama. Djelatnost predškolskog odgoja u Karlovcu odvija se u Dječjem vrtiću Karlovac, Dječjem vrtiću Četiri rijeke i Centru za odgoj i obrazovanje djece i mladeži Karlovac.

Pravo na naknadu za trošak smještaja u vrtiću visini od 50%troškova imaju djeca čiji članovi kućanstva ispunjavaju kriterije ukupnog prihoda svih članova kućanstva iz članka 12. ovog Programa.

Pravo na naknadu za trošak smještaja u vrtiću visini od 100%troškova imaju djeca iz udomiteljskih obitelji koji svoj status dokazuju rješenjem o udomiteljstvu, te djeca smještena u ustanove socijalne skrbi koja status dokazuju rješenjem o smještaju, odnosno ne podliježu kriterijima iz članka 12. ovog Programa.

Pravo na naknadu za trošak smještaja utvrđuje se dva puta godišnje, u siječnju i rujnu tekuće godine, a ostvaruje se podnošenjem zahtjeva Upravnom odjelu za društvene djelatnosti, uz predočenje potrebnih dokaza, koji će korisniku izdati rješenje o utvrđenom pravu.

**Članak 20.**

1. **NAKNADE ZA UČENIKE U OSNOVNIM ŠKOLAMA**

Pravo na naknadu u osnovnim školama imaju učenici čija kućanstva ispunjavaju kriterije ukupnog prihoda svih članova kućanstva iz članka 12. ovog Programa, a tu vrstu prava ne ostvaruju po nekom drugom osnovu odnosno na neki drugi način.

**Naknada za trošak produženog boravka u osnovnoj školi**

Osim učenika koji pravo na naknadu ostvaruju temeljem kriterija ukupnog prihoda svih članova kućanstva iz članka 12. ovog Programa, pravo na naknadu ukupnog troška produženog boravka u osnovnim školama imaju:

* udomljena djeca
* iznimno djeca iz obitelji koja su po procjeni stručne službe Škole u izuzetno lošim psihološkim, zdravstvenim i ekonomskim uvjetima, a koja pohađaju program produženog boravka u školama kojima je Grad osnivač.

Vrijednost obroka po učeniku i način provedbe određuje se temeljem ugovora sklopljenog s osnovnom školom koju učenik pohađa.

Navedena prava se utvrđuju dva puta godišnje, u siječnju i u rujnu tekuće godine, a ostvaruju se podnošenjem Zahtjeva od strane roditelja/staratelja Upravnom odjelu za društvene djelatnosti.

**Članak 21.**

1. **NAKNADE ZA TROŠKOVE LJETOVANJA DJECE U HOSTELU KARLOVAC d.o.o**

Ljetovanje djece u pravilu se organizira u Hostelu Karlovac d.o.o., a pod pojmom ljetovanja podrazumijeva se i sudjelovanje u školskoj športskoj školi, športskom klubu i športskom kampu u svrhu sportskih priprema.

Organizaciju ljetovanja (utvrđivanje termina, formiranje skupina, angažiranje voditelja, utvrđivanje programa boravka i organizacija puta) provodi Hostel Karlovac d.o.o.

Pravo na naknadu troška ljetovanja u Hostelu Karlovac d.o.o u Selcu, jednom godišnje u trajanju najviše do 10 dana u razdoblju od lipnja do kolovoza tekuće godine, imaju djeca predškolskog uzrasta smještena u Dječji vrtić Karlovac ili Dječji vrtić Četiri rijeke te ostala djeca s navršenih 6 godina života i učenici osnovnih škola, čija kućanstva ispunjavaju kriterije ukupnih primanja svih članova kućanstva iz članka 12. ovog Programa.

Pravo na naknadu troška ljetovanja u Hostelu Karlovac d.o.o u Selcu, jednom godišnje u trajanju najviše do 10 dana u razdoblju od lipnja do kolovoza tekuće godine, uz voditelje iz nadležne udruge ostvaruju i djeca osnovnoškolske i srednjoškolske dobi iz udomiteljskih obitelji. Status dokazuju rješenjem o udomiteljstvu odnosno ne podliježu kriterijima iz članka 12. ovog Programa.

Pravo na naknadu troška ljetovanja ostvaruje se podnošenjem zahtjeva od strane roditelja ili udomitelja uz predočenje potrebnih dokaza Upravnom odjelu za društvene djelatnosti koji Hostelu Karlovac d.o.o. dostavlja popis djece kojima je odobreno ljetovanje.

Pravo na naknadu troška ljetovanja odobrava se najkasnije do 30. srpnja tekuće godine.

**Članak 22.**

1. **NAKNADA ZA TROŠKOVE STANOVANJA - OGRJEV**

Pravo na jednokratnu godišnju naknadu za ogrjev mogu ostvariti kućanstva koja ispunjavaju kriterije ukupnog prihoda svih članova kućanstva iz članka 12. ovog Programa i koja se griju na drva, pelete, plin ili ogrjevno ulje.

Jednokratna godišnja naknada za ogrjev obuhvaća trošak nabave ogrjeva i odobrava se u novcu, u iznosu od 190,00 €.

Pravo na naknadu za ogrjev mogu ostvariti kućanstva čiji stanovi odnosno kuće nisu priključeni na sustav grijanja putem Gradske toplane d.o.o.

Upravni odjel za društvene djelatnosti, utvrđuje pravo na naknadu za ogrjev, te naknadu isplaćuje izravno na račun korisnika u tekućoj godini.

**Članak 23.**

1. **NAKNADA ZA TROŠKOVE STANOVANJA - KOMUNALIJE**

Naknada troškova komunalija odnosi se na troškove: komunalne naknade, čistoće, vodne usluge (naknade za uslugu javne vodoopskrbe, uslugu sakupljanja otpadnih voda i uslugu pročišćavanja otpadnih voda, fiksni i varijabilni dio), koji se naplaćuju putem tvrtke Inkasator d.o.o. Subvencija potrošnje vode iznosi do 3m3 po članu kućanstva mjesečno. Potrošnja vode iznad 3m3 neće se subvencionirati.

Pravo na 60% naknade troškova komunalija imaju kućanstva koja ispunjavaju kriterije ukupnog prihoda svih članova kućanstva iz članka 12. ovog Programa.

Utvrđeno pravo na naknadu troškova komunalija putem Inkasatora d.o.o, građani mogu koristiti počevši od veljače 2026. do kraja siječnja 2027. godine, uz obveznu reviziju nakon 6 mjeseci korištenja.

Korisnik je dužan u prethodnom mjesecu, prije isteka 6 mjeseci korištenja navedenog prava, dostaviti

Upravnom odjelu za društvene djelatnosti dokumentaciju radi utvrđivanja mogućnosti za daljnje korištenje naknade troškova komunalija.

Upravni odjel za društvene djelatnosti podnositelju zahtjeva izdaje rješenje o utvrđenom pravu na naknadu troškova stanovanja.

**Članak 24.**

1. **NAKNADA ZA TROŠKOVE STANOVANJA – ELEKTRIČNA ENERGIJA**

Pravo na naknadu troškova električne energije mogu ostvariti kućanstva koja ispunjavaju kriterije ukupnog prihoda svih članova kućanstva iz članka 12. ovog Programa

Naknada troškova električne energije se odobrava prema broju članova kućanstva u određenim iznosima mjesečno:

za samca - 18,00 €

za dvočlano kućanstvo - 20,00 €

za tročlano kućanstvo - 23,00 €

za četveročlano i višečlana kućanstva - 25,00 €

Upravni odjel za društvene djelatnosti dostavit će u HEP Elektra d.o.o., popis korisnika naknade s utvrđenim iznosom svaki mjesec tijekom godine, te izvršiti uplatu odobrenog iznosa mjesečno, što će korisnicima biti obračunato prilikom periodičnih obračuna potrošnje električne energije.

Utvrđeno pravo na naknadu troškova električne energije građani mogu koristiti od veljače 2026. godine do kraja siječnja 2027. godine, uz obveznu reviziju nakon 6 mjeseci korištenja.

Korisnik je dužan u prethodnom mjesecu prije isteka 6 mjeseci korištenja prava, Upravnom odjelu za društvene djelatnosti dostaviti dokumentaciju radi utvrđivanja mogućnosti za daljnje korištenje prava.

Upravni odjel za društvene djelatnosti podnositelju zahtjeva izdaje rješenje o utvrđenom pravu na naknadu troškova stanovanja.

Za korisnike koji koriste električnu energiju drugih opskrbljivača električne energije tj. distributera biti će isplaćen gore propisan iznos izravno na račun korisnika u polugodišnjim obrocima.

**Članak 25.**

1. **NAKNADA ZA TROŠKOVE STANOVANJA – CENTRALNO GRIJANJE**

Pravo na naknadu troškova centralnog grijanja, počevši od veljače 2026. do kraja siječnja 2027. imaju kućanstva koja ispunjavaju kriterije ukupnog prihoda svih članova kućanstva iz članka 12. ovog Programa tako da će račun biti umanjen za niže navedeni iznos naknade za zimske i ostale mjesece.

Zimski mjeseci u smislu ovog Programa su: siječanj, veljača, ožujak, travanj, listopad, studeni, prosinac i naknada za njih isplaćuje se u iznosu od 19,00 € mjesečno.

Za ostale mjesece, svibanj, lipanj, srpanj, kolovoz i rujan iznos naknade je 11,00 € mjesečno.

Utvrđeno pravo na naknadu troškova centralnog grijanja putem Gradske toplane d.o.o. građani mogu koristiti do obvezne revizije nakon 6 mjeseci korištenja.

Korisnik je dužan u prethodnom mjesecu, prije isteka 6 mjeseci korištenja prava, dostaviti Upravnom odjelu za društvene djelatnosti dokumentaciju radi utvrđivanja prava na daljnje korištenje naknade.

Upravni odjel za društvene djelatnosti podnositelju zahtjeva izdaje rješenje o utvrđenom pravu na naknadu troškova stanovanja.

**Članak 26.**

1. **NAKNADA ZA OSOBNE POTREBE NAJUGROŽENIJIM OSOBAMA**

Naknada za osobne potrebe priznaje se:

* Umirovljeniku koji živi u kućanstvu koje ispunjava kriterije ukupnih primanja kućanstva iz članka 12. ovog Programa, a čija mirovina ne prelazi iznos od 250,00 €.
* Primatelju naknade za nezaposlene hrvatske branitelje iz Domovinskog rata i članove njihovih obitelji, koji ispunjava kriterije ukupnih primanja kućanstva iz članka 12. ovog Programa, a čija primanja ne prelaze iznos od 250,00 €
* Korisniku Nacionalne naknade za starije osobe

Naknada u novcu iznosi 65,00 € mjesečno, a isplaćuje se izravno na račune građana svako tromjesečje, od dana podnošenja zahtjeva.

Pravo na naknadu za osobne potrebe ostvaruje se podnošenjem zahtjeva Upravnom odjelu za društvene djelatnosti, uz predočenje potrebnih dokaza.

**Članak 27.**

1. **Pravo na naknadu za sufinanciranje troškova najamnine**

Pravo na naknadu za sufinanciranje troškova najamnine, kao dijela troškova stanovanja, odnosi se na slobodno ugovorenu najamninu za stan u vlasništvu fizičke osobe.

Pravo na naknadu za sufinanciranje troškova slobodno ugovorene najamnine za stan u vlasništvu fizičke osobe može ostvariti Korisnik – samac ili kućanstvo koje plaća slobodno ugovorenu najamninu za stan u vlasništvu fizičke osobe, a čiji mjesečni prihodi ili ukupni mjesečni prihodi kućanstva ne prelaze iznose (cenzuse) utvrđene u članku 12., za određeni broj članova kućanstva.

Najmoprimac iz stavka 1. ovoga članka nema pravo na naknadu za troškove najamnine ako:

a) svi članovi njegova kućanstva nemaju prijavljeno prebivalište na adresi stana koji je u najmu,

b) ugovorom o najmu stana ne dokaže postojanje najma i iznosa najamnine (ugovor o najmu mora biti ovjeren

kod javnog bilježnika te dostavljen nadležnoj Poreznoj upravi),

c) stan ili dio stana daje u podnajam,

d) on ili članovi njegova kućanstva stan ne koriste za stanovanje ili ako se stan u cijelosti ili djelomice koristi za druge namjene,

e) ima drugu nekretninu u vlasništvu/suvlasništvu koja je uvjetna za stanovanje,

f) ako je ugovor o najmu Korisnik sklopio sa srodnikom u ravnoj lozi.

Odluku o uvjetima, kriterijima načinu i visini isplate naknade za troškove slobodno ugovorene najamnine za stan u vlasništvu fizičke osobe iz stavka 1. ovoga članka, za svaku godinu donosi gradonačelnik.

**Članak 28.**

1. **PRAVO NA BESPLATAN GRADSKI PRIJEVOZ GRAĐANA S NAVRŠENIH 65 GODINA ŽIVOTA**

Pravo na besplatan gradski prijevoz autobusima na području grada Karlovca ostvaruju građani s navršenih 65 godina života pod uvjetom da imaju prebivalište na području grada Karlovca ili boravište na području grada Karlovca dok im je prebivalište izvan područja grada Karlovca.

Pravo na besplatan prijevoz iz stavka 1. ostvaruje se od 1. siječnja 2026. godine.

Građani koji imaju godišnju kartu za 2025. godinu, mogu je na blagajni javnog prijevoznika zamijeniti za godišnju kartu za 2026. godinu pod uvjetima iz stavka 1. ovog članka.

Novi korisnici obvezni su podnijeti zahtjev Upravnom odjelu za društvene djelatnosti te priložiti dokaz da ispunjavaju uvjete iz stavka 1. ovog članka.

Građani koji tijekom 2026. godine ostvare pravo na besplatan gradski prijevoz, dobit će potvrdu s kojom će na blagajni prijevoznika podići prijevoznu kartu.

**Članak 29.**

1. **BOŽIĆNICE ZA UMIROVLJENIKE S NIŽIM MIROVINAMA**

Pravo na božićnicu za umirovljenike s nižim mirovinama imaju:

1. Umirovljenici s prebivalištem na području grada Karlovca čija ukupna mirovinska primanja (tuzemna i/ili inozemna sa svim dodacima) ne prelaze iznos od 650 €, a prema popisu HZMO.
2. Umirovljenici s prebivalištem na području grada Karlovca koji primaju mirovinu u iznosu do 650 € temeljem međunarodnog ugovora (inozemni korisnici mirovina)
3. Umirovljenici s invalidskim mirovinama zbog profesionalne nesposobnosti za rad koji se nalaze u radnom odnosu i njihova ukupna primanja ne prelaze iznos od 650 €.

Odluku o uvjetima, kriterijima i načinu isplate božićnice umirovljenicima s nižim mirovinama donosi gradonačelnik.

**Članak 30.**

1. **DNEVNI BORAVAK ZA STARIJE OSOBE**

Dnevni boravak za starije osobe – organiziran je u prostorijama Gradskog društva Crvenog Križa Karlovac u sklopu provedbe projekta pod nazivom Aktivni kutak 60+.

Program se održava kroz aktivnosti u Dnevnom boravku u kontinuitetu već 19 godina, prema unaprijed ugovorenom planu aktivnosti.

Cilj projektnih aktivnosti je uključiti što veći broj izoliranih starijih osoba koje žive u samačkim domaćinstvima u aktivnosti Dnevnog boravka, te time spriječiti njihovu socijalnu isključenost i institucionalizaciju.

**Članak 31.**

1. **PRAVO NA BESPLATAN GRADSKI PRIJEVOZ OSOBA S INVALIDITETOM**

Pravo na besplatan gradski prijevoz autobusima na području grada Karlovca ostvaruju građani koji imaju prebivalište na području grada Karlovca ili boravište na području grada Karlovca dok im je prebivalište izvan područja grada Karlovca te ispunjavaju barem jedan od posebnih uvjeta:

1. Osobe s invaliditetom - slijepi i slabovidni, gluhi i nagluhi, osobe s intelektualnim teškoćama ili osobe s tjelesnim i drugim oštećenjem 60% i više;
2. Pratitelji slijepih osoba.

Pravo na besplatan prijevoz iz stavka 1. ostvaruje se od 1. siječnja 2026. godine podnošenjem zahtjeva Upravnom odjelu za društvene djelatnosti.

Zahtjevi se podnose osobno ili putem Udruge, uz obvezno priloženu presliku rješenja nadležne institucije o utvrđenom statusu te dokaz da ispunjavaju uvjete iz stavka 1. ovog članka.

Nadležni Upravni odjel popis korisnika koji ispunjavaju uvjete iz stavka 1. ovog članka dostavlja javnom autobusnom prijevozniku.

Međusobna prava i obveze u svrhu provođenja ove usluge biti će definirana ugovorom.

Pravo na besplatan gradski prijevoz osoba s invaliditetom ne mogu ostvariti građani koji pravo na besplatan gradski prijevoz ostvaruju temeljem prava „Pravo na besplatan gradski prijevoz građana s navršenih 65 godina života“.

**Članak 32.**

1. **SKRB O PREHRANI GRAĐANA – TOPLI OBROCI I PAKETI HRANE**

Pravo na skrb o prehrani besplatna je i odobrava se ovisno o konkretnim prilikama, a obuhvaća:

* Topli obrok svakodnevno s dostavom u kuću.
* Topli obrok svakodnevno, koji korisnik osobno preuzima sukladno ugovoru zaključenom između Grada Karlovca i vršitelja usluga, uz obvezu korisnika da obroke preuzima u adekvatnim (higijenskim) porcijama. Topli obroci pripremaju se prema uobičajenim normativima.
* Paket suhe hrane s dostavom u kuću – 1 paket mjesečno, u pravilu kućanstvima na širem području Karlovca, odnosno korisniku koji zadovoljava takav vid pomoći u prehrani.

Jedan paket suhe hrane sadrži:

* brašno glatko - 1 kg,
* šećer - 1 kg,
* jestivo ulje - 1 l,
* riža - 1 kg,
* tjestenine razne - 1 kg,
* instant juhe razne - 5 paketića,
* konzerve ribe 125 g - 4 kom,
* čajna pašteta 100 g - 4 kom.,
* mesni doručak 150 g - 4 kom.,
* mlijeko - 2 l,
* konzerve (grah, grašak), 500g - 2 kom.

Pravo na tople obroke i pakete suhe hrane mogu ostvariti samci ili kućanstva koja ispunjavaju opće uvjete ukupnog prihoda kućanstva iz članka 12. ovog Programa, te barem jedan od posebnih uvjeta i to:

* Stari, bolesni i nemoćni koji nemaju nikakvih mogućnosti samopomoći u prehrani, po potrebi s dostavom obroka u kuću.
* Kućanstva s troje ili više djece koja žive u izrazito teškim socijalnim prilikama.
* Korisnici zajamčene minimalne naknade putem uputnice Hrvatskog zavoda za socijalni rad.
* Korisnici Centra za beskućnike, Karlovac
* Ostali građani koji su se našli u posebno teškim prilikama uslijed teških bolesti, uvjeta stanovanja ili drugih izvanrednih okolnosti, po preporuci Upravnog odjela za društvene djelatnosti.

Upravni odjel za društvene djelatnosti odobrava pravo na tople obroke i pakete suhe hrane, temeljem mišljenja Hrvatskog zavoda za socijalni rad, uz priloženu socijalnu anamnezu, te utvrđenim socijalnim statusom i materijalnim prilikama članova uže obitelji (roditelji, supružnik, djeca).

Pravo na tople obroke i pakete suhe hrane po potrebi može utvrđivati i Upravni odjel za društvene djelatnosti.

Obroci koji nisu preuzeti, ne mogu se ničim nadoknađivati. O eventualnoj spriječenosti preuzimanja obroka, korisnik je dužan obavijestiti Upravni odjel za društvene djelatnosti, kao i kuhinju vršitelja usluga, s kojom Grad Karlovac ima zaključen ugovor za pripremu i podjelu obroka.

Opravdani razlozi u slučaju neredovitog preuzimanja obroka bez prethodne obavijesti mogu biti isključivo spriječenost zbog bolesti (boravak u bolnici) ili privremena odsutnost iz mjesta prebivališta.

Za utvrđeno pravo na pomoć u prehrani, Upravni odjel za društvene djelatnosti izdaje potvrdu za razdoblje od 6 mjeseca uz obaveznu reviziju korisnika po isteku razdoblja. Za svako razdoblje potrebno je i mišljenje Hrvatskog zavoda za socijalni rad. Korisnici su sami dužni najkasnije 8 dana prije isteka šest mjeseci, podnijeti zahtjev za produženje prava korištenja.

**Članak 33.**

1. **ZDRAVSTVENA NJEGA U KUĆI STARIH I BOLESNIH OSOBA**

Usluge zdravstvene njege u kući obuhvaćaju: medicinsku njegu zbrinjavanja kroničnih rana, sprječavanje komplikacija dugotrajnog mirovanja, osobna higijena i toaleta, lokalna i peroralna terapija, mjerenje i registracija vitalnih funkcija, uzimanje materijala za laboratorijske pretrage, te drugi terapijski postupci koje odredi nadležni liječnik.

Pravo na zdravstvenu njegu u kući imaju građani koji ispunjavaju kriterije ukupnog prihoda kućanstva kako slijedi:

* samac do 570,00 €
* dvočlano kućanstvo do 600,00 €
* tročlano kućanstvo do 630,00 €
* četveročlano kućanstvo do 660,00 €
* za svakog daljnjeg člana kućanstva dodatnih 50,00 €

Pored navedenih kriterija, podnositelj zahtjeva treba zadovoljavati i posebne uvjete:

* Osoba je nepokretna ili polupokretna, odnosno koristi invalidska kolica;
* Osoba boluje od teških kroničnih ili akutnih bolesti koje zahtijevaju svakodnevnu specifičnu zdravstvenu njegu;
* Osoba ima liječničku dokumentaciju o nužnosti zdravstvene njege u kući;
* Osoba ima odobren određen broj sati zdravstvene njege u kući, za koju troškove snosi Hrvatski zavod za zdravstveno osiguranje.

Zdravstvena njega u kući ostvaruje se putem institucija registriranih za tu djelatnost, temeljem ugovora o međusobnim pravima i obvezama s Gradom Karlovcem.

Broj sati tretmana odobrava se u trajanju do 30 sati mjesečno po korisniku, kao dodatni tretman zdravstvene njege u kući, ovisno o broju sati tretmana odobrenog od nadležnog tijela i na teret Hrvatskog zavoda za zdravstveno osiguranje.

Upravni odjel za društvene djelatnosti donosi rješenje o odobravanju broja sati tretmana zdravstvene njege u kući.

**Članak 34.**

1. **POMOĆ U KUĆI STARIM I BOLESNIM OSOBAMA**

Usluge pomoći u kući obuhvaćaju: održavanje osobne higijene, organiziranje prehrane u kući (nabava namirnica), zagrijavanje i pospremanje prostorija, pranje i glačanje rublja, organizacija odlaska liječniku i dostava lijekova, veza u komunikaciji sa službama i institucijama, usluga podmirivanja računa troškova stanovanja i drugih obveza korisnika.

Usluge se odnose na osnovne prostorije stana ili kuće, a po sadržaju ne mogu prijeći zadovoljavanje osnovnih životnih potreba korisnika.

Pravo na usluge pomoći u kući imaju građani koji ispunjavaju kriterije ukupnog prihoda kućanstva kako slijedi:

* samac do 500,00 €
* dvočlano kućanstvo do 530,00 €
* tročlano kućanstvo do 560,00 €
* četveročlano kućanstvo do 600,00 €
* za svakog daljnjeg člana kućanstva dodatnih 50,00 €

Pored navedenih kriterija podnositelji zahtjeva trebaju ispunjavati i posebne uvjete:

* da nisu u mogućnosti samostalno živjeti iz zdravstvenih razloga (nepokretni ili polupokretni) ili zbog visoke životne dobi i nemoći nisu u mogućnosti sami o sebi brinuti i zadovoljavati osnovne životne potrebe;
* da nemaju članova uže obitelji (roditelji, supružnik, djeca) ili im oni iz zdravstvenih ili drugih opravdanih razloga nisu u mogućnosti pružiti pomoć
* da su onkološki bolesnici i nisu u mogućnosti sami o sebi brinuti i zadovoljavati osnovne životne potrebe.

Pomoć u kući ostvaruje se putem institucija registriranih za tu djelatnost, temeljem ugovora o međusobnim pravima i obvezama s Gradom Karlovcem

Broj sati tretmana pomoći u kući odobrava se u trajanju do najviše 28 sati mjesečno po korisniku.

Upravni odjel za društvene djelatnosti donosi rješenje o odobravanju broja sati tretmana Pomoći u kući.

**Članak 35.**

1. **NAKNADA POGREBNIH TROŠKOVA**

Naknada pogrebnih troškova obuhvaća naknadu za osnovna opremu i uslugu ukopa.

U naknadu pogrebnih troškova ne ulaze troškovi grobnog mjesta, koje obitelj pokojnika snosi sama. Ukoliko to nije moguće, ukop se obavlja na groblju i grobnom mjestu koje je pogrebniku na raspolaganju, a u slučaju nemogućnosti ukopa, može se izvršiti kremiranje i polaganje urne u odgovarajuću grobnicu.

Pravo na naknadu pogrebnih troškova opreme i ukopa umrlih osoba može se ostvariti za osobe koje:

* pravo na pogrebne troškove ne ostvaruju temeljem Zakona o socijalnoj skrbi (Narodne novine [18/22](https://www.zakon.hr/cms.htm?id=52195), [46/22](https://www.zakon.hr/cms.htm?id=52192), 119/22, 71/23, 156/23 i 61/25)
* su nepoznatog prebivališta.
* su živjele same i nemaju članova uže obitelji (roditelji, supružnik, djeca) i ukoliko pogrebni troškovi nisu osigurani na drugi način.
* su živjele u kućanstvu, a svi članovi kućanstva ispunjavaju uvjete iz kriterija prihoda svih članova kućanstva iz članka 12. ovog Programa, te ne postoje drugi članovi uže obitelji.

Pravo na naknadu pogrebnih troškova ne može se ostvariti:

* za umrle osobe koje imaju članove uže obitelji (roditelji, supružnik, djeca), a nisu s njima živjeli u kućanstvu
* za umrle osobe, koje su bile članovi neke organizacije za posmrtnu pripomoć te se tako podmiruju pogrebni troškovi.
* u slučajevima kada je poznat nasljednik nekretnina i druge imovine pokojnika (kuća, stan, zemljište, novčana sredstva), koji je u tom slučaju dužan snositi pogrebne troškove.

Za ostvarivanje prava na naknadu pogrebnih troškova, zahtjev i svu potrebnu, odnosno raspoloživu dokumentaciju, Upravnom odjelu za društvene djelatnosti mogu podnijeti članovi obitelji ili kućanstva, skrbnici, druge bliske osobe i institucije socijalne skrbi.

Usluge prijevoza pokojnika i ukopa ovlaštena je obavljati isključivo gradska tvrtka Zelenilo d.o.o. Karlovac.

Za pogrebe na grobljima izvan područja grada Karlovca, troškovi ukopa neće se priznavati, osim u izuzetno specifičnim slučajevima, temeljem rješenja gradonačelnika.

**Članak 36.**

1. **SKRB ZA BRANITELJE**

Hrvatski branitelji iz Domovinskog rata imaju pravo na ukop ili ispraćaj uz vojnu počast. Troškove ukopa ili ispraćaja uz vojnu počast sufinanciraju Grad Karlovac i Ministarstvo hrvatskih branitelja.

Ukoliko obitelj pokojnika nema grobno mjesto, odnosno isto je popunjeno ili ukop nije moguć zbog drugih okolnosti na koje obitelj nije imala utjecaja, ono će se dodijeliti te će polovicu predviđenog iznosa, sukladno Zakonu o hrvatskim braniteljima iz Domovinskog rata i članovima njihovih obitelji (NN 121/17, 98/19, 84/21, 156/23), podmiriti Grad Karlovac, a dio troška sufinancirat će Ministarstvo hrvatskih branitelja. Razliku cijene do punog iznosa grobnog mjesta podmiruje obitelj.

**Članak 37.**

1. **JEDNOKRATNE NOVČANE NAKNADE**

Jednokratna novčana naknada može se odobriti kućanstvu (samcu/obitelji) za:

* pomoć pri podmirenju izvanrednih troškova nastalih uslijed iznenadnih i posebno teških trenutačnih životnih okolnosti (bolesti ili smrti člana obitelji i druga egzistencijalna situacija) kada ne postoji mogućnost podmirenja osnovnih životnih potrebe, a s ciljem prevencije nastanka težih posljedica,
* pomoći građanima u troškovima posebno skupog liječenja vrlo teških i rijetkih bolesti,
* pomoći građanima u nužnom saniranju izuzetno loših, nehigijenskih, ili opasnih uvjeta stanovanja,
* pomoć građanima u troškovima nastalim uslijed prirodne nepogode, a po službenom proglašenju iste,
* prigodne darove djeci i socijalno najugroženijim kućanstvima (Uskrs, Božić i eventualne druge prigode),
* ostvarivanje samostalnog života udomljenoj djeci kod prestanka udomljenja,
* pomoći korisnicima smještaja u „Tajnom skloništu za žene, žrtve nasilja“ kojim upravlja Ženska grupa Karlovac „Korak“

Za ostvarivanje prava iz stavka 1. ovog članka korisnik je dužan podnijeti poseban pisani zahtjev te priložiti dokumentaciju iz koje je vidljiva situacija za koju se traži pomoć.

Novčani iznos koji podnositelju zahtjeva može biti odobren za namjenu iz stavka 1. ovog članka određivati će se obzirom na težinu trenutačnih životnih okolnosti i učestalosti podnošenja zahtjeva..

O zahtjevima za dodjelu jednokratne novčane naknade odlučuje Povjerenstvo za rješavanje zahtjeva o dodjeli jednokratne novčane naknade (dalje – Povjerenstvo) koje imenuje gradonačelnik.

Jednokratna novčana naknada može se odobriti samo jednom godišnje, osim u iznimnim slučajevima posebno teških trenutačnih životnih okolnosti.

Isplata jednokratne novčane naknade vrši se temeljem rješenja gradonačelnika izravno na račun korisnika.

**Članak 38.**

1. **NAKNADE ZA ONKOLOŠKE BOLESNIKE**

Jednokratna novčana naknada priznaje se onkološkom bolesniku za podmirenje troškova liječenja od malignih bolesti u godini u kojoj se pomoć traži i uz uvjet da se bolesnik trenutno nalazi u fazi liječenja.

Za ostvarivanje ovog prava korisnik je dužan podnijeti poseban pisani zahtjev te priložiti medicinsku dokumentaciju kojom se potvrđuju uvjeti iz stavka 1. ovog članka.

O zahtjevima za dodjelu jednokratne novčane naknade za onkološke bolesnike odlučuje Povjerenstvo za rješavanje zahtjeva o dodjeli jednokratne novčane naknade za onkološke bolesnike (dalje – Povjerenstvo) koje imenuje gradonačelnik

Onkološki bolesnici koji su u protekloj proračunskoj godini ostvarili navedeno pravo ne mogu ostvariti isto pravo u tekućoj godini osim u slučaju ako se radi o progresiji bolesti uz predočenje dokaza o navedenom.

Jednokratna novčana naknada iznosi 500,00 eura a za djecu do navršenih 15 godina života iznosi 700,00 eura,

Isplata jednokratne novčane naknade vrši se temeljem rješenja gradonačelnika izravno na račun korisnika.

**Članak 39.**

1. **SUFINANCIRANJE PROJEKTA PRISTUPAČNOSTI OSOBA S INVALIDITETOM PRI VIŠESTAMBENIM ZGRADAMA**

U cilju prilagodbe i pristupačnosti građevina osobama s invaliditetom, višestambena zgrada, njezin dio ili oprema na području Grada Karlovca čija će prilagodba ili uređenje biti sufinancirano jesu:

* stambene i stambeno poslovne zgrade sa minimalno četiri samostalne uporabne jedinice, a da je pretežita namjena građevine za stanovanje, a nalaze se u suvlasništvu osoba koje nisu obiteljski povezane,
* njezin dio ili oprema: rampa, dizalo, vertikalno podizna platforma, koso podizna sklopiva platforma, prilaz ulazu, ulazni prostor, stubište, taktilne oznake za kretanje i dr.

Pristupačnost, unapređenje pristupačnosti i jednostavna prilagodba pristupačnosti osigurava se obveznim projektiranjem i izvođenjem radova na način da sadrže obvezne elemente pristupačnosti i/ili da udovoljavaju uvjetima uporabe pomagala osoba s invaliditetom na način i u slučajevima propisanim Pravilnikom o osiguranju pristupačnosti građevina osobama s invaliditetom i smanjene pokretljivosti (NN 78/13), primjenom Tehničkog propisa o osiguranju pristupačnosti građevina osobama s invaliditetom i smanjene pokretljivosti (NN 12/23).

U Proračunu Grada Karlovca osigurana su sredstva za sufinanciranje projekata pristupačnosti pri višestambenim zgradama u iznosu od 150.000,00 eura.

**Članaka 40.**

1. **INSTITUCIONALNA PODRŠKA UDRUGAMA – RAD S OSOBAMA S INVALIDITETOM**

Upravni odjel za društvene djelatnosti temeljem odluke gradonačelnika raspisuje javni poziv za financiranje institucionalne podršku organizacijama civilnog društva koje se bave društveno osjetljivim skupinama za trogodišnje razdoblje.

Cilj Javnog natječaja jest odabrati najkvalitetnije projektne prijave i u trogodišnjem razdoblju osigurati djelovanje i podržati razinu održivosti organizacija civilnog društva koje se bave društveno osjetljivim skupinama odnosno osobama s invaliditetom i djecom s teškoćama u razvoju.

Temeljem provedenog javnog poziva međusobna prava i obveze regulirati će se ugovorom.

**Članak 41.**

1. **POTENCIJALI ZAJEDNICE**

Cilj ovog Programa je osnažiti lokalne zajednice kroz razvoj i provedbu inovativnih projekata koji će poboljšati kvalitetu života građana kroz partnerstvo s drugim institucijama, udrugama i zakladama.

Međusobna prava i obveze u svrhu provođenja Programa regulirana su Sporazumom o suradnji između Grada Karlovca i Nacionalne zaklade za razvoj civilnog društva.

Nacionalna zaklada za razvoj civilnoga društva svake godine odobrava Gradu Karlovcu određeni iznos financijske podrške kojom se financiraju projektne aktivnosti te sudjelovanje predstavnika Grada Karlovca te osoba treće životne dobi uključenih u Program na svim zajedničkim aktivnostima.

**Članak 42.**

1. **PROJEKT SINERGY – OSIGURAVANJE SINERGIJSKOG PRISTUPA INTEGRACIJI**

Cilj projekta je uspostavljanje suradnje lokalne koordinacije za integraciju Grada Karlovca i jačanje kapaciteta Grada Karlovca za integraciju državljana trećih zemalja kroz edukacije, senzibilizacijske kampanje s ciljem osvještavanja građana o prednostima integracije državljana trećih zemalja te druge aktivnosti vezane uz uključivanje i podršku ovim osobama.

Međusobna prava i obveze u svrhu provođenja projekta regulirana su Sporazumom o suradnji između Grada Karlovca i Ureda za ljudska prava i prava nacionalnih manjina.

1. **PODNOŠENJE ZAHTJEVA**

**Članak 43.**

Zahtjev za ostvarivanje prava podnosi se na obrascu utvrđenom za svako pravo. Uz zahtjev, podnositelj je dužan prijaviti sve prihode kućanstva i priložiti dokaze o prihodima svih članova kućanstva.

Podnositelj Zahtjeva dužan je uz Zahtjev priložiti propisanu dokumentaciju, a na traženje stručnog suradnika za provedbu Programa subvencija troškova stanovanja i drugih prava iz socijalne skrbi za 2026. godinu dužan je predočiti, odnosno priložiti i dodatnu dokumentaciju, te u određenim slučajevima dati i pisanu izjavu.

**Članak 44.**

Svi Zahtjevi za pojedine oblike pomoći nalaze se na službenim stranicama Grada Karlovca, a mogu se podići i u Upravnom odjelu za društvene djelatnosti.

1. **PRIJELAZNE I ZAVRŠNE ODREDBE**

**Članak 45.**

Sredstva za provođenja ovog Programa planirana su u Proračunu Grada Karlovca za 2026. godinu. Predviđena struktura i ukupni iznos potrebnih sredstava za izvršenje Programa za 2026. godinu, sastavni su dio Programa. Razlika između iznosa sredstava utvrđenih Proračunom Grada Karlovca za 2026. godinu za izvršenje Programa po pojedinim proračunskim pozicijama i iznosa potrebnih sredstava za izvršenje Programa u 2026. godini, osigurat će se Izmjenama i dopunama Proračuna Grada Karlovca za 2026. godinu.

**Članak 46.**

Grad Karlovac će s pojedinim institucijama i trgovačkim društvima, temeljem provedenog postupka, sukladno odredbama Zakona o javnoj nabavi (NN120/16, 114/22), ugovorom utvrditi međusobna prava i obveze u svrhu provođenja pojedinih prava i usluga iz ovog Programa. Troškove stanovanja, tvrtke mogu obračunavati samo prema čistoj cijeni usluge, bez kamata, dugovanja, sudskih ili drugih troškova, koje je prouzročio korisnik.

**Članak 47.**

O zahtjevima u iznimnim slučajevima za ostvarivanje prava i usluga iz ovog Programa odlučit će Upravni odjel za društvene djelatnosti, nakon temeljitog uvida u socijalno stanje i specifične okolnosti podnositelja zahtjeva, njegove obitelji, odnosno kućanstva.

**Članak 48.**

Kućanstvima koja žive isključivo od jedne mirovine, čiji iznos udovoljava kriterijima ukupnog prihoda kućanstva iz članka 12. ovog Programa, pravo na troškove stanovanja, odobravat će se do siječnja naredne godine.

**Članak 49.**

Korištenje prava utvrđenih temeljem ovog Programa počinje u pravilu od prvog dana sljedećeg mjeseca nakon podnošenja zahtjeva osim u slučajevima kada je drugačije određeno ovim Programom.

Sukladno tome rješenja za korištenje pojedinih prava i usluga važe od prvog dana sljedećeg mjeseca nakon podnošenja zahtjeva do isteka roka od najdulje 6 mjeseci.

Upravni odjel za društvene djelatnosti dužan je provesti reviziju prava korisnika na troškove stanovanja svakih šest mjeseci.

Daljnje korištenje prava i usluga ostvarivat će se podnošenjem novog zahtjeva.

Izuzetak su oblici pomoći:Pomoć u kući starim i bolesnim osobama, Zdravstvena njega u kući starih i bolesnih osoba, Prehrana djece u dojenačkoj dobi – mlijeko za dojenčad, Skrb o prehrani – topli obroci i paketi hrane kod kojih bi prekid kontinuiteta pomoći ugrozio životne prilike članova kućanstva.

Upravni odjel za društvene djelatnosti utvrdit će tijekom godine rokove za podnošenje zahtjeva za pojedine oblike pomoći, ovisno o mogućnosti izvršenja programa i trošenju predviđenih sredstava.

**Članak 50.**

Korisnik pojedinog oblika pomoći dužan je Upravnom odjelu za društvene djelatnosti, prijaviti svaku promjenu koja utječe na korištenje prava na pojedine oblike pomoći (adresa stanovanja, broj članova kućanstva, ostvarivanje novih ili gubitak mjesečnih primanja, te eventualne druge podatke), u roku od 8 dana od dana nastanka promjene.

**Članak 51.**

Korisnik koji je ostvario neko pravo socijalne skrbi propisano ovim Programom, dužan je nadoknaditi štetu ako je:

- na temelju neistinitih ili netočnih podataka za koje je on, odnosno njegov skrbnik, znao ili morao znati da su neistiniti odnosno netočni, ili na drugi protupravan način, ostvario pravo koje mu ne pripada ili ga je ostvario u većem opsegu nego što mu pripada,

- ostvario pravo zbog toga što on, odnosno njegov skrbnik, nije prijavio promjenu koja utječe na gubitak ili opseg prava za koju je on, odnosno njegov skrbnik, znao ili morao znati.

**Članak 52.**

Novčanom kaznom, srazmjerno visini dobivenog iznosa ostvarenog prava, kaznit će se korisnik koji je dao neistinite podatke na temelju kojih je ostvario pravo iz ovog Programa, te je dužan vratiti neosnovano primljene iznose koje je stekao na temelju ovog Programa.

**Članak 53.**

Protiv rješenja Upravnog odjela za društvene djelatnosti Grada Karlovca, o utvrđivanju prava korištenja pojedinog oblika pomoći utvrđenog Programom, podnositelj zahtjeva može izjaviti žalbu nadležnom upravnom tijelu Karlovačke županije u roku od 15 dana o dana primitka rješenja.

**Članak 54.**

Upravni odjel za društvene djelatnosti obvezuje se Gradskom vijeću Grada Karlovca podnijeti Izvješće o provedbi ovog Programa za proteklu godinu.

**Članak 55.**

Ovaj Program objavit će se u „Glasniku Grada Karlovca“, a stupa na snagu 1. siječnja 2026. godine.

PREDSJEDNIK

GRADSKOG VIJEĆA GRADA KARLOVCA

Mario Jovković, mag. psych.

OBRAZLOŽENJE

**prijedloga Programa subvencija troškova stanovanja**

**i drugih prava iz socijalne skrbi za 2026.** **godinu**

Socijalna skrb je, sukladno Zakonu o socijalnoj skrbi (Narodne novine [18/22](https://www.zakon.hr/cms.htm?id=52195), [46/22](https://www.zakon.hr/cms.htm?id=52192), 119/22, 71/23, 156/23 i 61/25), djelatnost od interesa za Republiku Hrvatsku kojom se osiguravaju i ostvaruju mjere i programi namijenjeni socijalno ugroženim osobama, kao i osobama s nepovoljnim osobnim ili obiteljskim okolnostima, koji uključuju prevenciju, promicanje promjena, pomoć u zadovoljavanju osnovnih životnih potreba i podršku pojedincu, obitelji i skupinama, s ciljem unapređenja kvalitete života i osnaživanja korisnika u samostalnom zadovoljavanju osnovnih životnih potreba te njihovog aktivnog uključivanja u društvo.

Program subvencija troškova stanovanja i drugih prava iz socijalne skrbi za 2026. godinu temelji se na Zakonu o socijalnoj skrbi (Narodne novine [18/22](https://www.zakon.hr/cms.htm?id=52195), [46/22](https://www.zakon.hr/cms.htm?id=52192), 119/22, 71/23, 156/23 i 61/25) i Odluci o socijalnoj skrbi Glasnik Grada Karlovca broj 20/22).

Za provođenje ovog Programa u Proračunu Grada Karlovaca za 2026. godinu planirano je 1.154.800,00 eura. Sredstva su namijenjena za razne oblike naknada i usluga kućanstvima socijalno ugroženih osoba koji ispunjavaju uvjete i kriterije utvrđene Programom s ciljem ostvarivanja osnovnih preduvjeta za kvalitetan život, pomoć slabima, nemoćnima, osobama s invaliditetom, beskućnicima, umirovljenicima, očuvanje zdravlja djece i starijih osoba te skrbi za djecu i odraslih osoba s teškoćama u razvoju.

Predlažemo Gradskom vijeću Grada Karlovca da prihvati Program subvencija troškova stanovanja i drugih prava iz socijalne skrbi za 2026. godinu.

Sastavila:

Voditeljica Odsjeka za socijalna skrb Pročelnica

i umirovljenike Draženka Sila-Ljubenko, prof.

Marina Stoičić, dip.oec.