**ANALIZA STANJA SUSTAVA CIVILNE ZAŠTITE**

**NA PODRUČJU GRADA KARLOVCA ZA**

**2025. GODINU**

**UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanje ljudi, životinja, materijalnih i kulturnih dobara i okoliša u velikim nesrećama i katastrofama.

Civilna zaštita je od javnog interesa za Republiku Hrvatsku i za sigurnost Republike Hrvatske, a zadaće civilne zaštite obuhvaćene su Zakonom o sustavu civilne zaštite (“Narodne novine“ broj 82/15 , 118/18, 31/20, 20/21 i 114/22).

Zakonom o sustavu Civilne zaštite jasnije se propisuju nadležnosti sudionika i operativnih snaga u sustavu civilne zaštite po pitanjima značajnim za integriranje svih djelatnosti snaga, tijela i općenito jačanje sposobnosti cjelokupnog sustava za djelovanje u velikim nesrećama i katastrofama.

Mjere i aktivnosti u sustavu civilne zaštite na temelju članka 8. Zakona o sustavu civilne zaštite provode sljedeći sudionici:

* Vlada Republike Hrvatske
* Ministarstvo unutarnjih poslova, kao središnje tijelo državne uprave nadležno za poslove civilne zaštite (Ministarstvo)
* tijela državne uprave i druga državna tijela
* Oružane snage Republike Hrvatske i policija
* jedinice lokalne i područne (regionalne) samouprave.

**OPERATIVNE SNAGE SUSTAVA CIVILNE ZAŠTITE GRADA KARLOVCA**

Mjere i aktivnosti u sustavu civilne zaštite na temelju Zakona o sustavu civilne zaštite na području Grada Karlovca provode sljedeće operativne snage sustava civilne zaštite:

* Stožer civilne zaštite Grada Karlovca,
* operativne snage vatrogastva,
* operativne snage Gradskog društva Crvenog križa Karlovac,
* operativne snage Hrvatske gorske službe spašavanja – Stanica Karlovac,
* udruge,
* povjerenici civilne zaštite Grada Karlovca,
* koordinator na lokaciji,
* pravne osobe u sustavu civilne zaštite.

**STOŽER CIVILNE ZAŠTITE GRADA KARLOVCA**

Stožer civilne zaštite Grada Karlovca je stručno, operativno i koordinativno tijelo koje usklađuje djelovanje operativnih snaga civilne zaštite u pripremnoj fazi prije nastanka posljedica izvanrednog događaja i tijekom provođenja mjera i aktivnosti civilne zaštite u velikim nesrećama i katastrofama, provodi plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže odluke o prestanku provođenju mjera i aktivnosti u sustavu civilne zaštite.

Stožer civilne zaštite Grada Karlovca imenovan je Odlukom gradonačelnika o imenovanju Stožera civilne zaštite Grada Karlovca, KLASA: 240-03/24-01/01, URBROJ: 2133-1-03/04-24-2 od 11. travnja 2024. godine, te Odlukom o izmjeni i dopuni Odluke o imenovanju Stožera civilne zaštite Grada Karlovca, KLASA: 240-03/25-01/01, URBROJ: 2133-1-03/04-25-1.

Radom Stožera rukovodi načelnica Stožera, Ivana Fočić, zamjenica gradonačelnika Grada Karlovca, dok je zamjenik načelnice Miroslav Rade, zapovjednik JVP Karlovac. Stožer ima načelnicu, zamjenika načelnice i 10 članova Stožera.

**Sjednice stožera civilne zaštite grada Karlovca**

U toku 2025. godine održana je jedna redovna sjednica i 9 izvanrednih sjednica Stožera civilne zaštite.

Redovna sjednica Stožera održana je: 17.04.2025. u svrhu donošenja redovnih godišnjih planova i aktivnosti, pripreme za protupožarnu sezonu te unapređenje sustava civilne zaštite.

Izvanredne sjednice Stožera održane su: 17.03.2025., 27.03.2025., 28.03.2025., 29.03.2025. (dvije sjednice), 01.07.2025., 03.07.2025., 25.11.2025., i 26.11.2025. godine.

Izvanredne sjednice Stožera održanih u ožujku 2025. godine održane su u više navrata iz razloga velikih količine oborina u kratkom vremenu i naglog porasta vodostaja rijeka, te su poduzete sve pripremne aktivnosti na sustavu obrane od poplava i koordinacija sa operativnim snagama civilne zaštite.

Izvanredne sjednice Stožera održane srpnju 2025. godine održane su na temu početka turističke sezone te vikenda u kojem se očekivao pojačani promet na cestama prema moru, a ujedno su se očekivale i gužve u prometu prema Zagrebu zbog održavanja koncerta.

Izvanredne sjednice Stožera održane u studenom 2025. godine održane su iz razloga najave velikih količine oborina te očekivanog porasta vodostaja rijeka. Bez obzira na najavljene projekcije vodostaja rijeka Stožer civilne zaštite je odlučio da se mjesnim odborima nizvodno od Karlovca dostave vreće s pijeskom kako bi u slučaju potrebe, dođe li do zatvaranja prometnica, mogli na vrijeme reagirati.

**OPERATIVNE SNAGE VATROGASTVA**

Na području Grada Karlovca djeluju: Javna vatrogasna postrojba Grada Karlovca (u daljnjem tekstu: JVP) i 25 dobrovoljnih vatrogasnih društava od kojih je jedno u gospodarstvu (u daljnjem tekstu: DVD) udružene u vatrogasnu zajednicu Grada Karlovca (VZGK).

Operativne snage vatrogastva su temeljna operativna snaga sustava civilne zaštite a djeluju u skladu s odredbama posebnih propisa kojima se uređuje područje vatrogastva.

Tokom 2025. godine operativne snage vatrogastva provodile su aktivnosti preventivnih mjera zaštite od požara, vršila se edukacija stanovništva o opasnostima i negativnim učincima požara, te upoznavanja o nedostacima spaljivanja biljnog otpada. Nastavilo se sa opremanjem vatrogasnih postrojbi materijalno tehničkim sredstvima, te se provodila stalna stručna osposobljavanja pripadnika vatrogasnih postrojbi, edukacijom i pokaznim vježbama.

Kontinuirano se radilo na razvijanje informacijskog sustava te osposobljavanja na sustavu Vatronet.

Provodile su se vježbe i natjecanja za vatrogasni podmladak i vatrogasnu mladež.

**VATROGASNA ZAJEDNICA GRADA KARLOVCA**

Vatrogasna zajednica Grada Karlovca okuplja 25 dobrovoljnih vatrogasnih društava od kojih je jedno u gospodarstvu, te jednu profesionalnu vatrogasnu postrojbu.

**Oprema i materijalna sredstva**

Do nedavno vozila stara preko 20 godina zanovljena su u velikom broju. Tijekom 2025. godine nabavljeno je vozilo za DVD Orlovac i provedena javna nabava za novu auto-cisternu za DVD Hrnetić-Novaki. Za vozilo DVD Gradac koje je nabavljeno u 2024. godini ove godine nabavljen je i ugrađen VT modul za gašenje požara. Prema zahtjevima i potrebama nabavljena je i osobna zaštitna odjeća i obuća za DVD-e.

Operativne snage za rad na obrani od poplave od 2025. godine posjeduju 4 plovila s pripadajućom opremom u DVD Donje Mekušje, DVD Brođani, DVD Koritinja i novonabavljeno plovilo za DVD Šišljavić.

Redovito se održavaju, opremaju i uređuju objekti DVD-a (domovi i spremišta) prema potrebama. Tijekom 2025. godine glavnina radova provedena je na uređenju doma i spremišta DVD-a Velika Jelsa.

**Operativni vatrogasci - kadrovska ekipiranost**

U vatrogasnoj zajednici Grada Karlovca (JVP Grada Karlovca i 25 DVD-a) djeluje 350 operativnih vatrogasaca. Vatrogasci se redovito osposobljavaju u zvanjima te usavršavaju u specijalnostima, čime se podiže njihova učinkovitost.

Također VZG brine o opremljenosti osobnom i zaštitnom odjećom i obućom, obnavljanjem iste nakon dotrajalosti ili oštećenja.

|  |  |  |
| --- | --- | --- |
| **FINANCIRANJE VZG-a** (iz proračuna Grada Karlovca) | | |
| 2024.g. (EUR) | 2025.g. (EUR) | 2026.g. (EUR) |
| **372.400,00** | **490.000,00** | **770.000,00** (Prijedlog plana proračuna) |
|  | | |

**JAVNA VATROGASNA POSTROJBA GRADA KARLOVCA**

Prioritetna operativna snaga u sustavu zaštite i spašavanja s obzirom na profesionalni kadar osposobljena je za gašenje požara, kao i za cijeli niz različitih aktivnosti vezanih uz spašavanje u ostalim opasnim situacijama.

**Oprema i materijalna sredstva, vatrogasni centar**

JVP Karlovac ima na raspolaganju opremu i vozila koja su najvećim dijelom nabavljena kroz program Vlade RH i sufinanciranje od strane Grada Karlovca kao i iz vlastitih ostvarenih prihoda, a ista su temelj za uspješno i sigurno vođenje intervencija. Nabavljeno je kombi vozilo Mercedes VITO za prijevoz vatrogasaca star godinu dana i polovni terenski teleskopski viljuškar IZ 2014. godinE. Servisi vozila su odrađeni kao i popravci od kojih je najznačajniji bio popravak pumpe navalnog vozila (KA593GH) i godišnji servis i popravak autoljestve (KA871EE).

Tijekom 2025. godine JVP Karlovac je nabavila 11 odijela za požare otvorenog prostora.

Planirana izgradnje zaobilaznice Zvijezde koja će značajno smanjiti manipulativni prostor potreban za skladištenje vatrogasnih vozila, opreme i tehnike, grad Karlovac izradio je tehničku dokumentacija i ishodio potrebne dozvole za montažnu garažu za smještaj šest vatrogasnih vozila u produžetku glavne zgrade. Proveden je postupak javne nabave za potrebne radove izgradnje garaže te su krajem studenog započeli radovi na izgradnji. Garaža će biti prizemna hala, od metalne nosive konstrukcije, te će biti grijana sa visećim grijačima zraka. Ukupna vrijednost radova i  nadzora iznosi 705.000 eura.

**Operativni vatrogasci - kadrovska ekipiranost**

Sistematizacijom radnih mjesta propisan je broj potrebnih profesionalnih vatrogasaca u JVP Karlovac za područje djelovanja, a ista se temelji na Procjeni ugroženosti od požara i Planom zaštite od požara za Grad Karlovac, koji propisuju način organiziranja vatrogasne službe u gradu Karlovcu.

Vlada RH i HVZ donijeli su više uredbi i pravilnika koji reguliraju prava profesionalnih vatrogasaca a rezultirale su donošenjem novog Pravilnika o unutarnjem ustroju JVP Karlovac, time su povećana sredstva koja Grad Karlovac izdvaja za plaće i rashode za zaposlene u JVP.

|  |  |  |
| --- | --- | --- |
| **FINANCIRANJE JVP-a** | | |
| 2024.g. (EUR) | 2025.g. (EUR) | 2026.g. (EUR) |
| **2.641.915,00** | **3.258.703,00** | **3.126.967,00** (Prijedlog plana proračuna) |
| Napomena: Navedeni iznosi osiguravaju se u udjelima; DEC (Državni proračun),  GRAD (Gradski proračun) i VL (vlastiti i ostalo). | | |
| DEC - 39%  GRAD - 49 %  VL - 12% | DEC - 34 %  GRAD - 58 %  VL - 8 % | DEC - 35 %  GRAD - 58 %  VL - 7 % |

**GRADSKO DRUŠTVO CRVENOG KRIŽA GRADA KARLOVCA**

Gradsko društvo Crvenog križa Karlovac (GDCK Karlovac) je punopravni član Hrvatskog Crvenog križa. Hrvatski Crveni križ sastavni je dio sustava zaštite i spašavanja u Republici Hrvatskoj te sudjeluje u aktivnostima vezanim uz krizne situacije, tijekom svih faza krize, od pripreme preko odgovora na kriznu situaciju i pomoći u oporavku po završetku krize.

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama. Okvir djelovanja operativnih snaga temelji se na Zakonu o sustavu civilne zaštite, Pravilniku o ustroju, pripremi i djelovanju Hrvatskog Crvenog križa u kriznim situacijama te ostalim relevantnim propisima.

Konkretne aktivnosti operativnih snaga GDCK Karlovac temelje se na:

* Procjeni rizika o prirodnim katastrofama i nesreća širih razmjera
* Planu zaštite i spašavanja
* Analizi stanja i procjeni okolnosti svake nastale konkretne krizne situacije u realnom vremenu

Operativne snage GDCK Karlovac čine djelatnici i volonteri društva Crvenog križa organizirani u:

* Krizni stožer GDCK Karlovac (5)
* Interventni tim (10)
* Služba traženja (1-2)
* Tim za psihosocijalnu podršku (5)
* Volonteri u kriznim situacijama

**Pripremne aktivnosti za djelovanje u kriznim situacijama**

Društvo je tijekom 2025. godine aktivno sudjelovalo u pripremnim aktivnostima vezanim uz krizne događaje tijekom svih faza krizne situacije.

Priprema za djelovanje operativnih snaga Crvenog križa u uvjetima kriznim situacijama širih razmjera se tijekom 2025. godine realizirala kroz:

* ažuriranje Procjene rizika od prirodnih katastrofa i nesreća širih razmjera GDCK
* ažuriranje Operativnog plana zaštite i spašavanja GDCK
* obuku i osposobljavanje pripadnika operativnih snaga GDCK
* opremanje opremom i sredstvima za djelovanje u uvjetima kriznih situacijama širih razmjera
* edukaciju stanovništva svih dobnih skupina, osobito ranjivih skupina (djece predškolskog uzrasta i osnovno školske dobi te osoba starije životne dobi) za postupanje u uvjetima nastanka kriznih situacija širih razmjera

Veliki naglasak je na radu Interventnog tima i Tima za psihosocijalnu podršku GDCK Karlovac te jačanju njihovih kapaciteta kroz vježbe civilne zaštite na gradskoj, županijskoj i međužupanijskoj razini:

* Županijska vježba civilne zaštite spašavanja u prometnim nesrećama širih razmjera

„Suradnja 2025.“

* Međužupanijska vježbi spašavanja u prometu „Tunel Mala Kapela 2025.“ (lipanj 2025.)

Pored sudjelovanja u vježbama civilne zaštite, tijekom 2025. godine ostvareno je pružanje logističke podrške kroz sudjelovanje specijalističkih ekipa Crvenog križa za realističko prikazivanje ozljeda međunarodnim natjecanjima vatrogasnih ekipa i ekipa hitne medicinske pomoći koje je Javna Vatrogasna Postrojba Grada Karlovca organizirala u Karlovcu:

* Međunarodno natjecanje u spašavanju u prometu „CROATIA RESCUE CHALLENGE 2025.“ (lipanj 2025.)
* Međunarodno natjecanje spašavanja u prometu „WORLD RESCUE CHELLENGE

2025“ (rujan 2025.)

Organiziranim i provedenim edukacijama, vježbama i međunarodnim natjecanjima su djelatnici i volonteri Crvenog križa proširivali postojeća i stjecali nova specijalistička znanja i vještine za djelovanje.

**Uređenje skladišnog objekta GDCK Karlovac u SKOK-u**

Tijekom 2025. godine nastavljeno je sa poslovima unutrašnjeg uređenja skladišta GDCK Karlovac te je realizirano:

* nabava i montiranje skladišnih regala potrebne (propisane) nosivosti
* izvršen je vizualni pregled, organizacija i pakiranje opreme i sredstava prema vrstama i namjenama
* uvođenje optičkog kabela, struje i ugradnja elektro brojila
* opremanje objekta s kompletom prve pomoći, propisanom vatrogasnom opremom i opremom zaštite na radu, kao i potrebnim uredskim namještajem
* rušenje stabala koji su svojim krošnjama otežavala pristup vozila ili potencijalno ugrožavala sigurnost krovišta skladišnog objekta
* košnje trave i uređenje eksterijera skladišnog objekta zbog osiguravanja kvalitetnog pristupa
* izvođenje građevinskih radova popravka utovarno-istovarne rampe koja se proteže ispred oba ulaza u skladišni objekt

Tijekom 2025. godine je prema dinamici prijema ili potrebama izdavanja vršen prijem, evidentiranje i skladištenje novih artikala i opreme te izdavanje opreme i sredstava za potrebe vježbi civilne zaštite ili drugih potreba.

Pored toga vršeni su i poslovi pregleda opreme i sredstava koja podliježe pregledu tehničke ispravnosti i njihova priprema za ovlašteni tehnički pregled/servis:

* vatrogasnih aparata u skladištu
* voznog parka GDCK
* pregled i popravci opreme nakon obavljenih radnih zadataka na terenu

**Odgovor na krizne situacije**

Tijekom 2025. godine ravnateljica Branka Hastor GDCK Karlovac redovito je sudjelovala u radu Stožera civilne zaštite, praćen je razvoj vremenskih uvjeta kao i društvenih situacija (ratovi, migracije).

Procjenjivana je mogućnost nastanka poplava karlovačkih rijeka te su vršene pravovremene pripreme ljudskih i materijalnih resursa GDCK Karlovac za eventualno angažiranje ukoliko dođe do poplavne situacije ili do bilo koje druge krizne situacije.

Tijekom 2025. godine nije došlo do izlijevanja karlovačkih rijeka, a time niti do potrebe angažiranja operativnih snaga, ali je zbog pojedinačnih kvarova na vodovodnim instalacijama u kućanstvima vršena kratkotrajna posudba isušivača vlage u 46 slučaja. Svi su isušivači vlage vraćeni u ispravnom stanju.

Od siječnja do studenog 2025. godine nastavljeno je pružanje psihosocijalne podrške raseljenim osobama iz Ukrajine kroz različite individualne i grupne aktivnosti kroz realizaciju projekta koji je financiran od strane Švicarskog Crvenog križa te je po završetku projekta, GDCK Karlovac nastavilo s radom u vlastitim kapacitetima zbog društvenih potreba koje i dalje zahtijevaju pomoć i djelovanje.

Socijalne aktivnosti u radu s raseljenim osobama su organizirane i realizirane u odnosu na iskazane potrebe i interese raseljenih osoba. U planiranju i organizaciji socijalnih aktivnosti participirala su djeca i odrasle osobe iskazujući potrebe, interese i poželjne termine grupnih aktivnosti kroz individualne razgovore i zajedničke sastanke. Projekt je završen 01. studenog 2025.

**Rad Službe traženja**

Rad Službe traženja temelji se na Ženevskim konvencijama, njihovim Dopunskim protokolima, rezolucijama međunarodnih konferencija Crvenog križa i Crvenog polumjeseca o nestalim osobama, Strategiji obnavljanja obiteljskih veza Međunarodnog pokreta Crvenog križa i Crvenog polumjeseca (2008. - 2018.), Zakonu o Hrvatskom Crvenom križu (NN 71/2010), te Pravilniku o Službi traženja Hrvatskog Crvenog križa (NN 52/07).

Gradsko društvo Crvenog križa Karlovac je tijekom 2025. obavljalo redovne poslove Službe traženja kroz slijedeće aktivnosti:

- rad Službe traženja za nestale osobe tijekom Domovinskog rata i 2. svjetskog rata

- rad Službe traženja za nestale osobe u mirnodopskom razdoblju

- izvještavanje Nacionalnog ureda Službe traženja u Hrvatskom Crvenom križu

- Individualne razgovore i procjenu potreba

- spajanje obitelji

- suradnja s drugim institucijama (SOA) zbog ostvarivanja kvalitetne istrage i pomoći članovima obitelji nestalih osoba

Od početka 2025. godine od Nacionalnog ureda Službe traženja zaprimljena su:

- 2 izvješća o identifikaciji posmrtnih ostataka traženih osoba prema Zahtjevima o traženju iz prijašnjih godina

- 2 izvješća o zatvaranju zahtjeva za traženje

- Razrješenja ili odgovori o daljnjim postupcima trenutno otvorenih slučajeva

|  |  |  |
| --- | --- | --- |
| FINANCIRANJE GDCK KARLOVAC (iz proračuna Grada Karlovca) | | |
| 2024.g. (EUR) | 2025.g. (EUR) | 2026.g. (EUR) (prijedlog plana proračuna) |
| **114.805,00** - sukladno zakonskoj obavezi za javne ovlasti GDCK i Službu traženja | **195.100,00** - sukladno zakonskoj obavezi za javne ovlasti GDCK i Službu traženja | **208.100,00** - sukladno zakonskoj obavezi za javne ovlasti GDCK i Službu traženja |
| **2.000,00** - sukladno Planu razvoja civilne zaštite Grada Karlovca | **2.000,00** - sukladno Planu razvoja civilne zaštite Grada Karlovca | **2.000,00** - sukladno Planu razvoja civilne zaštite Grada Karlovca |

**HRVATSKA GORSKA SLUŽBA SPAŠAVANJA – STANICA KARLOVAC**

**Važnost HGSS-a**

Temeljne djelatnosti Hrvatske gorske službe spašavanja – Stanica Karlovac je ključna žurna javna služba odgovorna za traganje i spašavanje na neurbanim i nepristupačnim trenima. Njezino djelovanje izravno utječe na ljudske živote osiguravanjem interventnosti (brzi odgovor na intervencije), neprekidne raspoloživosti (24/7, 365 dana godišnje) i visoko održavanje sposobnosti su ključni. Ove aktivnosti su nužne radi sigurnosti građana i turista te zahtijevaju financijska sredstva za pripravnost, održavanje opreme i ljudi, obnovu licenci, liječničke preglede i stalno usavršavanje članova, s obzirom na visoki rizik i odgovornost koji ta aktivnost traži.

**Operativna uloga HGSS-a u Civilnoj zaštiti**

HGSS stanica Karlovac također djeluje kao ključna operativna snaga Civilne zaštite Grada Karlovca. U slučaju velike nesreće, elementarnih nepogoda, potresa, poplava ili drugih katastrofa, što je propisano Zakonom o sustavu civilne zaštite, koji propisuju njihovu operativnu ulogu.

**Raznolike aktivnosti i ovlaštenja**

HGSS, kao javna služba obavlja različite zadatke u području javnih potreba građana, sukladno članku 19. Zakona o jedinicama lokalne i regionalne samouprave. Misija HGSS-a Stanice Karlovac je sigurnost građana i turista, sprječavanje nesreća i spašavanje ljudi i imovine što je regulirano kroz 24 djelatnosti i 11 javnih ovlasti u Zakonu o HGSS-u.

Pregled članova HGSS stanice Karlovac prema zvanju:

1. Instruktori HGSS-a (3 pripadnika)

2. Gorski spašavatelji (20 pripadnika)

3. Spašavatelji (17 pripadnika)

4. Pripravnici (10 pripadnika)

5. Suradnici (5 pripadnika)

Instruktori specijalnosti:

1. Instruktori medicine spašavanja (2 pripadnika)

2. Instruktori ronjenja (1 pripadnik)

3. Instruktori lavina (3 pripadnika)

4. Instruktori speleologije (7 pripadnika)

5. Instruktori zimskih tehnika (5 pripadnika)

6. Instruktori za spašavanja na divljim vodama i poplavama (4 pripadnika)

7. Instruktori za spašavanje čamcima na brzim vodama i poplavama (3 pripadnika)

8. Instruktori spašavanja iz leda (2 pripadnika)

9. Instruktori vožnje terenskih vozila u otežanim uvjetima (2 pripadnika)

10. Instruktori helikopterskog spašavanja (2 pripadnika)

11. Instruktori digitalne kartografije (4 pripadnika)

12. Instruktori za voditelje potraga (2 pripadnika)

Pripadnici sa spašavateljskim specijalnostima:

1. Spašavanja na brzim vodama i poplavama (10 pripadnik)

2. Voditelji potraga (6 pripadnika)

3. Voditelji brodice (13 pripadnika)

4. Upravljanje raft čamcem (3 pripadnika)

5. Digitalni kartografi (6 pripadnika)

6. Helikoptersko spašavanje (11 pripadnika)

7. Upravljanje kayakaom (4 pripadnika)

8. Upravitelji bespilotnih letjelica (3 pripadnika)

9. K9 potražni tim (3 pripadnika)

10. Ronioci (12 pripadnika)

Za pripadnike HGSS stanice Karlovac, redovito obnavljanje licenci je ključno za održavanje visokih standarda u njihovim specifičnim aktivnostima spašavanja. Ove licence su često dio svjetskih asocijacija koje postavljaju stroge smjernice za sigurnost i tehničke vještine. Periodična edukacija omogućuje pripadnicima da prate najnovije tehnike spašavanja, sigurnosne protokole i tehnologije koje podržavaju njihove zadatke. Kroz redovite obuke, članovi HGSS-a ostaju stručni i spremni za brzu i učinkovitu reakciju u hitnim situacijama, čime se osigurava sigurnost lokalne zajednice.

Kroz odrađenih 65 spasilačke aktivnosti do kraja listopada provedeno je 33 dana osiguranja i pripravnosti. Provedene su ukupno 126 obuka budućih spašavatelja u temeljnim obukama za spašavatelja i gorskog spašavatelja za što je utrošeno 154 dana. Ukupan je 672 aktivnosti u stanici u kojima su članovi sudjelovali gdje je ukupan broj dana 770,64.

Pripadnici stanice Karlovac sudjelovali su na ukupno 16 vježbi koje su organizirane kroz godišnji plan stanice te na nacionalnim vježbama unutar HGSS-a i Ravnateljstva Civilne zaštite MUP RH.

HGSS Stanica Karlovac raspolaže s dva osobna vozila, tri terenska vozila, te jedno kombi vozilo. Potrebe traganja i spašavanja uključuju quad vozilo, 2 plovila s motornim pogonom (jedan limeni, jedan plastični), uključuje 3 kajaka za divlje vode, dva bespilotna sustava.

|  |  |  |
| --- | --- | --- |
| FINANCIRANJE HGSS-a – Stanice Karlovac (iz proračuna Grada Karlovca) | | |
| 2024.g. (EUR) | 2025.g. (EUR) | 2026.g. (EUR) (prijedlog plana proračuna) |
| **17.000,00** – sukladno Planu razvoja civilne zaštite Grada Karlovca | **25.000,00** – sukladno Planu razvoja civilne zaštite Grada Karlovca | **25.000,00** – sukladno Planu razvoja civilne zaštite Grada Karlovca |

**UDRUGE**

Udruge koje nemaju javne ovlasti, a od interesa su za sustav civilne zaštite npr. kinološke djelatnosti, podvodne djelatnosti, radio-komunikacijske, zrakoplovne, zajednica tehničke kulture, izviđači, planinarsko društvo, i druge tehničke djelatnosti pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite. Svojim sposobnostima nadopunjuju sposobnosti temeljnih operativnih snaga i specijalističkih i intervencijskih postrojbi civilne zaštite te se uključuju u provođenje mjera i aktivnosti sustava civilne zaštite sukladno odredbama Zakona o sustavu civilne zaštite. Radi osposobljavanja za sudjelovanje u sustavu civilne zaštite udruge samostalno provode osposobljavanje svojih članova i sudjeluju u osposobljavanju i vježbama s drugim operativnim snagama u sustavu civilne zaštite na svim razinama.

U slučaju potrebe za provođenjem mjera i aktivnosti u sustavu civilne zaštite u velikim nesrećama i katastrofama aktivirati će se potrebne udruge u provedbi mjera.

**POVJERENICI CIVILNE ZAŠTITE**

Povjerenici civilne zaštite i njihovi zamjenici (dalje u tekstu: “povjerenici i zamjenici povjerenika CZ”) pripadnici su civilne zaštite i predstavljaju operativnu snagu za provođenje mjera i aktivnosti u sustavu civilne zaštite s područja Grada Karlovca.

Na postupak mobilizacije i ostala pitanja u vezi povjerenika i zamjenika povjerenika CZ primjenjuju se propisi kojima se uređuje mobilizacija, uvjeti i način rada operativnih snaga sustava civilne zaštite i ostali propisi iz sustava civilne zaštite, koja čini sastavni dio važećeg Plana djelovanja civilne zaštite Grada Karlovca.

Povjerenici civilne zaštite i njihovi zamjenici za područje Grada Karlovca imenovani su Odlukom o imenovanju povjerenika i zamjenika povjerenika civilne zaštite za područje Grada Karlovca, KLASA: 240-04/23-01/01, URBROJ: 2133-1-03-02/03-23-49, od 23. listopada 2023. godine, te Odlukom o izmjeni i dopuni Odluke o imenovanju povjerenika i zamjenika povjerenika civilne zaštite Grada Karlovca, 240-07/25-01/02, URBROJ: 2133-1-03/04-25-4, od 14. ožujka 2025. godine.

**KOORDINATOR NA LOKACIJI**

Koordinator na lokaciji procjenjuje nastalu situaciju i njezine posljedice na terenu te u suradnji s nadležnim Stožerom civilne zaštite Grada Karlovca usklađuje djelovanje operativnih snaga sustava civilne zaštite.

Koordinatora na lokaciji nadležni Stožer civilne zaštite, nakon zaprimanja obavijesti o velikoj nesreći ili katastrofi, mobilizira odmah po saznanju i upućuje ga na lokaciju izvanrednog događaja.

Grad Karlovac u Planu djelovanja civilne zaštite i u suradnji s operativnim snagama sustava civilne zaštite utvrđuju popis potencijalnih koordinatora na lokaciji s kojeg, ovisno o specifičnostima izvanrednog događaja načelnik Stožera civilne zaštite koordinatora određuje i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

Na temelju Zakona o sustavu civilne zaštite („Narodne novine“ broj 82/15, 118/18, 31/20, 20/21 i 114/22), imenovani su koordinatori na lokaciji za područje Grada Karlovca, KLASA: 240-03/23-01/01, URBROJ: 2133-1-03-02/03-23-4 od 10. ožujka 2023. godine.

**PRAVNE OSOBE U SUSTAVU CIVILNE ZAŠTITE**

Pravne osobe u sustavu civilne zaštite su one pravne osobe koje su svojim proizvodnim, uslužnim, materijalnim, ljudskim i drugim resursima najznačajniji nositelji tih djelatnosti odnosno pravne osobe koje svojim redovitim predmetnom poslovanja u najvećoj mjeri mogu doprijeti zaštiti i spašavanju ljudi, životinja, materijalnih i kulturnih dobara i okoliša u slučaju prijetnje, nastanka i posljedica velikih nesreća i katastrofa na području Grada Karlovca. Pravne osobe su dio operativnih snaga sustava civilne zaštite Grada Karlovca.

U slučaju neposredne prijetnje od nastanka katastrofe ili veće nesreće na području Grada Karlovca, gradonačelnik ima pravo i obvezu mobilizirati sveukupne ljudske i materijalno-tehničke potencijale s područja te jedinice lokalne samouprave, sukladno Planu djelovanja civilne zaštite.

U slučaju velike nesreće i katastrofe, pravnim osobama koordinira gradonačelnik Grada Karlovca uz stručnu potporu Stožera civilne zaštite Grada Karlovca.

Pravne osobe dužne su se odazvati zahtjevu načelnika Stožera civilne zaštite Grada Karlovca i načelnika Stožera civilne zaštite Republike Hrvatske te sudjelovati s ljudskim i materijalnim resursima u provedbi mjera i aktivnosti u sustavu civilne zaštite.

Za potrebe pripravnosti i reagiranja kod velikih nesreća i katastrofa Grad Karlovca organizirati će po potrebi i sudjelovanje volontera radi provođenja mjera i aktivnosti u sustavu civilne zaštite.

Na temelju Zakona o sustavu civilne zaštite („Narodne novine“ br. 82/15,118/18,31/20, 20/21 i 114/22), dana 3.veljače 2022. godine, imenovane su pravne osobe od interesa za sustav civilne zaštite Grada Karlovca, KLASA: 024-03/22-02/01, URBROJ: 2133/01-01-22-15.

Popis pravnih osoba od interesa za sustav civilne zaštite na području Grada Karlovca:

1. “Čistoća” d.o.o., Karlovac
2. “Zelenilo” d.o.o., Karlovac
3. “Vodovod i kanalizacija” d.o.o., Karlovac
4. “Gradska toplana” d.o.o., Karlovac

Pravne osobe dužne su voditi i ažurirati evidenciju s podacima vlastitih pripadnika, sposobnostima i resursima svojih operativnih snaga u strukturiranim evidencijama utvrđenih pravilnikom kojim se propisuje vođenje evidencije o pripadnicima operativnih snaga sustava civilne zaštite.

**PLANSKI DOKUMENTI**

Tijekom 2025. godine doneseni su sljedeći planski dokumenti koje je Grad Karlovac imao obvezu izraditi sukladno Zakonu o sustavu civilne zaštite („Narodne novine“ broj 82/15,118/18, 31/20, 20/21 i 114/22) i Zakona o zaštiti od požara („Narodne novine“ broj 92/10 i 114/22) a to su:

- Plan rada Stožera civilne zaštite Grada Karlovca za požarnu sezonu za 2025. godinu

- Program aktivnosti u provedbi posebnih mjera zaštite od požara od interesa za Grada Karlovca u 2025. godini

- Plan operativne provedbe programa aktivnosti u provedbi posebnih mjera zaštite od požara na području Grada Karlovca u 2025. godini

- Plan aktivnog uključenja svih subjekata zaštite od požara na području Grada Karlovca za 2025. godinu

- Plan motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara na području Grada Karlovca

- Izviješće o izvršenju Plana djelovanja Grada Karlovca u području prirodnih nepogoda za 2024. godinu

- Odluka o osnivanju i imenovanju članova Gradskog povjerenstva za procjenu šteta od prirodnih nepogoda,

- Odluka o izmjeni i dopuni Odluke o imenovanju Stožera civilne zaštite Grada Karlovca,

- Odluka o izmjeni i dopuni Odluke o imenovanju povjerenika i zamjenika povjerenika civilne zaštite Grada Karlovca

- Plan djelovanja u području prirodnih nepogoda za 2026. godinu za Grad Karlovac

- Program financiranja zaštite od požara u 2026. godini

- Analiza stanja sustava civilne zaštite na području Grada Karlovca za 2025. godinu

- Plan razvoja sustava civilne zaštite na području Grada Karlovca za 2026. godinu s financijskim učincima za trogodišnje razdoblje 2026.–2028.

- Izvješće o stanju zaštite od požara na području Grada Karlovca za 2025. godini

- Godišnji provedbeni plan unapređenja zaštite od požara na području Grada Karlovca za 2026. godinu.

**ZAKLJUČAK**

Temeljem analize stanja sustava civilne zaštite na području Grada Karlovca, utvrđena je visoka spremnost i dostatnost kapaciteta operativnih snaga sustava civilne zaštite koji u slučaju velike nesreće i katastrofe mogu u dovoljnoj mjeri samostalno i učinkovito reagirati na otklanjanju posljedica velikih nesreća i katastrofa.

U skladu s ciljevima Smjernica za organizaciju i razvoj sustava civilne zaštite na području Grada

Karlovca za razdoblje od 2024. do 2027. godine kontinuirano se definiraju i usklađuju ljudski resursi i materijalno-tehnička sredstva Grada Karlovca u slučaju pojave bilo kakve ugroze, te se jača operativna sposobnost sustava civilne zaštite na razini Grada Karlovca.

Operativne snage vatrogastva pravodobno su i učinkovito odgovarale na sve zadaće iz područja vatrogastva i zaštite od požara te obavljale ostale aktivnosti koje su im bile određene.

Hrvatski Crveni križ - Gradsko društvo Crvenog križa Karlovac kontinuirano osigurava trajnu i dobru pripremljenost svojih članova za djelovanje u slučaju velikih nesreća i katastrofa.

Hrvatska gorska služba spašavanja - Stanica Karlovac svojim aktivnostima uvelike je pridonosila sigurnosti te uz to pružala i jamstvo pravodobne i učinkovite pomoći u slučaju potrebe.

U Proračunu Grada Karlovca za 2025. godinu, bila su osigurana dostatna financijska sredstva koja su omogućila daljnji razvoj sustava civilne zaštite na području Grada Karlovca čime je ostvareno optimalno izvršavanje svih zadaća u sustavu civilne zaštite.

Analiza stanja sustava civilne zaštite Grada Karlovca za 2025. godinu, provedena je za vremensko razdoblje od 1. siječnja 2025. godine do 30. studenog 2025. godine.